Khaleda Zia ge eh ai harakaatheh nukurey: doctor | Mihaaru\nބަންގްލަދޭޝްގެ އިދިކޮޅު ލީޑަރު ޚާލިދާ ޒިޔާ (މ) ޖަލުން ނެރެގެން ހޮސްޕިޓަލަށް ގެންދަނީ. --ފޮޓޯ:އޭއެފްޕީ\nޚާލިދާ ޒިޔާގެ އެއް އަތް ހަރަކާތެއް ނުކުރޭ: ޑޮކްޓަރު\n09 އޮކްޓޯބަރ 2018 - 15:192comments\nޑާކާ (އޮކްޓޯބަރު 9) - ޖަލުން ހޮސްޕިޓަލަށް ބަދަލުކޮށްފައިވާ ބަންގްލަދޭޝްގެ ކުރީގެ ބޮޑު ވަޒީރު ޚާލިދާ ޒިޔާގެ އެއް އަތް ހަރަކާތް ނުކުރާ ކަމަށް އެކަމަނާގެ ޑޮކްޓަރު ވިދާޅުވެއްޖެ އެވެ.\nކޮރަޕްޝަނުގެ ކުށުގައި އުމުރުން 73 އަހަރުގެ ޚާލިދާ ފަސް އަހަރަށް ޖަލަށްލީ މިދިޔަ ފެބްރުއަރީ މަހު އެވެ. ޚާލިދާ ޒިޔާ ބަންދުގައި ކޮށްފައި ހުރި ޑާކާގެ ސެންޓްރަލް ޖަލުގައި ހުރީ އެކަމަނާ އެކަންޏެވެ. އެ ޖަލު ވަނީ 2016 ވަނަ އަހަރު ބަންދުކޮށްފަ އެވެ.\nހައި ކޯޓުގެ އަމުރުގެ ދަށުން ޚާލިދާ ޒިޔާ ވަނީ މިދިޔަ ހޮނިހިރު ދުވަހު ހޮސްޕިޓަލަށް ބަދަލު ކޮށްފަ އެވެ.\n"ޚާލިދާ ޒިޔާގެ ހާލު ވަނީ ވޭތުވެދިޔަ މަސްތަކުގައި ވަރަށް ބޮޑަށް ދަށަށް ދާން ފަށާފައި،" ބަންގްބަންދު ޝެއިޚް މުޖީބް މެޑިކަލް ޔުނިވާސިޓީ ހޮސްޕިޓަލްގައި ޚާލިދާ އަށް ފަރުވާ ދޭ ޑޮކްޓަރު އަބްދުލް ޖަލީލް ޗައުދަރީ ވިދާޅުވި އެވެ. "އާތުރައިޓިސްގެ ސަބަބުން އެކަމަނާގެ ވާތް އެއްގޮތަކަށް ވެސް ހަރަކާތެއް ނުކުރޭ."\nޑޮކްޓަރު ވިދާޅުވީ ޚާލިދާގެ ކަރުގަ އާއި އުނަގަނޑުގައި ވެސް ވަރަށް ބޮޑަށް ރިއްސާ ކަމަށެވެ. އަދި ޚާލިދާ އަކީ ހަކުރު ބަލި ހުންނަ މީހެއްގެ އިތުރުން ކަކުލު ހުޅު ބަދަލުކޮށްފައިވާ މީހެއް ކަމަށް ވެސް ޑޮކްޓަރު ވިދާޅުވި އެވެ.\nބަންގްލަދޭޝްގައި 1991-1996 އަށް އަދި 2001 އިން 2006 އަށް ވެރިކަން ކުރެއްވި ޚާލިދާގެ ވަކީލުން ވިދާޅުވެފައި ވަނީ ސަރުކާރުން ވަނީ އެކަމަނާގެ ސިއްހީ ހާލަތު ނުރައްކަލުގެ ތެރެއަށް ވައްޓާލާފައި ކަމަށެވެ.


Ukulhas Convention Center Hulhuvaifi - Vaguthu\nއއ.އުކުޅަހުގައި ސަރުކާރުން ހެދި ކޮންވެންޝަން ސެންޓަރު މިއަދު ހުޅުވައިފި އެވެ.\nރައީސް ޞާލިހްގެ ހާއްސަ މަންދޫބެއްގެ ގޮތުގައި މިއަދު އުކުޅަޖަށް ވަޑައިގެން ކޮންވެންޝަން ސެންޓަރު ހުޅުއްވައިދެއްވީ ފޮރިން މިނިސްޓަރު އަބްދުﷲ ޝާހިދެވެ.\nއުކުޅަހު ކޮންވެންޝަން ސެންޓަރުގެ މަސައްކަތް އަމީން ކޮންސްޓްރަކްޝަން ކުންފުންޏާ ހަވާލުކޮށްގެން ނިންމީ ގާތްގަނޑަކަށް 25 ދުވަހުންނެވެ.\nއުކުޅަހު ކޮންވެންޝަން ސެންޓަރު ހުޅުވުމުގެ ރަސްމިއްޔާތުގައި ޔޫތު މިނިސްޓަރު އަހުމަދު މަހްލޫފާއި ސައިންސް އެންޑް ކޮމިޔުކޭޝަން މިނިސްޓަރު މުހައްމަދު މަލީހާއި އިންޑިއާގެ އެމްބެސެޑަރު ސަންޖޭ ސްދީރުގެ އިތުރުން ރައްޔިތުންގެ މަޖިލީހުގެ ބައެއް މެމްބަރުންނާއި އުކުޅަހު ކައުންސިލްގެ މެމްބަރުންނާއި ރަށުގެ ގިނަ އަދަދެއްގެ ރައްޔިތުން ވެސް ބައިވެރިވި އެވެ.\nއުކުޅަހު ކޮންވެންޝަން ސެންޓަރަކީ އިންޑިއާ ސަރުކާރުގެ ހިލޭ އެހީގައި، އިމާރާތް ކުރިތަނެކެވެ. އެތަން އިމާރާތް ކުރަން ގާތް ގަނޑަކަށް 17 މިލިޔަން ރުފިޔާ ހަރަދުކޮށްފައި ވެއެވެ.\nއުކުޅަހު ކޮންވެންޝަން ސެންޓަރުގެ މަސައްކަތް އަވަސްކުރީ ޕްރޮފެސަރ ހަސަން އުގައިލް އިސްވެ ހުންނަވައިގެން އެރަށުގައި ބާއްވާ ސައިންސްވެރިންގެ ކޮންފަރެންސް (ސްކިމާ ކޮންފަރެންސް) ބާއްވާ ތާރީހު އަވަސްވުމުންނެވެ.\nކޮންވެންޝަން ސެންޓަރުގައި 400 މީހުންގެ ޖާގައިގެ ހޯލަކާއި ވެއިޓިން އޭރިއާއަކާއި އެގްޒެކެޓިވް މީޓިން ރޫމެއް އަދި ވީއައިޕީ މީޓިން ރޫމެއް ހުންނާނެއެވެ. މީގެ އިތުރުން ދެ ކްލާސް ރޫމާއި އަށް ފާހާނާ (އަންހެން، ފިރިހެން ވަކިން އަދި ނުކުޅެދުންތެރިކަން ހުންނަ މީހުންނަށް ހާއްސަ ފާހާނާތައް ހިމެނޭ ގޮތުން) އާއި ތިން ގުދަން އަދި ކޮންވެންޝަން ސެންޓަރުގެ އިދާރީ އޮފީސް ހުންނާނެއެވެ.\nކޮންވެންޝަން ސެންޓަރާއި އަކި އުކުޅަހަށް އިތުރު ފުރުސަތުތަކެއް ލިބިގެންދާނެ ކަމަށް އެރަށުގެ ކައުންސިލުން އުއްމީދު ކުރެއެވެ.\n5 މިލިއަން ރުފިޔާއިން އެޅެންއޮތް ތަނެއް 17މިލިއަން ރުފިޔާ ޚަރަދުކޮށްދެން އެޅީމާ މިޖެހުނީކޮންތާކު.


ITB Asia gai raajjein baiverivejje - vNews.mv\nއައިޓީބީ އޭޝިއާގައި ރާއްޖެއިން ބައިވެރިވެއްޖެ\nހަދީޖާ އާނަސްތު 21 October 2020, 23:11\nއޭޝިއާގައި ބާއްވާ އެންމެ މަޤްބޫލް ޓްރެވަލް ޓްރޭޑް ފެއާރ އައިޓީބީ އޭޝިއާގައި ރާއްޖެއިން ބައިވެރިވެއްޖެއެވެ.\nމޯލްޑިވްސް މާކެޓިންގ އެނޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރް.ސީ) އާއެކު މިފަހަރުގެ އައިޓީބީ ފެއަރގައި ރާއްޖެ އިޝްތިހާރު ކުރުމަށްޓަކައި، ރާއްޖޭގެ ފަތުރުވެރިކަމުގެ ދާއިރާގެ 21 ކުންފުންޏަކުން ވަނީ ބައިވެރިވެފައެވެ.\nއެމްއެމްޕީއާރްސީން ބުނީ މިފެއާރ ކުރިއަށް ގެންދިއުމަށް ހަމަޖެހިފައިވަނީ، މިހާރުގެ ޙާލަތާއި ގުޅުވައިގެން، ނިއު ނޯމަލްގައި ދަތުރުފަތުރު ކުރެވޭނެ ގޮތްތަކާއި މެދުގައި ކަމަށްވެ. އަދި މިމަހުގެ 21 އިން 23 އަށް ބޭއްވުމަށް ހަމަޖެހިފައިވާ އައިޓީބީ އޭޝިއާ ލައިވް ފެއަރ އަންނަ އަހަރަށް ފަސްކުރެވިފައިވީނަމަވެސް، މި މުއްދަތުގައި ވަރޗުއަލް ފެއަރއެއް ބޭއްވުމަށް ހަމޖެހިފައިވާ ކަމަށެވެ. އެމްއެމްޕީއާރްސީން ބުނީ މި ފެއާރ އަށް ޒިޔާތްކުރާ ފަރާތްތަކަށް ރާއްޖެ އިޝްތިހާރުކުރުމަށް ޚާއްސަ ވަރޗުވަލް ބޫތެއް ތައްޔާރުކޮށްފައިވާ ކަމަށެވެ. އެގޮތުން ރާއްޖޭގެ ރީތި މަންޒަރުތަކުގެ ފޮޓޯއާއި ވީޑިއޯގެ އިތުރުން، ރައްޖެއާއިބެހޭ މަޢުލޫމާތުވެސް ބައިވެރިވެރިންނާއި ހިއްސާކުރުމަށް ވަނީ ހަމަޖެހިފައެވެ.\nއެމްއެމްޕީއާރްސީން ބުނީ އައިޓީބީ އޭޝިއާގެ ވަރޗުއަލް ފެއާރގައި ސިންގަޕޫރުގެ އިތުރުން ދުނިޔޭގެ އެކިކަންކޮޅުތަކުގެ ފަތުރުވެރިކަމުގެ ސިނާޢަތުގައި ޙަރަކާތްތެރިވާ އިސްވެރިން ބައިވެރިވެ ވަޑައިގަންނަވާ ކަމަށާ އެބޭފުޅުންނާއި ބައްދަލުކޮށް ޚިޔާލު ބަދަލުކުރުމުގެ ފުރުސަތު ރާއްޖޭގެ ބައިވެރިންނަށް ލިބޭނެ ކަަމަށެވެ. މީގެއިތުރުން، މިފެއާރގައި ހިމެނޭ އެކިއެކި ވަރޗުއަލް ކޮންފަރެންސްތަކުން ފަތުރުވެރިކަމުގެ އެންމެ ފަހުގެ ޚަބަރުތަކާއި އައު އުފެއްދުންތަކުގެ މައުލޫމާތު ލިބިގެންދާނެ ކަމަށެވެ.\nއެމްއެމްޕީއާރްސީން ވަނީ މީގެއިތުރުން އެކި މާކެޓްތަކުގެ ވަރޗުއަލް ފެއަރތަކުގައި މިއަހަރު ބައިވެރިވެފައެވެ. މީގެ ތެރޭގައި އޭޓީއެމް ވާރޗުއަލް، ސާޓޭ ޖެންއެކްސް، އަދި ޕީޓީއެމް ވާރޗުއަލް ހިމެނެއެވެ. އަދި މީގެ އިތުރުން، ދިވެހިރާއްޖޭގެ ބޯޑަރު ހުޅުވާލި ދުވަހާއި ގުޅުވައިގެން "ރީޑިސްކަވަރ މޯލްޑިވްސް ދަ ސަނީސައިޑް އޮފް ލައިފް"ގެ ނަމުގައި ގްލޯބަލް ކެންޕެއިނެއް ވަނީ ފަށާފައެވެ. މިކެމްޕެއިންގެ ދަށުން ފާހަގަކޮށްލެވޭ ބައެއް ޙަރަކާތްތަކުގެ ތެރެއިން ޗައިނާގައި ކުރިއަށް ހިނގަމުންދާ ވެބިނާ ސީރީޒާއި، އިގިރޭސި ވިލާތް އަދި ސައުތް ކޮރެއާ ގައި ކުރިޔަށްގެންދަމުންދާ އައުޓްޑޯ މާކެޓިން ކެންޕެއިނާއި، މީޑިއާ އަށް ހާއްސަކޮގެން ބޭއްވި މީޑިއާ ފެމިލަރައިޒޭޝަން ރުރިޕް ސީއެންއެން އާއިއެކު ކުރިއަށްދާ ޑިޖިޓަލް ކެންޕެއިންގެ ޙަރަކާތްތައް ހިމެނޭ ކަމަށްވެސް އެމްއެމްޕީއާރްސީން މައުލޫމާތުދެއެވެ.\nސަރުކާރުން ވަނީ ކޮވިޑް-19 އަށް، ރައްކާތެރިކަމުގެ އެތައް ފިޔަވަޅުތަކެއް އަޅާފައެވެ. އެހެންކަމުން، 21 އޮކްޓޯބަރުން ފެށިގެން ގެސްޓް ހައުސްތައް ވެސް ވަނީ މޮނިޓަރ ކުރުމަށްފަހު ހުޅުވުމުގެ ހުއްދަ ދީފައެވެ. ރާއްޖޭގެ ބޯޑަރު ބަންދުކުރުމުގެ ކުރިން، ދެކުނު އިރުމާތީ އޭޝިއާއިން ރާއްޖެއަށް ޒިޔާރަތްކުރި ފަތުރުވެރިންގެ އަދަދަކީ 11،581 އެވެ. ދިވެހިރާއްޖެ ޤުދުރަތީގޮތުން ވަކިވަކި ރަށްތަކެއްގެ މައްޗަށް އޮތުމީ، ފަތުރުވެރިންނަށް މިހާރުގެ ޙާލަތަށް ބަލައި، ލިބިގެންދާނެ އިތުރު ރައްކާތެރިކަމެކެވެ. އެމް.އެމް.ޕީ.އާރް.ސީ ގެ އުންމީދަކީ މިސަރަހައްދުގެ ބޯޑަރު ފަތުރުވެރިކަމަށް ހުޅުވާލާއިރު، ދެކުނު އިރުމަތީ އޭޝިއާގެ ފަތުރުވެރިންގެ އެއްވަނަ މަންޒިލެއްގެ ގޮތުގައި ދިވެހިރާއްޖެ އޮތުން ކަމަށް އެކޯޕަރޭޝަނުން މައުލޫމާތުދެއެވެ.


Ethah Haas Anhenunnaai Eku Jinsee Gulhun Hingi Meehaage Nimun Ai Goiy - Vaguthu\nއެތައް ހާސް އަންހެނުންނާއި އެކު ޖިންސީ ގުޅުން ހިންގި މީހާގެ ނިމުން އައިގޮތް\nޒުވާން އުމުރުން ފަށައިގެން އެތައް ހާސް އަންހެނުންނާއި އެކު ޖިންސީ ގުޅުން ހިންގި ކަމަށް ބުނި އިޓަލީގެ ސިޓީއެއް ކަމަށްވާ ރިމީނީއަށް ނިސްބަތްވާ، މައުރީޒިއޯ ޒަންފަންތީ އުމުރުން 63 އަހަރުގައި މަރުވެއްޖެއެވެ.\nނޫސްތަކުގައި ބުނެފައިވާގޮތުގައި، މައުރީޒިއޯ މަރުވީވެސް، އެ ސިޓީއަށް ދަތުރުކުރި އުމުރުން 23 އަހަރުގެ ފަތުރުވެރިޔަކާއި އެކު ޖިންސީ ގުޅުން ހިންގަން އޮއްވައެވެ. އޭނާ މާރުވާން ދިމާވި ސަބަބެއް އަދި ރަސްމީ ފަރާތަކުން ހާމަކޮށްފައި ނުވާއިރު، މި ހާދިސާ އާއި ގުޅިގެން އޮފިޝަލުން ވަނީ އެވަގުތު އޭނާ އާއި އެކު ހުރި އަންހެން މީހާ ހައްޔަރުކޮށް ސުވާލުކޮށްފައެވެ.\nއޮފިޝަލުންނާއި ހަވާލާދީ ބައެއް ފަރާތްތަކުން ބުނެފައިވާގޮތުގައި މައުރީޒިއޯ މަރުވެފައި ވަނީ، އެ އަންހެން މީހާ އާއި އެކު ޖިންސީ ޢަމަލު ހިންގަމުން ދަނިކޮށް ކުއްލިގޮތަކަށް ހާޓް އެޓޭކެއް ޖެހިގެންނެވެ. އޭނާ ވަނީ ހޮސްޕިޓަލާއި ހަމައަށް ނުގެންދެވެނީސް މަރުވެފައި ކަމަށް އެފަރާތްތަކުން ބުނެފައި ވެއެވެ.\nރިމީނީގައި މައުރީޒިއޯ އަކީ ގިނަ ބަޔަކު ދަންނަ މަޝްހޫރު މީހެކެވެ. ގިނަ ޢަދަދެއްގެ އަންހެނުންނާއި އެކު އޭނާ ޖިންސީ އަމަލު ހިންގާފައިވާތީ އެ ސިޓީގެ މީހުންގެ މެދުގައި އޭނާ މަޤުބޫލު ވެފައި އޮންނަނީ، "ރޯމިއޯ އޮފް ރިމީނީ"ގެ ނަމުންނެވެ.\nމައުރީޒިއޯ ކުރިން ބުނެފައިވާގޮތުގައި އޭނާ ވަނީ އުމުރުން 60 އަހަރު ވުމާއި ހަމައަށް ހަހާހަށްވުރެ ގިނަ އަންހެނުންނާއި އެކު ޖިންސީ ގުޅުން ހިންގާފައެވެ. އެގޮތުން އެންމެ ފުރަތަމަ އޭނާ އެކަން ފެށީ އުމުރުން 17 އަހަރުގައި 1970 ވަނަ އަހަރުގެ ތެރޭގައި ކަމަށް އޭނާ ބުންޏެވެ. އަދި އަންހެނުންނާއި އެކު އޭނާ ޖިންސީ ގުޅުން ހިންގަނީ ރެކޯޑެއް ހެދުމުގެ މަގުސަދުގައި ކަމަށް އޭނާ ވަނީ ބުނެފައެވެ.\nކައިވެނިން ބޭރުން ގުޅުން ހިންގުން ނުވަތަ ޒިނޭކުރުމަކީ ދީނުގައި ނަހީކޮށްފައިވާ ބޮޑެތި މުންކަރާތްތަކުގެ ތެރޭގައި ހިމެނޭ ނުރައްކާތެރި ކަމެކެވެ. މިކަމަކީ އޭގެ ސަބަބުން ސިއްޙީ އެތައް ނުރައްކަލަކަށް ވެސް ހުށަހެޅިގެންދާ ކަމެކެވެ.\nއޮކްޓޯބަރ 24, 2018 18:13\nމިހާރު އޮންނާނެ ރަނގަޅައްވެފަ\nއޮކްޓޯބަރ 24, 2018 18:53\nއޮކްޓޯބަރ 25, 2018 11:05\nއިސްލާމްދީނުގައި ނަހީ ކުރައްވާފާ ވިއަސް އެހެންދީންތަކުގައި ހުއްދަ ކުރެވިފައިވާކަމެއް.\nއޮކްޓޯބަރ 26, 2018 12:15\nއެހެންދީނެއްގައި ހުއްދަވުމަކީ ﷲގެ ހަސުރަތުގައި ހުއްދަވާނޭކަމެއްނޫން، އެމީހެއްގެ ނިމުން ދެނެވޮޑިގެންވަނީ ﷲ\nހަޢްޤުގެ ދީނަކީ އިސްލާމްދީން. ބާތިލް ދީންތަކަކީ ދެންހުރި ހުރިހާ ދީނެއް. އެ ގެރި ކަލާންގެ ވިޔަސް. އެދީންތަކުގައި ހުއްދަވުމީ ތިބޭފުޅާވެސް އަޅުގަނޑުވެސް ނިސާލެއްނެތި ކުޑަކުޑަ ފެންފޮދަކުން ޚަލްޤުކުރެއްވި ﷲ ތަޢާލާގެ ހަޟްރަތުގައި ޤާބޫލޫކުރެވޭނެކަމެއްނޫން\nއޮކްޓޯބަރ 25, 2018 14:51\nއެއްވެސް ދީނެގައި ހުއްދަކަމެއް ނޫން. ޤާނޫނުތަކުން ހުއްދަކުރަނީ\nޖޫން 11, 2019 19:37\nޖާސޫސު އައް ނޭގޭތޯ ދީނަކީ އިސްލާމް ދީންކަން ދެންހުރީ ބާތިލް ދީން ތައްކަމެއް.. ޖާސޫސު މެން އިސްލާހުވެބަލަ..


SunOnline: Chile fathuruveriya Raajje gai ulhunu than than balai monitor kurany\nޗިލީ ފަތުރުވެރިޔާ ރާއްޖޭގައި އުޅުނު ތަންތައް ބަލައި، މޮނިޓާކުރަނީ\nއަހުމަދު ޖައިޝަން 06 Mar 2020, 01:27\nޗިލީގެ ސެންޓިއާގޯ އެއާޕޯޓުގެ ތެރޭގައި --- ފޮޓޯ : އެލް ސިގްލޯ\nރާއްޖޭގައި ވެސް ޗުއްޓީ ހޭދަކޮށް އެނބުރި ދިޔުމަށްފަހު ކޮވިޑް-19 އަށް ޕޮޒިޓިވްވެފައިވާ ކަން އެނގިފައިވާ ޗިލީ ފަތުރުވެރިޔާ އުޅެފައިވާ ތަންތަން ދެނެގަނެ އެ ސަރަހައްދުތައް މޮނީޓާ ކުރަމުންގެންދާ ކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ބުނެފި އެވެ.\nނޭޝަނަލް ޑިޒާސްޓާ މެނޭޖްމަންޓް އޮތޯރިޓީ (އެންޑީއެމްއޭ) އިން މިދިޔަ ބުދަ ދުވަހު ބުނީ ރާއްޖެއަށް ދަތުރުކުރި މީހަކު ބައްޔަށް ޕޮޒިޓިވް ވެފައިވާކަމަށް ދައުރުވަމުން އަންނަ ރިޕޯޓުތައް އެ އޮތޯރިޓީގެ ސަމާލުކަމަށް އައިސްފައިވާ ކަމަށެވެ.\nއެކަމާ ގުޅިގެން ޗިލީގެ ސިއްހަތާ ބެހޭ އިދާރާ އާއި، ގައުމީ އަދި ބައިނަލްއަގުވާމީ ސްޓޭކްހޯލްޑަރުންނާ ގުޅިގެން މިހާރު މަސައްކަތް ފަށާފައިވާ ކަމަށް އެންޑީއެމްއޭ އިން ބުންޏެވެ.\nއެޗްޕީއޭ އިން މިރޭ ބުނެފައިވަނީ މި މަހުގެ ތިން ވަނަ ދުވަހު ޗިލީގައި ކޮވިޑް -19 އަށް ޕޮޒިޓިވްވި، މީހާ ރާއްޖެ އައިސްފައިވާކަން މިހާރު ކަށަވަރު ކުރެވިފައިވާ ކަމަށެވެ. އަދި ޗިލީ ފަތުރުވެރިޔަކީ ކާކު ކަން ދެނެގަތުމުގެ މަސައްކަތް މިހާރު ކުރަމުން ގެންދާ ކަމަށް ވެސް ބުންޏެވެ.\nއަދި ފަތުރުވެރިޔާ އުޅެފައިވާ ތަންތަން ދެނެގަނެ އެ ސަރަހައްދުތަކުގައި ބަލީގެ އަލާމާތްހުރި މީހުން އުޅޭތޯ ބެލުމުގެ މަސައްކަތް ކުރަމުން ގެންދާ ކަމަށްވެސް އެޗްޕީއޭއިން ވަނީ ބުނެފަ އެވެ.\nޗިލީގެ އިންސްޓިޓިއުޓް އޮފް ޕަބްލިކް ހެލްތާ ހަވާލާދީ، ޗައިނާގެ ޝިންހުއާ ނޫސްއެޖެންސީއިން ބުނި ގޮތުގައި، އެއީ ޗިލީގައި ވައިރަހަށް ޕޮޒިޓިވްވި ފުރަތަމަ މީހާ އެވެ.\nއެއީ އެގައުމުގެ ޓަލްކާ ސިޓީގައި ހުރި 33 އަހަރުގެ ފިރިހެނެއް ކަމަށާއި އޭނާ ޗިލީއަށް ގޮސްފައި ވަނީ އޭޝިއާގެ ބައެއް ގައުމުތަކަށް ދަތުރު ކުރުމަށް ފަހު ޔޫރަޕް މަގުން ކަމަށް އެ ނޫހުގައިވެ އެވެ.\nއެ މީހާއަށް ފަރުވާ ދެމުންދާ ޓަލްކާ ހޮސްޕިޓަލުން ބުނި ގޮތުގައި އެ މީހާ ވަނީ މަހެއްހާ ދުވަހުގެ ތެރޭގައި ސިންގަޕޫރު، މެލޭޝިއާ، އިންޑޮނޭޝިއާ، ރާއްޖެ އަދި ސްޕެއިނަށް ދަތުރުކޮށްފަ އެވެ.\nއެމީހާ ޗިލީއަށް ދިޔައީ މިދިޔަ މަހުގެ 25ގައި ކަމަށާއި ކޮވިޑް-19ގެ އަލާމާތްތައް ފެންނަން ފެށީ މިމަހުގެ އެކެއްގައި ކަމަށްވެސް އެ ހޮސްޕިޓަލުން ބުންޏެވެ. އޭނާގެ އާއިލާގެ އެހެން މީހަކަށް ވެސް ވަނީ ކޮވިޑް-19 ޖެހިފައިކަން މިހާރު ވަނީ ކަށަވަރުވެފަ އެވެ.\nވެކްސިން ޖެހި މީހުންގެ އަދަދު އެއްލަކަ ހުރަސްކޮށްފި


KBC ge1000 vana episode gai Amitabh ge dharifulhaai kaafadharifulhu\nކޭބީސީގެ 1000 ވަނަ އެޕިސޯޑުގައި ޝްވޭތާ އާއި ނަވްޔާ\nކޭބީސީގެ ސެޓުގައި އަމީތާބާއި ދަރިފުޅު ޝްވޭތާ އަދި ކާފަ ދަރިފުޅު ނަވްޔާ (މ)\n"ކޯން ބަނޭގާ ކްރޯޅުޕަތީ" (ކޭބީސީ) ގެ ހޯސްޓެއްގެ ގޮތުގައި އަމީތާބު ބައްޗަން މަސައްކަތް ފެށީ އޭނާގެ ފިލްމީ ކެރިއަރު ވަރަށް ބޮޑަށް ވަޅުޖަހާފައި އޮތް ދުވަސްވަރެއްގަ އެވެ. މި ޝޯ ވެގެން ދިޔައީ އަމީތާބަށް މުޅިން އާ ހަޔާތެއް ލިބުނު ޝޯއެއްގެ އިތުރުން އިންޑިއާގެ ޓެލެވިޒަން އިންޑަސްޓްރީއަށް ބޮޑު އިންގިލާބެއް ގެނައި ޝޯއަކަށެވެ. އިންޑީއާގެ ޕޮޕް ކަލްޗާގެ ބަޔަކަށް މި ޝޯ ވެގެން ދިޔަ އެވެ. އަދި ކޮންމެ ދުވަހަކު އެ ގައުމުގެ ގޭގޭގައި ގިނަ ބަޔަކު އެ ޝޯއެއްގެ ވާހަކަ ދައްކާ ޝޯއަކަށް ވެސް އެ ޝޯ ވެގެން ގޮސްފައި ވެއެވެ.\nއަމީތާބު މި ޝޯ ހޯސްޓްކުރަން ފެށިތާ މިހާރު 21 އަހަރު ވެއްޖެ އެވެ. އަދި ޝޯގެ 1000 ވަނަ އެޕިސޯޑު ދާދިފަހުން އަމީތާބު ވަނީ ޝޫޓްކޮށްފަ އެވެ. މި ޝޯގައި ބައިވެރިވީ އޭނާގެ އަންހެން ދަރިފުޅު ޝްވޭތާ ނަންދާ އާއި ކާފަދަރިފުޅު ނަވްޔާ ނަވޭލި ނަންދާ އެވެ.\nކޭބީސީގެ 1000 އެޕިސޯޑު ފުރިހަމަ ކުރެވުމުން ކުރެވެނީ ކޮން ކަހަލަ އިހްސާސްތަކެއްތޯ މި ޝޯގައި ޝްވޭތާ އޭނާގެ ބައްޕަ އާ ސުވާލު ކުރެ އެވެ. ޖަވާބުގައި އަމީތާބު ބުނީ މުޅި ދުނިޔެއަށް ބޮޑު ބަދަލެއް އައިސްފައިވާކަމުގެ އިހްސާސް ކަމަށެވެ.\nމި ޝޯގައި ފުރަތަމަ ކްރޯޅްޕަތީއަކަށް (މިލިއަނަރަކަށް) ވީ މީހާގެ ކާމިޔާބުން ފެށިގެން ޝޯގެ ގިނަ އުސްއަލިތަކެއް ދައްކާފައި ވެއެވެ. އަދި މި މަންޒަރުތައް ބަލާފައި އަމީތާބު ވަރަށް ޖަޒުބާތުގައި ޖެހުނެވެ. އަދި ގޭމް ނިމެން ކައިރިވެސް ނުވާ ކަމަށް އަމީތާބު ބުންޏެވެ.\nމި ޝޯގެ ކޮންމެ ބައިވެރިޔަކާ ވެސް އަމީތާބު ކުރާ ސުވާލެއް އޮވެ އެވެ. ޝޯއަކަށްޓަކައި އެމީހަކު ތައްޔާރުވީ ގޮތަކާ ބެހޭ ގޮތުންނެވެ. ނަމަވެސް މިފަހަރު މިސުވާލު އަމީތާބަށް ހުށަހެޅީ ޝްވޭތާ އާއި ނަވްޔާ އެވެ. އެ ދެމައިން ހޯސްޓް ކުރުމަށްޓަކައި އަމީތާބު ވީ ތައްޔާޜީތަކާ ބެހޭ ގޮތުންނެވެ. އަމީތާބު ބުނީ ޝޯއަށް އޭނާ ތައްޔާރުކޮށްފައިވާ ސުވާލުތަކަކީ ޒިލޭބީއެއް ސީދާ ސުވާލުތަކެއް ކަމަށެވެ.\nއަމީތާބު ބުނީ އޭނާއަށް ހީވީ ގޭގެ ކާމޭޒު ކައިރީގައި އެންމެން މަޖާ ވާހަކަތައް ދައްކާ މީރު އެއްޗެތި ކެއުމުގައި ހޭދަކުރާ ވަގުތު ކަހަލަ އިހްސާސެއް ކަމަށެވެ. އަދި މިއީ ބައްޕައެއްގެ ހައިސިއްޔަތުންނާއި ކާފައެއްގެ ހައިސިއްޔަތުން އޭނާއަށް ވަރަށް ފަޚުރުވެރި ވެވޭ ވަގުތުކޮޅެއް ކަމަށެވެ.\nއަމީތާބު ޓީވީ ސީރީޒް\nކޭބީސީ ފެށި ގޮތް ކިޔައިދެމުން އަމީތާބަށް ރޮވިއްޖެ\nއަމީތާބު ތައުރީފު ކުރުމުން ޖާޔާއަށް ގަބޫލެއް ނުކުރެވުނު!\nއަންހެނުން ރުޅިއަތުވެދާނެތީ އަމީތާބު ބިރުގަނޭ!


Glanz By OAS: Oud Al Sabaya Ge Aa Feshumeh - Vaguthu\nގްލާންޒް ބައި އޯއޭއެސް: އޫދް އަލް ސަބާޔާގެ އާ ފެށުމެއް\nއޫދް އަލް ސަބާޔާއަކީ ރާއްޖޭގައި މަޝްހޫރު ބްރޭންޑެކެވެ. މި ބްރޭންޑްގެ އަތަރާއި ސެންޓު، ލޯޝަނާއި، އެއާ ފްރެޝްނާ މިހާރު ރާއްޖެއިން ލިބެން އެބަހުއްޓެވެ. މި ހުރިހާ އެއްޗެއްގެ ނަމާއި، ވަސްވެސް މުޅި ރާއްޖޭގައި ހިނގައެވެ.\nއޫދް އަލް ސަބާޔާއިން މިހާރުވެސް ރާއްޖެއަށް އެ ބްރޭންޑްގެ އަމިއްލަ ޕްރޮޑަކްޓްތަކާއި، ދުނިޔޭގެ މަޝްހޫރު އެކި ބްރޭންޑްތަކުގެ އަތަރާއި ސެންޓް ވިއްކަމުން އަންނައިރު، އެ ކުންފުނިން މާލެ އާއި އައްޑޫގައި ފިހާރައެއް ހިންގަމުން ދެއެވެ. މި ހުރިހާ ފިހާރައަކުންވެސް އޫދް އަލް ސަބާޔާގެ ޕްރޮޑަކްޓްތަކާއި، ބައެއް މަޝްހޫރު އަތަރާއި، ސެންޓް ބްރޭންޑްތައް ލިބެން އެބަ ހުރެއެވެ.\nމިފަހަރު އޫދް އަލް ސަބާޔާ އިން ދަނީ ބޮޑު ތަފާތަކާއެކު، އެ ބްރޭންޑްގެ އައުޓްލެޓެއް ހުޅުމާލޭގައި ހުޅުވަން ތައްޔާރުވަމުންނެވެ. ގްލޭންޒް ބައި އޯއޭއެސް ގެ ނަމުގައި މިރޭ 8:00 ގައި ހުޅުވާ މި އައުޓްލެޓަކީ، އެ ބްރޭންޑްގެ އެހެން ފިހާރަތަކާއި ހިލާފަށް ކޮސްމެޓިކްސްއަށް ހާއްސަ ފިހާރައެކެވެ.\nމި ފިހާރައިން އޫދް އަލް ސަބާޔާގެ ރަސްމީ އައުޓްލެޓުން ލިބެން ހުންނަ ހުރިހާ ޕްރޮޑަކްޓެއް ލިބޭނެއެވެ. އަދި މި ފިހާރައިން ކޮސްޓެމްޓިކްސްގެ ހުރިހާ ޕްރޮޑަކްޓެއް ލިބިގެން ދާނެއެވެ.\nއޫދު އަލް ސަބާޔާގެ މެނޭޖިންގ ޑިރެކްޓަރ ހުސެއިން ޝަބީން ވިދާޅުވީ، މި ފިހާރަ ހުޅުވިގެން ދިޔުމަކީ އޫދް އަލް ސަބާޔާއަށް ލިބިގެންދާނެ ވަރަށް ބޮޑު ކުރިއެރުމެއް ކަމަށެވެ.\n"ތަފާތު އާ ޕްރޮޑަކްޓްްސްތަކާއެކު، އޫދް އަލް ސަބާޔާގެ އާ އައުޓްލެޓެއް އާ ނަމެއްގައި ހުޅުވިގެން ދިއުމަކީ އަޅުގަނޑުމެންނަށް ލިބޭ ވަރަށްބޮޑު ކުރިއެރުމެއް". ޝަބީން ވިދާޅުވިއެވެ.\nއޫދް އަލް ސަބާޔާގެ މި ފިހާރަ ހުންނާނީ ހުޅުމާލޭ ބޮޑު މަގުގައެވެ.\nޝަބީން ވިދާޅުވީ، އޫދް އަލް ސަބާޔާގެ އާ އައުޓްލެޓް ހުޅުވުމުގެ ގޮތުން ހާއްސަ ޕްރޮމޯޝަނެއް މިރޭ މި ފިހާރާގައި ކުރިއަށްދާނެ ކަމަށެވެ. މި ޕްރޮމޯޝަންގެ ތެރެއިން މިރޭ 8:00 އިން 11:00 އާއި ހަމައަށް އެ ފިހާރައަށް ޒިޔާރަތްކޮށް ވިޔަފާރި ކުރާ ކޮންމެ ކަސްޓަމަރަކަށް އަތަރު ފުޅިއެއް ހިލޭ ލިބިގެންދާނެ ކަމަށް ޝަބީން ވިދާޅުވިއެވެ.\nއޫދް އަލް ސަބާޔާއަކީ ދިވެހިންގެ ހިތްތައް އަތުލާފައިވާ މަޝްހޫރު އަތަރު ބްރޭންޑެކެވެ.


Bundesliga feshumuge huddha Markel dhevvaifi\nޖަރުމަނުގެ ޗާންސެލާ އެންޖެލާ މާކަލް\nޖަރުމަންގެ ބުންޑެސްލީގާގެ ކުޅުން ފެށުމުގެ ހުއްދަ ޖަރުމަންގެ ޗާންސެލާ އެންޖެލާ މާކެލް ދެއްވައިފި އެވެ.\nކޮވިޑް-19 އާ ގުޅިގެން މެދުކަނޑާލާފައިވާ ޖަރުމަން ލީގް ފެށުމުގެ ހުއްދަ ލިބުމާއެކު، އެ ގައުމުގެ ލީގް ވެގެން ދާނީ ޔޫރަޕްގެ އެންމެ ބޮޑު ލީގްތަކުގެ ތެރެއިން ކޮރޯނާ ވައިރަސް އަށް އެންމެ ފުރަތަމަ ފަށާ ލީގަށެވެ. ކޮރޯނާ ވައިރަސް އާ ގުޅިގެން ޖަރުމަންގެ ލީގްގެ ކުޅުން ވެސް މެދުކަނޑާލީ މާޗް މަހު އެވެ. ލީގް އަލުން ފެށުމުގެ ހުއްދަ އެ ގައުމުގެ ސަރުކާރުން ދިނީ ސިއްހީ ގޮތުން ރައްކާތެރި ކަމުގެ ފިޔަވަޅުތައް އަޅަން ޝަރުތު ކުރުމަށް ފަހު އެވެ.\nއެގޮތުން، މެޗުތައް ކުޅެން ޖެހޭނީ ސަޕޯޓަރުން ނުވައްދަ އެވެ. ލީގްގެ ގިނަ ކުލަބުތަކަށް ބާކީ އޮތީ ނުވަ މެޗެވެ. ބަޔާން މިޔުނިކް އެއް ވަނައިގައި އޮތީ، ވާދަވެރި ބުރޫޝިއާ ޑޯޓަމުންޑަށް ވުރެ އިތުރަށް ހަތަރު ޕޮއިންޓް ހޯދައިގެންނެވެ.\nބުންޑެސްލީގާގެ ސީއޯ، ކްރިސްޓިއަން ޒައިފާޓް ވިދާޅުވީ، ލީގް އަލުން ފަށާއިރު ކުލަބުތަކަށް ވަރަށް ބޮޑު ޒިންމާއެއް އެބައޮތް ކަމަށެވެ. ރައްކާތެރި ކަމުގެ ފިޔަވަޅު އެޅުމަށާއި ސިއްހީ ގޮތުން ކުރަން ޖެހޭ ކަންކަން ކުރުމުގައި ފަރުވާތެރި ވުމަށް އޭނާ ވަނީ ގޮވާލައްވާފަ އެވެ. އަދި ވިދާޅުވީ ސަޕޮޓަރުން ނުވައްދައި ކުޅުމަކީ އެއްވެސް ބަޔަކަށް ފަސޭހަ ކަމެއް ނޫން ކަމަށެވެ. ނަމަވެސް މިހާލަތުގައި އެކަން ގަބޫލު ކޮށް ލީގް ފެށޭތީވެސް އެކަން އުފަލާއެކު ބަލައި ގަތުމަށް އޭނާ ވަނީ އިލްތިމާސް ކޮށްފަ އެވެ.\nމިދިޔަ މަހު، ޖަރުމަންގެ ކުލަބުތަކުން ވަނީ ޕްރެކްޓިސް ފަށާފަ އެވެ. ބުންޑެސްލީގާ ފަށާނީ މެއި 15 ގަ އެވެ.\nޖަރުމަންގައި އެންމެ ފަހުން ނެގި 1700 ވުރެ ގިނަ ސާމްޕަލްގެ ތެރެއިން ޕޮޒިޓިވް ވެފައި ވަނީ 10 މީހެކެވެ. އެ ގައުމުން ވަނީ އޮކްޓޯބަރު 24 ހާ ހަމައަށް ހުރިހާ ބޮޑެތި ހަރަކާތްތަކެއް ހުއްޓާލަން އަންގާފަ އެވެ. ޖަރުމަންގައި 168000 މީހުންނަށް ބަލި ޖެހުނު އިރު 6993 މީހުން ވަނީ މަރުވެފަ އެވެ.\nބަޔާން މިއުނިކް ޖަރުމަން ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް


Feydhoo aai Hithadhoo Gadha Hifumakah\nހިތަދޫއާއި ފޭދޫ ގަދަ ހިފުމަކަށް\nވާޑީގެ ހެޓްރިކާ އެކު ލެސްޓާ އިން ...\nby vomadmin September 26, 2020\nމިހާރު މީދޫގައި ހިގަމުންދާ 20 އަހަރުން ދަށުގެ އައްޑޫ ޔޫތު ޗެލެންޖް ކަޕް 2020 ފުޓްބޯޅަ މުބާރާތުގައި މިއަދު ކުޅެވޭ މެޗަކީ ގަދަ ހިފުމެއްގެ ގޮތުގައި ބެލެވޭ މެޗެވެ. އެއީ3މެޗުން6ޕޮއިންޓް ލިބިފައިވާ ފޭދޫޓީމާއި3މެޗުން6ޕޮއިންޓް ލިބިފައިވާ ހިތަދޫއެފްސީ ބައްދަލު ކުރާ މިމެޗަކީ މިމުބާރާތުގެ ފައިނަލުން ޖާގައެއް ހޯދުމަށްޓަކައި ދެޓީމަށްވެސް ވަރަށް މުހިއްމު މެޗަކަށް ވާތީއެވެ.\nމިމެޗްގައި ބައްދަލުކުރާ ހިތަދޫޓީމަށާ ފޭދޫޓީމަށް މިމެޗް ނުހިމަނައި ބާކީ 1 މެޗު އެބައޮތެވެ. އެހެންކަމުން މިއަދުގެ މެޗު ކާމިޔާބުކުރާ ޓީމަކަށް ފައިނަލްގެ ފުރުސަތު ވަރަށް ބޮޑަށް ތަނަވަސް ވެގެންދާނެއެވެ.\nވީމާ މިއަދުގެ މިމެޗަކީ ފޯރި ގަދަވާނޭ މެޗަކަށް ވަނީ ބެލެވިފައެވެ.\nމިއަދުގެ މެޗުން ފޭދޫޓީމް މޮޅުވެއްޖެނަމަ އެޓީމަށް ލިބޭނީ9ޕޮއިންޓެވެ. މިއަދުގެ މެޗުން ހިތަދޫޓީމު މޮޅުވިއަސް އެޓީމަށްވެސް ލިބޭނީ9ޕޮއިންޓެވެ.\nމިއަދުގެ މެޗުން ހިތަދޫޓީމް މޮޅުވެއްޖެ ނަމަ އެޓީމަށް ފައިނަލްގެ ފުރުސަތު ގާތްގަޑަކަށް ޔަގީންވީއެވެ. އެއީ ދެން އެޓީމަށް އޮތްމެޗަކީ ހިތަދޫ ޖޫނިއާސްއާއި ބައްދަލުކުރާމެޗުކަމަށް ވެފައި އެމެޗުން ހިތަދޫޓީމް މޮޅުވާނެކަމަށް ވަރަށް ބޮޑަށް ބެލެވޭތީއެވެ. އެމެޗުން ހިތަދޫޓީމް މޮޅުވެއްޖެނަމަ އެޓީމަށް 12 ޕޮއިންޓް ލިބޭނެއެވެ.\nފޭދޫޓީމަށް ދެން އޮތްމެޗަކީ މަރަދޫ ޓީމާ ބައްދަލުކުރާމެޗެވެ. މަރަދޫޓީމަށް4މެޗުކުޅެގެން މިހާތަނަށް ލިބިފައިވަނީ 10 ޕޮއިންޓެވެ. މިއަދު ގެ މެޗުން ފޭދޫޓީމް ބަލިވެ ފޭދޫއާއި މަރަދޫ ބައްދަލުކުރާ މެޗުން މަރަދޫޓީމް އެއްވަރުވެ ނުވަތަ މޮޅުވިޔަސް ފައިނަލަށް ހޮވޭނީ މަރަދޫޓީމެވެ. އެއީ އެމެޗް އެއްވަރުވެއްޖެނަމަ މަރަދޫޓީމަށް 11 ޕޮއިންޓް ލިބޭނެތީއެވެ. އަދި އެޓީމް މޮޅުވެއްޖެނަމަ 13 ޕޮއިންޓް ލިބޭނެތީއެވެ.\nމިއަދުގެ މެޗުން ފޭދޫ މޮޅުވެ އަދި މަރަދޫޓީމާ ބައްދަލުކުރާ މެޗުން ފޭދޫ މޮޅުވެއްޖެނަމަ އެޓީމަށްވެސް 12 ޕޮއިންޓް ލިބިގެން ފައިނަލްގެ ފުރުސަތު ލިބެން އެބައޮތެވެ.\nހިތަދޫޓީމް- ފޮޓޯ: ލުބުނާ މަޖީދު މުޚްތާރުމިއަދުގެ މެޗް އެއްވަރުވެގެން ނިމިއްޖެނަމަ މަރަދޫ އަދި ފޭދޫ އަދި މީދޫޓީމަށްވެސް ފައިނަލްގެ ފުރުސަތު ލިބެން އެބައޮތެވެ. އެކަމަކު އެއީ ކުރިއަށްހުރި މެޗްތަކުގެ ނަތީޖާ ނިކުންނަ ގޮތަކުންނެވެ.\n6 ޓީމް ވާދަކުރާ މިމުބާރާތުގެ މެޗްތައް ކުރިއަށް ގެންދަނީ ކޮންމެ ޓީމެއް ކޮންމެ ޓީމަކާ އެއްފަހަރު ބައްދަލު ކުރުމަށްފަހު ޕޮއިންޓްގެ ގޮތުން އެންމެ މޮޅުވާ ދެޓީމް ފައިނަލަށް ހޮވޭ ގޮތަށެވެ.\nމިގޮތުން މިމުބާރާތުގައި މިހާތަނަށް ކުޅެވުނު މެޗްތަކުގެ ނަތީޖާއަށް ބަލާއިރު3މެޗުން ފޭދޫޓީމަށްލިބިފައިވަނީ6ޕޮއިންޓެވެ. ހިތަދޫ އެފްސީ އަށް3މެޗުން6ޕޮއިންޓް ލިބިފައިވާއިރު މަރަދޫ ޓީމަށް4މެޗުން 10 ޕޮއިންޓް ލިބިފައިވެއެވެ. މީދޫޓީމަށް4މެޗުން ލިބިފައިވަނީ7ޕޮއިންޓެވެ.\nއައްޑޫގެ ފުޓްބޯޅައިގެ ގަދަ ދެ ބާރު ކަމަށްވާ ފޭދޫއާއި ހިތަދޫ ގަދަ ހިފުމަކަށް ނުކުންނަ މިމެޗްގެ ކުޅުން ފެށުމަށް ހަމަޖެހިފައިވަނީ މިއަދު ހަވީރު 4:00 ގައެވެ.\nވާޑީގެ ހެޓްރިކާ އެކު ލެސްޓާ އިން ސިޓީ ބޮޑުތަފާތަކުން ބަލިކޮށްފި\nކުޅުދުއްފުއްޓާއި ނޮޅިވަރަމަށް އަރައި ފޭބުން މަނާކޮށްފި\nތައިލެންޑްގައި އެކްސިޑެންޓްވި ހުޅުދޫ އަހުމަދު ސައީދު ނިޔާވެއްޖެ\nތައިލެންޑުގައި މިދިޔަ ޑިސެމްބަރު މަހުގެ ފަހުކޮޅު ހިނގި އެކްސިޑެންޓުގައި އަނިޔާވި ސ. ހުޅުދޫ ވައިޖެހޭގޭ އުމުރުން 44 އަހަރުގެ ...\nސްކޫލްތަކުގައި ހެނދުނުގެ ނާސްތާ ދޭން ފެށުމުގެ ޕައިލެޓު ޕްރޮގްރާމްގެ ދަށުން ދިރާސީ އާއަހަރު ފެށޭއިރު 25 ސްކޫލްގައި މި ...\nvomadmin December 20, 2018\nތައުލީމުދޭ ހުރިހާ ތަނެއްގެ ކިޔެވުން މިމަހު ފަސް ވަނަ ދުވަހުން ފެށިގެން އިތުރު އެއް ހަފުތާއަށް ބަންދު ކުރަން ...\nvomadmin April 4, 2020


Hurihaa badhunaameh Mourinho bolah jehumakee insaafeh noon\nރޫނީ، އޭނާ ވަނީ މޮރީނިއޯގެ ދިފާއުގައި ވާހަކަ ދައްކާފަ ---\nމެންޗެސްޓާ ޔުނައިޓަޑްގެ ޓީމުން ދައްކަމުން ދާ ދަށް ނަތީޖާތަކުގެ ޒިންމާ ކޯޗް ހޯޒޭ މޮރީނިއޯ ބޮލަށް އެކަނި ޖެހުމަކީ އިންސާފެއް ނޫން ކަމަށާއި، އެކަމުގައި ކުޅުންތެރިންގެ ޒިންމާއެއްވެސް އެބައޮތް ކަމަށް ޔުނައިޓަޑްގެ ކުރީގެ ކެޕްޓަން ވޭން ރޫނީ ބުނެފި އެވެ.\nއެމެރިކާގެ މޭޖާ ލީގްގައި، ޗިކާގޯގެ މައްޗަށް ޑީސީ ޔުނައިޓަޑަށް 2-1 އިން މޮޅު ހޯދައިދިނުމަށް ޖެހި ދެ ލަނޑުވެސް ޖެހުމަށްފަހު ޓެލެގްރާފަށް ދިން އިންޓަވިއުގައި ރޫނީ ބުނީ ބައެއް ކުޅުންތެރިންގެ ފަރާތުން ދަށް ކުޅުމެއް ފެންނައިރުވެސް ހުރިހާ ބަދުނާމެއް ކޯޗު ބޮލަށް ޖެހުމަކީ އެންމެ ރަނގަޅު ގޮތް ނޫން ކަމަށެވެ.\n"އަހަންނަށް އެނގޭ ހުރިހާ ކަމެއް އަމާޒު ވަނީ ހޯޒޭ [މޮރީނިއޯ] އަށް ކަން، ނަމަވެސް ދެ ހަފުތާއެއް ކުރިން އަހަރެން ބުނިން، ކުޅުންތެރިން ޖެހޭނެ މިކަމުގައި ތެދުވަން،" ރޫނީ ވާހަކަ ދެއްކި އެވެ. "ކުޅުންތެރިންވެސް ޖެހޭނެ މިކަމުގައި ހިމެނިގެން އެމީހުންގެ ކަންކަންވެސް ރަނގަޅު ކުރަން."\nހޮނިހިރު ދުވަހު، ނިއު ކާސަލް ޔުނައިޓަޑާ ދެކޮޅަށް ޔުނައިޓަޑް މެޗަށް ނިކުތުމުގެ ކުރިން މީޑިއާގައި ފެތުރިގެން ދިޔަ ވާހަކަ އަކީ، މެޗަށް ފަހު ޔުނައިޓަޑްގެ ކޯޗު ކަމުން މޮރީނިއޯ ވަކި ކުރާނެ ކަމަށެވެ. ނަމަވެސް މެޗުގެ ކުރިން ޔުނައިޓަޑްގެ ބޯޑުގެ ތާއީދު މޮރީނިއޯއަށް އޮތްކަން ކުލަބުން އޭނާއަށް އެންގި އެވެ.\nނިއުކާސަލްއިން ދެ ލަނޑުގެ ލީޑެއް ނަގާފައި ވަނިކޮށް، ޔުނައިޓަޑުން ފަހަތުން އަރައި މޮޅުވީ މެޗުގެ އެންމެ ފަހު 20 މިނެޓްގަ އެވެ. އެ މެޗުގައި ޔުނައިޓަޑުން ދެއްކި ކުޅުމާއެކު މޮރީނިއޯއާ މެދު އޮތް އިތުބާރު އާ ވެގެން ދިޔަ އެވެ.\n"މެނޭޖަރަށް ގިނަ މަސައްކަތްތަކެއް ކުރެވޭނެ، ނަމަވެސް ދަނޑުމަތީގައި އެއީ ކުޅުންތެރިންގެ ޒިންމާއެއް ޓީމެއްގެ ގޮތުގައި ކުޅުމާ ޓީމެއްގެ ގޮތުގައި ނަތީޖާ ނެރުން،" ޔުނައިޓަޑަށް އެންމެ ގިނަ ލަނޑު ޖަހައިދިން ފޯވަޑް ބުންޏެވެ. "(ކުރީގެ ކޯޗް) ލުއިސް ވެން ހާލް ހުރިއިރުވެސް އަހަރެން ބުނިން ކުޅުންތެރިންގެ ގާތު އެއީ އަހަރެމެންގެ ކުޅުންތެރިންގެވެސް ޒިންމާއެކޭ ކުޅުން ރަނގަޅު ކުރުން."\nޔުނައިޓަޑް ދޫކޮށް، ރޫނީ ކުލަބު ބަދަލު ކުރީ މިދިޔަ އަހަރު އެވެ. އޭނާ ބަދަލުވީ އޭނާގެ ފުރަތަމަ ކުލަބު އެވަޓަން އަށެވެ. އެވަޓަން ދޫކޮށް، އެމެރިކާ ލީގފަށް އޭނާ ބަދަލުވީ މި އަހަރު ފެށުނު ތަނުންނެވެ.\nހޯސޭ މޮރީނިއޯ މެންޗެސްޓާ ޔުނައިޓެޑް\nޔުނައިޓެޑްގެ ކޯޗު ކަމުން މޮރީނިއޯ ވަކިކޮށްފި\nނަސީބަކުން އަހަރެމެންގެ މެދުގައިއޮތީ ރަނގަޅު ގުޅުމެއް: ގާޑިއޯލާ\nޔުވެންޓަސް އިން ޔުނައިޓެޑަށް ފިލާވަޅެއް ނަގައިދީފި\nތަފާތު މޮޅަކުން މޮރީނިއޯއަށް އޮތް އިތުބާރު އާވެއްޖެ


Story: Vaudhu (20) | Dhiislam\nއަޔާޒާއި މަލާކް ރަޝިޔާއަށް ފުރަން އޮތީ ޖެހިގެން އަންނަ ހޮނިހިރު ދުވަހު ކަމަށްވުމުން އޭގެ ކުރިން އައި ހުކުރު ދުވަހު ދެމީހުން ވެސް ހޭލަމޭލައަށް އުޅެމުން ދިޔައީ ދަތުރަށްޓަކައި ހުރިހާ އެއްޗެހި ހަމަ ކުރުމުގައެވެ. ވޭތުވެ ދިޔަ ދެތިން ދުވަހުގައި ދެމީހުން ގޭތެރޭގައި އުޅުނުއިރު ވެސް އެދެމެދުގައި ފެނިގެން ދިޔަ އެކުވެރިކަމުން ވަސީމާއަށް މަލާކާއި ވަކިން ސުވާލުކުރެވުނެވެ. އޭނަ މަލާކާއި ދެއްކި ވާހަކައަށްފަހު މަލާކާއި އަޔާޒް ވަކިވެދާނެކަމުގެ ބިރު ވަސީމާއަށް ހީވެފައި އޮތުމުންނެވެ. އެހެނަސް......\n"އަޔާޒްއާ މަލާކް ވަކިވާކަށް ބޭނުމެއްނޫން، ބޮޑުމަންމާ." މަލާކް ބޮޑުމަންމަ ކައިރި ބުނެލީ ހަމައެކަނި އެހާވަރަށެވެ. ނޭނގޭ ސަބަބަކާހުރެ އެހެން ބުނެލި ހިނދު އޭނަގެ މުޅި މުސްތަޤްބަލު އަޔާޒާއި އެކީ ހޭދަވެގެންދާ މަންޒަރު މަލާކަށް ސިފަވިއެވެ. އެހެނަސް މާ ގިނައިރެއްނުވެ އަޔާޒް އޭނައާއިވީ އެއްބަސްވުމުގެ މަތިން ހަނދާންވުމުން މަލާކް އޭނަގެ ހިނިތުންވުން ފުން ކޮށްލަން ޖެހުނީ ގަދަކަމުންނެވެ. ނަސީބު ރަނގަޅުކަމުން އޭނަ ދިން ޖަވާބުން ބޮޑުމަންމައަށް ވިސްނުނީ އަޔާޒް މައުވާ ދޫކޮށްފައިވި ކަމަށެވެ. އެހެންކަމުން މަލާކާއި އިތުރު ސުވާލުތަކެއް ކުރުމެއްނެތި ބޮޑުމަންމަ އޭނަ ދިޔަދިނުމުން މަލާކަށް ހިތާހިތުން ޝުކުރުވެރިވެވުނެވެ.\nހުކުރަށްފަހު އަޔާޒް ގެއަށް އައުމުން ދެމީހުން ދެ ކޮޓަރީގައި ތިބެގެން ޕެކް ކުރަމުން ދިޔައިރު ވެސް ދެމެދުގައި ވާހަކަތައް ދެކެވި ސަމާސާތަކެއް ކުރެވެމުން ދިޔައެވެ.\n"ތުވާލި، ޗެކް! ގަމީސް، ޗެކް! ޖީންސް، ޗެކް...." އަޔާޒް އަމިއްލަ އަމިއްލައަށް އެހެން ކިޔަމުން ދިޔަ އަޑު މަލާކަށް ސާފުކޮށް އިވެމުން ދިޔައީ ދެކޮޓަރީގެ ދެމެދުގައިވި ދޮރު ހުޅުވާލެވިފައިވުމުންނެވެ.\n"އެހެން އެއްޗެއް ނޭޅިޔަސް ދަތްއުނގުޅާ ބުރުސް އަޅައްޗޭ!" މަލާކް އެނދުމަތީގައި ބޭއްވިފައި އޮތް ފޮށްޓައް އޭނަގެ އެއްޗެހި އަޅަމުން ރާގަކަށް އެހެން ބުނެލީ އޭނަ އިންޑިޔާއަށް ދިޔަފަހަރު އޭނަ ހަނދާން ނެތުނު އެއްޗަކީ އެއީ ކަމަށްވާތީވެއެވެ.\n"އަދި ތިއަށްވުރެ މުހިއްމު އެއްޗެހިވެސް ހުރެއެއްނު؟ މަ ނުއުޅެން ކިޔައިދޭކަށްވެސް." އަޔާޒް ވެސް އޭނަގެ އަންނައުނުތައް ފޮށީގައި އަތުރަމުން އެހެން ބުނެލީ ލާނެތް ހިނިތުންވުމަކާއި އެކީގައެވެ. އަޔާޒް ބުނެލި ވާހަކައިން މަލާކަށް ހީލެވުނީ ރަތްވެގެން ދިޔަ މޫނަކާއި އެކީގައެވެ. މަލާކަށް އިތުރު އެއްޗެކޭ ނުބުނެވެނީސް އަނެއްކާވެސް އަޔާޒްގެ އަޑު އިވުނެވެ.\n"އޯ ނޯ! ހަނދާނެއްވެސް ނެތޭ ފޯނުގެ ޗާޖަރު ހަލާކުވެފަ އޮތްކަމެއް. މި ހުރިހާ ދުވަހު ދޮންބެގެ ޗާޖަރުން ފޯނު ޗާޖު ކުރަމުން ދިޔައީ. މިއަދު ކޮންމެހެން ވެސް ޖެހޭނެ ފިހާރައަށް ދާން." އަޔާޒަށް އެހެން ބުނެލެވުނީ އެނދުމަތީގައި ބޭއްވިފައި އޮތް އޭނަގެ ފޯނަށް އައި ވައިބާރ މެސެޖާއެކީ ފޯނު ނިވިގެން ދިޔުމުންނެވެ.\n"އަހަރެންގެ ޗާޖަރުން އަޔާޒްގެ ފޯނު ޗާޖު ނުވާނެތަ؟ އަހަރެންގެ ޗާޖަރުން ބައްޕަގެ ފޯނުވެސް ޗާޖުވޭ." މަލާކް ބުނެލިއެވެ.\n"އިޓް ޑިޕެންޑްސް....ކޮން ކަހަލަ ފޯނެއް މަލާކް އަތުގަ އޮންނަނީ؟" އަޔާޒް އެހެން ބުނެލަމުން އޭނަގެ ފޯނާއެކީ މަލާކްގެ ކޮޓަރިއަށް ދާން މިޞްރާބު ޖެހީ އޭނައަށް އަދި މިހާތަނަށް އައިއިރު މަލާކްގެ އަތުން ފޯނެއް ފެނިފައި ނުވާކަން އެނގުންވަމުންނެވެ. އޭނައަށް އެ ފޯނު ނުފެނުނަސް އޭނަގެ ފޯނު ކަހަލަ ފަހުގެ ފޯނެއް މަލާކް އަތުގައި އޮވެދާނެކަމާމެދު އަޔާޒަށް ޝައްކުކުރެވުނެވެ. އެހެނަސް މަލާކް އޭނަ ގާތު އެހެން ބުނާނީ އެއްބްރޭންޑެއްގެ ފޯނެއް އޮތުމުން ކަމަށް އޭނައަށް ހީކުރެވުނެވެ. މުޅި ޢުމުރުގައި ވެސް ހަމަ ލޮލުން އެންމެ ދެތިން ފަހަރު ފަހުގެ ފޯނެއް ފެނިފައިވި މަލާކް މި ކަންކަމަށް ލޯ ހުޅުވިފައި ނުހުންނާނެ މިންވަރު އޭނައަށް ރޭކާނުލައެވެ. އެހެންކަމުން އޭނަ އެކޮޓަރިއަށް ގޮސް ފޯނު ދައްކާށޭ ބުނުމުން މަލާކް ނޮކިއާގެ ކުޑަކުޑަ ފޯނެއް ދައްކާލި ގޮތުން އޭނައަށް ހެވެން އުޅުނެއްކަމަކު ނުހެވުނެވެ. މަލާކްގެ ވިސްނުންތޫނުކަމާއި އަޅާ ބަލާއިރު މަލާކަށް ދުނިޔެ ފެނިފައިވަނީ ކިހާ ކުޑަކޮށްކަން އެނގުންވުމުންނެވެ. މަލާކް ނުހަނު މައުސޫމްކަމާއެކީ އޭނައަށް އެ ފޯނު ދައްކައިގެން ހުރެ ދަބަސްތެރެ ހާވަމުން ޗާޖަރުވެސް ދައްކާލިއެވެ.\n"މަލާކްގެ ޗާޖަރު ހުންނަނީ އަނެއްހެން ރައުންޑްކޮށް. ބޮޑުބޭބެ އަތުގަ އޮންނަ ކަހަލަ ފޯނެއް ވެއްޖެއްޔާ ފަހަރެއްގަ ނުގުޅިދާނެ. އެކަމަކު ޗާޖަށް ޖަހާ ތަންކޮޅު ވަށްކޮށް ހުރިއްޔާ ފަހަރެއްގަ ގުޅިދާނެ ކަންނޭނގެ." މަލާކް ޗާޖަރު ދައްކަމުން ޝައްކެއްގެ މަތީގައި ހުރެ ބުނެލިއެވެ. އެ ހިނދު އަޔާޒް މަލާކަށް ބަލަން ހުރެފައި ލުއި ގޮތަކަށް ހީލިއެވެ. އެއަށްފަހު ލަސް ފިޔަވަޅުތަކެއްގައި ގޮސް މަލާކްގެ ކައިރިއަށް ހުއްޓިލަމުން އޭނަގެ އަތުގައި އޮތް ފޯނު ހޯދައި ކުރުފައި މައްޗަށް ތިރިވެލިއެވެ.\n"ޑޮކްޓަރ އަޔާޒްގެ އަންހެނުން އަތުގަ އޮންނަންވާނީ މިކަހަލަ ފޯނެއްނޫން. ފިހާރައަށް ދާން ވަރަށް އަވަހަށް ތައްޔާރުވޭ!" އަޔާޒް އެހެން ބުނެ މަލާކަށް އެއްޗެކޭ ބުނުމުގެ ފުރުޞަތެއްވެސް ނުދީ އެ ފޯނާއެކީ ހިންދެމިލިއެވެ. މަލާކް މިހާރުތޯ އެހުމުން އަޔާޒް އަނެއް ކޮޓަރިއަށް ވަންނަމުން މިހާރޭ ކިޔައި ގޮވާލިއެވެ.\nއަޔާޒް މަލާކް ގޮވައިގެން ކާރުގައި ދިޔައީ ފޯނާއި ލެޕްޓޮޕް ވިއްކާ ފިހާރަތަކުގެ ތެރެއިން ބޮޑު ފިހާރައަކަށެވެ. މަލާކް ގޮނޑި ދުއްވަމުން ކުޑަ ކުއްޖެއް ފަދައިން ފިހާރައިގެ ވަށައި ހޯދަމުން ދިޔަ ގޮތުން އަޔާޒަށް ހިނިތުންވެވެމުން ދިޔައެވެ. އޭނަ ފަހު ސްމާޓް ފޯނެއް ނަގައި ފިހާރައިގެ ވެރިޔާ އިޒުނައާއެކީ ފޯނު ހުޅުވާލަމުން ފޯނު ބަޓަނަކާނުލާ މަސައްކަތް ކުރާ ގޮތް މަލާކަށް ދެއްކުމުން މަލާކްގެ އަނގަ ހުޅުވި ދެލޯ ބޮޑުވަމުން ދިޔަގޮތުން އަޔާޒަށް ހެވެމުން ދިޔައެވެ.\nއަޔާޒް މަލާކާއެކީ ގެއަށް އައީ މަލާކަށް ދޭން ފޯނަކާއި ލެޕްޓޮޕެއް ވެސް ގަނެގެންނެވެ. މަލާކް ކިޔަވަން ފެށުމުން ލެޕްޓޮޕަކަށް ވަރަށް ބޭނުންވާނެ ކަމަށް ބުނަމުންނެވެ. އެ ދޭތީގެ ޖުމްލަ އަގު އެނގުނު ހިނދު މަލާކް އެ އެއްޗެހި އަޔާޒް ލައްވާ ނުގަންނަން ވަރަށް އުޅުނެވެ. އެހެނަސް....\n"މަލާކް ހީކުރަނީތަ މީ ހިލޭ ގަނެދޭ އެއްޗެކޭ؟ އަހަރެން މި ޢަދަދު ތަނެއްގަ ލިޔެފަ ބާއްވާނަން. މަލާކް މުޅި ރާއްޖޭގަ ހުރި ބެސްޓް މާރކެޓިންގް މެނޭޖާރގެ ގޮތުގަ ރިކޮގްނައިޒްވާ ދުވަހު އަހަންނަށް ޕޭއިބެކް ކުރާތި ހަނދާންކޮށް!" އަޔާޒް ފިހާރައިގެ ކައުންޓަރު މަތީގައި އޭނަގެ ކާޑު ބާއްވަމުން އެހެން ބުނެ އެއްލޯ މަރާލިއެވެ. އަޔާޒްގެ އެ ޙަރަކާތުންނާއި ބުނެލި ބަސްތަކުން މަލާކްގެ ދޫ ބަންދުވިއެވެ. މިއީ ދުރު މީހަކު އޭނަގެ ޤާބިލިއްޔަތުކަމާމެދު ޔަޤީންކަން ދިން ފުރަތަމަ ފަހަރުކަން އެނގުންވީ ހިނދު މަލާކް އަމިއްލަ ނަފްސަށް ކުރާ އިތުބާރު އެތައް ގުނައެއް އިތުރުވިއެވެ. އަޔާޒް އެ ބުނިފަދަ ކާމިޔާބީއެއް އޭނައަށް ލިބުމަކީ ދުރުކަމެއް ނޫންހެން އޭނައަށް އެވަގުތު ހީވިއެވެ. އެހެންކަމުން އަޔާޒް އޭނައަށް ދިން ހަދިޔާގައި މަލާކް ހިފީ އުފަލާއި އެކީގައެވެ.\nމަލާކާއި އަޔާޒް ގެއަށް ވަދެގެން އައި ވަގުތު ނިޝާނާއި ވަސީމާ ސިޓިންގް ރޫމުގެ ސޯފާގައި ތިއްބެވެ. އަޔާޒް ލެޕްޓޮޕް ފޮށްޓަކާއެކީ އަންނަ މަންޒަރު ފެނިފައި ނިޝާން އެއްޗެކޭ ބުނަން އުޅުނެއްކަމަކު އެކަމަށް ހުރަސް އެޅިގެން ދިޔައީ އާ ފޯނެއް ހިފައިގެން އިން މަލާކް ފޯނުން އެއްޗެއް ހުޅުވާފައި އެއީ ކޯޗެއްތޯ އެހުމުންނެވެ. އަޔާޒް މަލާކްގެ ކައިރިން ދަމުން މަލާކަށް ޖަވާބު ދެމުން މަލާކާއި އެކީ ކޮޓަރިއަށް ވަނީ އެތާނގައި އެހެން ބަޔަކު ތިބިހެން ހީވެސް ނުވާ ފަދައަކުންނެވެ. ދެމީހުން ވާހަކަ ދައްކަމުން ކޮޓަރިއަށްވަދެ ދޮރު ލައްޕާލި ގޮތުން އަޖާއިބުވެ އަންތަރީސްވެގެން ދިޔަ ނިޝާނަށާއި ވަސީމާއަށް އެކަކު އަނެކަކަށް ބަލާލެވުނެވެ.\n"މި މީހުންނަށް ކިހިނެއްމިވަނީ؟" ނިޝާން އެ ދޮރަށް ޢިޝާރާތްކުރަމުން އެ ސުވާލުކުރީ ޙައިރާންކަމާއެކީ ކަމަށްވިޔަސް އެ ތުންފަތްމަތީގައި ލުއި ހިނިތުންވުމެއްވީ އޭނަގެ ކޮއްކޮއަށްޓަކައި ވެފައިވި އުފަލާއި އެކީގައެވެ. ނިޝާން ކުރި ސުވާލުން ވަސީމާއަށް ހީލެވުނެވެ.\n"ރަނގަޅު އެބަވޭދޯ މަޑުމަޑުން؟ ނިޝާން ކޮންމެ އެއްޗެކޭ ބުންޏަސް އަސްލު ބޮޑުމަންމައަށް ހީވަނީ އަޔާޒް އެ މައުވާއަކާ ވަކިވީހެން. ބޮޑުމަންމަ ބުނިން މަލާކް ކައިރި މައުވާގެ ވާހަކަ. ބުނެފަ އެދުނިން މަލާކް ކައިރިން އަޔާޒް ގާތުން މައުވާއާ ބެހޭގޮތުން ސުވާލުކުރަން. ހިއެއްނުވޭ މަލާކް މިހާރު ސުވާލުނުކޮށް ހުންނާނެހެން. އިއްޔެގަ ވެސް މަލާކްއާ ސުވާލުކުރީމަ އެ މަންޖެ މި ގުޅުމުގަ އުޅެނީ އުފަލުންހެން ހީވަނީ. ފެންނަ މަންޒަރުތަކުން ވެސް އެކަން އެބަ ފެނޭދޯ؟ ހެހެ...." ވަސީމާ އުފަލާއެކީ ބުނެލިއެވެ.\n"އާނދޯ؟ ބޮޑުމަންމަ ތި ބުނާ ގޮތަށް ވެއްޖެއްޔާ ކިތަންމެހާވެސް ރަނގަޅު...އަޔާޒް އަމިއްލައަށް ގޮއްސަ ވަންނަން އުޅުނީ ކިހާ ބޮޑު އަނދިރިގަނޑަކަށް ކަމެއްވެސް އޭނައަކަށް ނޭނގޭ. އަހަންނަށް ހީވަނީ އަޔާޒަށް އެ މައުވާއަކާ އޭނަގެ ޢާއިލާގެ ޙަޤީޤަތް އެނގިފަ ނެތީހެން. އެ ނޫންނަމަ ވަރަށް ހިއެއްނުވޭ އޭނަދެކެ ލޯބިވެގެން އަޔާޒް އުޅޭނެހެންނެއް. އަޔާޒް އޭނަގެ ބައްޕަގެ ނަޞޭޙަތްތަކުގެ މަތިން ހަނދާން ހުރިއްޔާ މައުވާގެ އިތުރުން މައުވާއާ ގުޅުން ހުރި މީހުންނާވެސް އޭނަ ދުރުވާނެ." ނިޝާން އަމިއްލަ ވިސްނުމެއްގައި އެއްދިމާލަކަށް ނަޒަރު ހުއްޓައިގެން ހުރެ ބުނެލިއެވެ.\n"މައުވާ.....ގެ ޢާއިލާ. ތިއީ ކުރިން ބޮޑުމަންމައަށް ވިސްނިފަ ހުރި ގޮތެއްވެސް ނޫން. މިހާރު ކިރިޔާ މި ފާހަގަވީ އަޔާޒް ދުވަހަކުވެސް އޭނަގެ ޢާއިލާގެ ވާހަކަ ނުދައްކާކަން. ކިހިނެއްވީ ނިޝާން ތިހެން ތި ބުނަނީ؟ މައުވާގެ ޢާއިލާ ނިޝާންއަށް އެނގެނީތަ؟" ވަސީމާ އެ ސުވާލު ކުރީ އެނގެން ބޭނުންވުމުންނެވެ.\n"އެހެންކަމަށް ބަލަމާ. މި ގަޑީގަ އެހާ ގިނައިން އެ ވާހަކަ ދައްކާ ހިތެއްނެތް. މުޅި މޫޑު ޚަރާބުވާ ކަހަލަ ވާހަކައެއް އެއީ....އެނީވޭސް...މިހާރު އަޔާޒް އުޅެނީ އުފަލުގައެއްނު؟ އެހެންވީމަ މައުވާގެ ބާބު ލައްޕާލުން އެންމެ ރަނގަޅުވާނީ....އެކަމަކު އަޔާޒް ރަޝިޔާއަށްދާން ޚިޔާރު ކޮށްފަ އޮތީމަ އަހަރުމެން އަދިވެސް ވިސްނަންވާނެ. ބަލަންވާނެ އަޔާޒް މަލާކްއަށް ދެރައެއްދޭތޯ... އަހަރުމެންގެ ނިންމުމެއްގެ ސަބަބުން އެ ނިކަމެތި ކުއްޖާއަށް ދެރައެއް ލިބިގެން ނުވާނެ. އެހެންވީމަ އެމީހުން އެކޮޅަށް ދިޔައިމަ ބޮޑުމަންމަ ވީ ވަރަކުން މަލާކްއަށް ގުޅާފަ ހުރިހާ ކަމެއް ރަނގަޅުތޯ ބެލުން މުހިއްމު. އަޔާޒް މަލާކްއާ ގާތްކަމެއް ބެހެއްޓިޔަސް އެއީ ދެއްކުންތެރިކަމެއް ކަމަށްވެސް ވެދާނެ..." ނިޝާން ބުނެލިއެވެ. އޭނަގެ އެ ވާހަކައާ އެއްބަސްވެވުނު ވަސީމާއަށް ވެސް ބޯޖަހާލެވުނެވެ.\nނިޝާނަށް ހީވީ މުޅިއަކުން ގޯސްކޮށް ނޫނެވެ. އެހެނަސް އެ ހީވި ހީވުން މުޅިން ރަނގަޅެއް ވެސް ނޫނެވެ. އަޔާޒާއި މަލާކްގެ ކިބައިން މިވަގުތު ފެންނަމުން ދިޔަ އެކުވެރިކަމާއި ގާތްކަމުގެ ފަހަތުގައިވީ ދެމީހުންގެ ދެމެދުގައި އެހެން މީހުންނަށް ދަޅައެއް ދެއްކުމަށް ވެވުނު އެއްބަސްވުމެކެވެ. އެހެނަސް ކީއްވެކަމެއް ނޭނގެއެވެ. އެ ދަޅައަށް ހައްލަން އެމީހުން ބޭނުންވާ ބަޔަކު ބަލަން ނެތް ކޮޓަރިއެއްގެ ތެރޭގައި ވެސް ހަރުލާފައިވީ އެދެމީހުންގެ އުފާވެރި އަޑުތަކެވެ. ދެމީހުން އެކަކު އަނެކަކާ ޖެހިޖެހިގެން އެނދުގެ ކޮޅުގައި އިށީނދެގެން ތިބިއިރު އަޔާޒް ނުހަނު ގަޔާވެގެން މަލާކްގެ އުނގުމަތީގައި ބެހެއްޓިފައިވި ލެޕްޓޮޕާއި ކުޅެންވީ ގޮތް ކިޔައިދެމުން ދިޔައެވެ. ލެޕްޓޮޕުން ދަސްވާ ކޮންމެ އާ ކަމަކާއެކީ މަލާކް މޫނުމަތި އުޖާލާވެގެން ދާހެން އަޔާޒް އެ މޫނަށް ބަލަހައްޓައިގެން އިންނަނީ އުފާވެފައެވެ. އަޔާޒަށް ގޮސް މަލާކާއި ނުހަނު ކައިރީގައި އިށީނދެވުނު ފުރަތަމަ ވަގުތުކޮޅު ދެމީހުންވެސް ޖެހިލުންވިއެއްކަމަކު ލެޕްޓޮޕްގެ ވާހަކަ ފެށިގެން ދިޔުމުން ދެމީހުންގެ ސަމާލުކަން ވެސް އެއަށް ހުއްޓުނެވެ. ދެކެވެމުން ދިޔަ ވާހަކައިގެ ތެރެއިން ދެމީހުންނަށް ވެސް ލަސްލަހުން ސަމާސާތަކެއް ކުރެވެން ފެށުމުން ދެމީހުން އަމިއްލަ ދުނިޔެއަކަށް ގެއްލުނެވެ. ދެމަފިރިން އެކީގައި އެވަގުތުކޮޅު ހޭދަކުރަމުން ދިޔައީ މި ވަގުތުކޮޅުގެ މާނަ ނަގަންވީ ގޮތަކާއި، ދެމީހުން އެކުގައި ތިބި މަންޒަރު ފެނިފައި މީހަކު ބުނެލާނެ ބަހަކަށް ނުވިސްނަން އެދެމުން ދިޔަ ދެ ހިތާއި އެކީގައެވެ. އެ ދެހިތަށް ވެސް އޭގެ އަމިއްލަ ދިރުމެއް ލިބިގެން އުޅޭ ފަދައަކުންނެވެ. އެހެންކަމުން ﷲ ރުހިވޮޑިގެންވާފަދަ ގުޅުމެއްގައި ހޭދަކުރި އެ ހިނދުކޮޅުން އެ ދެހިތަށް ވެސް ހަމަޖެހުމެއް ނޫނީ ނުލިބެއެވެ.\nއޭގެ އަނެއްދުވަހުގެ ހެނދުނު ދެމީހުން ފުރަން ދިޔައީވެސް އެ ހިތްހަމަޖެހުމާއި އެކީގައެވެ. އެއާރޕޯޓަށް ދިޔައިރު ވެސް ދެމީހުންގެ ދެމެދުގައި އޮތް އެ ގާތް ގުޅުމަށް ކުޑަވެސް ބަދަލެއް ނާދެއެވެ. ޗެކް-އިން ކުރުމަށްފަހު ރެސްޓޯރެންޓަކުން ސައި ބުއިމުގެ ތެރެއިން މަލާކްއާ އަޔާޒް މިހާރު ވަރަށް އެކުވެރިދޯއޭ ބޮޑުމަންމަ ބުނެލުމުން އާނއެކޭ ބުނެލެވުނީ ދެމީހުންނަށް އެކުއެކީގައެވެ. އެއާއެކު ދެމީހުންނަށް އެކަކު އަނެކަކަށް ބަލައި ހީލެވުމުން އެއީ ދެ ލޯބިވެރިންހެން ބަލަން ތިބޭ ބަޔަކަށް ހީވެދާނެއެވެ. އެހެނަސް އެމީހުން ފޮރުވަމުން ދިޔަ ޙަޤީޤަތްވީ އެ ދެހިތުގެ އެންމެ ފުން މިނުގައި ފޮރުވިފައެވެ. އޭގެއިން ކޮންމެ ވަގުތު ކޮޅެއްގައި އާދަޔާ ޚިލާފު އިޙްސާސްތަކެއް އެ ދެހިތުގައި ހިނގާލައެވެ. އޭނަ ނުހަނު އަވަހަށް އަޔާޒާއި ދުރުވާން ޖެހޭކަން މަލާކްގެ ހިތް ހަނދާންކޮށްދޭ ހިނދު މަލާކާއި ވަކިވުމުގެ ޚިޔާލުން އަޔާޒްގެ ހިތަށް އުދަގޫވަމުން ދިޔައެވެ. އެހެނަސް ދެމީހުންވެސް އަވަސްއަވަހަށް އެ ޚިޔާލުތަކުގެ މަތިން ހަނދާން ނައްތާލަމުން އެކަކު އަނެކަކާ ހިނިތުންވެލަނީ މި ގުޅުމަކީ ހަމައެކަނި ދެމީހުން ކަންތައްތަކެއް ލިބިގަންނަން ކުރިއަށް ގެންދާ ގުޅުމެއްކަން ހަނދާން ކުރަމުންނެވެ.\nރަޝިޔާއަށް ފުރުމަށްޓަކައި އަޔާޒާއި މަލާކް ފްލައިޓަށް އެރީ ހެނދުނު 9:30 ވެ ބޮޑުވި ފަހުންނެވެ. ޤަތަރު އެއާރވޭގެ ފްލައިޓްގެ ދިގު ސިޑިބަރިން އަޔާޒް އަރަން ދިޔައީ މަލާކް އޭނަގެ ބާރުގަދަ އަތްދަނޑިމައްޗަށް އުފުލައިގެންނެވެ. އެ ވަގުތުކޮޅުގައި ވެސް ދެމީހުންނަށް އެކަކު އަނެކަކާއި ހިނިތުންވެގެންނެވެ. އެ ހިނދު މަލާކް އޭނަގެ ހިތުތެރޭގައި ފޮރުވާލި އިޙްސާސްތައް އޭނަ ކިތަންމެ ބޭނުމެއް ނުވިޔަސް ފެންމަތިވާން ފެށިހެން އޭނައަށް ހީވިއެވެ. އަޔާޒް އޭނަގެ ހިތް ދަމައިގަތް އެއްޙަރަކާތަކީ މި ޙަރަކާތް ކަމަށްވާތީވެއެވެ. މަލާކް އެކަމާމެދު ވިސްނަމުން ދިޔައިރު އޭނައަށް ނޭނގުނު ކަމަކީ އޭނަގެ މޫނުން ނަޒަރު ވަކިކުރަން އަޔާޒަށް ދަތިވެފައިވިކަމެވެ. ދޭތެރެދޭތެރެއިން އޭނަ ކުރިމައްޗަށް ނަޒަރު ހުއްޓަމުން ދިޔައީވެސް މަލާކް އެކަމާމެދު ސުވާލު ކޮށްފާނެތީވެއެވެ. އެހެނަސް ބަނަކަން ވެރިވެފައި އޮތް އުޑުގެ ސަބަބުން އަނދިރިވެފައިވި މާޙައުލުގެ ތެރެއިންވެސް ވިދުމަކާއެކީ ފެންނަމުން ދިޔަ މަލާކްގެ މޫނަށް އޭނައަށް ތަކުރާރުކޮށް ބެލެމުން ދިޔައެވެ. އެކަމާމެދު ވިސްނުމުން މައުވާ މަތިން ހަނދާންވެފައި އަޔާޒް އަމިއްލަ ނަފްސަށް ނުރުހުންވިއެއްކަމަކު އޭނައަށް މިގޮތަށް ނުބެލޭނީ ކޮން ރީތި އަންހެން ކުއްޖަކާ ދިމާލަށްތޯ އަޔާޒަށް ހިތާހިތުން ކިޔާލެވުނެވެ. ކޮންމެ ގޮތެއްވިޔަސް އޭނަ މަލާކާއި ދުރުކަމެއް ބާއްވަން ނިންމިއެވެ. މައުވާއަށް ވަފާތެރިވުމުގެ ގޮތުންނެވެ.\nއެހެނަސް ދެންވެސް ކަންތައްވެގެން ދިޔައީ އޭނަގެ އިޚްތިޔާރުން ބޭރުގައެވެ. ފްލައިޓަށް އަރާފައި މުޅި ދަތުރު މަތީގައި މަލާކާއި ވާހަކައެއް ނުދެއްކުމުގެ ބަހަނާގައި އަޔާޒް މަޖައްލާއެއް ނަގައިގެން ކިޔަން ފެށިއެވެ. އެހެނަސް ފްލައިޓް ރަންވޭއަށް ދިޔުމަށްޓަކައި ދުއްވާލުމުން އޭނައަށް މަލާކާއި ދިމާލަށް ބަލާލެވުނީ ބޭއިޚްތިޔާރުގައެވެ. ދަތުރު ފެށިގެންދާ އެވަގުތުގައި މަލާކް ނުތަނަވަސްވާނެ ވަރާއިމެދު އޭނައަށް ވިސްނެމުން ދިޔައީ ރޭއްސުރެއެވެ. އޭނަ ބަލާލިއިރު އޭރުވެސް ގޮނޑީގެ އަތްގަނޑުމަތީގައި ބޭއްވިފައި އޮތް މަލާކްގެ ދެއަތަށް ބާރު ކުރެވިފައިވީ އެކަމަށް ތައްޔާރުވާން އުޅޭ ފަދައަކުންނެވެ. އެ މޫނުމަތިން ވެސް އަޔާޒަށް ފެނިގެން ދިޔައީ އޭނަ ލަފާކޮށްގެން ހުރި ފަދަ ނުތަނަވަސްކަމެކެވެ.\nފްލައިޓް މަޑު ދުވެއްޔެއްގައި ދުއްވަމުން ގޮސް ރަންވޭ ކައިރީގައި މަޑުކޮށްލީ އަޔާޒް މަލާކަށް ބަލަބަލާ އިންދައެވެ. އެއަށްފަހު ކުއްލި ގޮތަކަށް ފްލައިޓް ދުއްވަން ފެށިތަނާހެން މަލާކްގެ ދެލޯ މެރި ތަގުޅިވެގެން ދިޔަ ވަގުތު އަޔާޒް އޭނަގެ އަތް މަލާކްގެ އަތް މަތީގައި ބޭއްވިއެވެ. އެ ހިނދު އެ ވަގުތުކޮޅުގެ ބިރުވެރިކަމުގައިވި މަލާކަށް ލޯ ހުޅުވާލަމުން އަޔާޒަށް ބަލާލެވުނީ އޭނަގެ ހުރިހާ ސަމާލުކަމެއް އަޔާޒަށް ދެމުންނެވެ. ދެންމެ އޭނަގެ ހިތަށް ވެރިވި ހުރިހާ ބިރުވެރި ޚިޔާލެއް އެއްފަހަރާ ވިއްސިވިހާލިވީ އަޔާޒްގެ ހިނިތުންވުން ފެނުމުންނެވެ.\n"އަހަންނަށް ބަލާ މަލާކް...." އަޔާޒް މަލާކާއި ހަތަރުކަޅި ހަމަކުރަމުން ބުނެލިއެވެ. އިސާހިތަކު އަޔާޒް އޭނަގާތު އެހެން ބުނަންވީ ކީއްވެކަމާމެދު މަލާކަށް ވިސްނެން ފެށީ އޭނަ ނުތަނަވަސްވާންވީ ހުރިހާ ސަބަބެއްގެ މަތިން ހަނދާން ނައްތާލަމުންނެވެ. އަޔާޒްގެ ފުން މިން ނޭނގޭ ދެލޮލަށް ހިނދުކޮޅަކަށް ނަމަވެސް މަލާކް ގެނބުމުގެ ސަބަބުން އެދެމެދަށް ހިމޭންކަމެއް ވެރިވިއެވެ. އެ ހިމޭންކަން ނަގާލީ މަލާކެވެ.\n"ކިހިނެއްވީ އަޔާޒް؟" މަލާކަށް ސީރިއަސްކަމާއެކީ އަހާލެވުނެވެ. އެ ހިނދު ފްލައިޓް މަޑުމަޑުން ބިމުން ހެލެން ފެށީއެވެ. އެއާއެކު އަޔާޒް އޭނަގެ ހިނިތުންވުން ފުންކުރަމުން އޭނަގެ އަތް މަލާކްގެ އަތްމަތިން ނަގާލިއެވެ.\n"ކަމެއްނުވޭ....އަހަރެންގެ މޫނުގަ އެއްޗެއް ހުރިތޯ ބަލާލަންވެގެން މަލާކް ކައިރި ބުނެލީ ހަމަ ބަލާށޭ. އެއްޗެއް ނެތީމަތާދޯ ރީތިވެގެން ތިގޮތަށް ބަލަހައްޓައިގެން އިނދެވޭނީ؟ ސޯ އައިމް ގުޑް!" އަޔާޒް ލާނެތް ހިނިތުންވުމަކާއެކީ އަނެއްކާވެސް އޭނަގެ މަޖައްލާ ހުޅުވަމުން ބުނެލިއެވެ. އެ ހިނދު މަލާކްގެ މޫނުމައްޗަށް ވެރިވީ ޤަބޫލުކުރަން ވެސް ބޭނުމެއްނުވެގެން އުޅޭ ފަދަ އަސަރެކެވެ. ހަމަ އެއާއެކު އަޔާޒް ރުޅިއަރުވާލުމުގެ ރޫޙެއްވެސް އޭނަގެ ހިތުގައި އުފެދުނެވެ.\n"އައްޗި! މީހެއް ނޫޅޭ ރީތިވެގެންނެއް. ކިތައް އަންހެން ކުދިން ރީއްޗޭ ބުނެގެން ތި ވާހަކަ ތި ޤަބޫލުކުރަނީ؟ މަލާކްއަށް ރީއްޗެއްނޫން!" މަލާކް އެހެން ބުނެ ރުޅި މޫނު ހަދައި ދެއަތް އުރާލަމުން ކުރިމައްޗަށް ނަޒަރު ހުއްޓާލީ ކުޑަ ކުއްޖެއް ފަދައިންނެވެ. އެ ހިނދު މަލާކަށް ބަލާލި އަޔާޒަށް މަލާކްގެ ރަތްވެފައިވި މޫނު ފެނިފައި އޭނަ އެހެދީ ދޮގެއްކަން ޔަޤީންވިއެވެ. އެއާއެކު އަޔާޒަށް އަމިއްލަ ނަފްސާއި ކަހަލަ ގޮތަކަށް ހިނިތުންވެލެވުނީ ހިތަށްވެރިވި އާދަޔާ ޚިލާފު އުފާވެރިކަމެއްގެ ސަބަބުންނެވެ.\nއަޔާޒާއި މަލާކް އެމީހުންގެ ދިގު ދަތުރަށް ދޫކޮށްލުމަށްފަހު ނިޝާނާއި ވަސީމާ އެމީހުންގެ ޢާއްމު ދިރިއުޅުމާއިގެން ކުރިއަށް ދިޔައެވެ. މިގޮތުން ކޮންމެ ހޮނިހިރެކޭ އެއްފަދައިން އެދުވަހު ހަވީރުވެސް ނިޝާން ލަޔާން ގޮވައިގެން އެމީހުންގެ ސްކޫލްގައި އޮތް ފުޓުބޯޅަ ޕްރެކްޓިސްއަށް ގެންދިޔައެވެ. ލަޔާން އެންމެ ފަހުން ލޭ އެޅީ މީގެ ދެދުވަހެއްހާ ކުރިން ކަމަށްވިޔަސް އޭނަގެ ކިބައިން ފެންނަމުން ދިޔަ ވަރުބަލިކަމުން އޭނަ އެތަންތަނަށް ގެންދަން ވެސް ނިޝާން ހިތްހަމައެއް ނުޖެހެއެވެ. އެހެނަސް ނުގެންދިޔުމުން ވެސް ލަޔާން ދެރަވާނެ މިންވަރު އެނގިފައި އޭނަ އެ ޕްރެކްޓިސްއަށް ފޮނުވަނީ ލަޔާން ލައްވައި ކުޑަކޮށް ނޫނީ ނުކުޅުވުމަށް ލަޔާންގެ ކޯޗު ކައިރީގައި އެދިފައެވެ. ޢާއްމު ގޮތެއްގައި ޕްރެކްޓިސް ސްޓޭޑިއަމެއްގައި ބޭއްވޭ ދުވަސްދުވަހު ލަޔާން ކުޅެ ނިމެންދެން ބަލަން ނިޝާން ހުރެއެވެ. އެހެނަސް އެދުވަހު ޕްރެކްޓިސް އޮތީ ސްކޫލްގައި ކަމަށްވެފައި އޭނަ މީގެ އެއްދުވަސްފަހުން ކޯޓުގައި ވަކާލާތުކުރަން ހަމަޖެހިފައިވާ މައްސަލައަށްޓަކައި ނިންމަން ޖެހޭ ބައެއް ކަންތައް ހުރުމާއެކު ލަޔާން ސްކޫލަށް ލާފައި ނިޝާން އޭނަގެ ކާރު ދުއްވާލިއެވެ. ކާރު ދުއްވަމުން ދިޔައިރު ވެސް އޭނައަށް ވިސްނެމުން ދިޔައީ ފާރޫޤު އޭނައަށް ހުށަހަޅާފައިވާ އެ މައްސަލައާއި މެދުގައެވެ. މި ވޭތުވެ ދިޔަ މަދު ދުވަސްކޮޅުގެ ތެރޭގައި އެ މައްސަލައަށް އިތުރު މައްސަލަތަކެއް ވެސް އެއްވެފައިވެއެވެ.\n"މިހާރު މަށަށް ނިދޭވަރެއްނުވޭ ދޭތެރެދޭތެރެއިން ފޯނަށް އަންނަ އިންޒާރުތަކާހެދި. މަހީރާގެ އެ މައްސަލަ ކޯޓުގައި ބަލަން ފަށައިފިއްޔާ މަ ކުޑަ ގޮޅިއަށް ލެވޭނެ ވާހަކަ ބުނަމުން އަންނަނީ. ދިގު ނަންބަރެއްވީމަ މަށަށް ނުވެސް ހޯދޭ އެއީ ކާކުގެ ނަންބަރެއްތޯ އެކަމަކު މަށަށް ހަމަ ޔަޤީން އެއީ މަހީރާގެ ކަންތައް ކަން. މަގޭ ހިތަށްއަރަނީ މަ މި މައްސަލަ ހުށަހަޅަން އުޅޭކަން އޭނައަށް އެނގޭނީ ކިހިނެއްބާއޭ. އޭނައާ އޭނަގެ އަންހެން ދަރި ވެސް އަނބުރާ އަމިއްލަ ޤައުމަށް ދިޔަ ފަހުން އަހަރެން މި މައްސަލަ ހުށަހެޅީވެސް..." ފާރޫޤު ކިޔައިދިނެވެ.\nނިޝާން އެ ވާހަކައާއިމެދު ވިސްނަމުން އަނބުރާ ދިޔައީ ގެއަށެވެ. ގެއަށް ގޮސް އޭނަގެ ކޮޓަރީގެ އެތެރޭގެ ބައިގައި ހުންނަ އޭނަގެ ކިޔަވާ ކޮޓަރިއަށް ވަދެ އެ މައްސަލައާއި ގުޅިގެން އޭނަ އެއްކޮށްފައިވާ ލިޔެ ކިޔުންތަކަށް ބަލައި ދިރާސާކުރަމުން ދިޔައެވެ. އިރުގަނޑެއް ވަންދެން އެ ލިޔެކިޔުންތަކަށް ގެއްލިފައި ވަނިކޮށް އޭނަގެ އެ ދިރާސާއަށް މެދުކެނޑުމެއް އައީ އެއްލި ކަޅިއަކުން ގަޑި ފެނިގެން ދިޔުމުންނެވެ. ގަޑިން 5:35 ވެ ބޮޑުވެފައިވި މަންޒަރު ފެނިފައި އޭނައަށް ތެދުވެލެވުނީ ލުއްކެއްޖަހަމުންނެވެ. ލަޔާންގެ ޕްރެކްޓިސް ނިމޭ ގަޑިއަކީ 5:30 ކަމަށްވުމުން އޭނަ ދެވަނަ ވިސްނުމެއްވެސް ކާރުގެ ތަޅުދަނޑިއާއެކީ ކޮޓަރިން ނިކުންނަން ދިޔައެވެ.\nއޭނަ ޢާއްމު ގޮތެއްގައި ލަޔާން ހޯދަން ލަސްވާ ދުވަސްދުވަހު ވާހެން އެދުވަހު ވެސް ނިޝާންގެ ހިތް އަވަސްވެފައިވިއެވެ. ކާރު ދުއްވަމުން ދިޔައިރު މިނިޓެއްގައި އެތައް ފަހަރެއްގެ މަތިން ގަޑިއަށް ނަޒަރުތަކެއް ދެވެމުން ދިޔައެވެ. ކުރިމައްޗަށް ދުއްވާ އެއްޗެހި އަރަމުން ދިޔަ ކޮންމެ ފަހަރަކު އޭނަ ނުރުހުންވަމުން ދިޔައެވެ. އޭނަ ލަސްވިޔަސް ލަޔާން ރައްކާތެރިކަމާއެކީ ސްކޫލްގައި ތިބޭ މީހުން ބަލަހައްޓައިދޭނެކަން ޔަޤީންވިއެއްކަމަކު އޭނަގެ ދަރިފުޅަށްޓަކައި ހިތަށް ވެރިވާ ނުތަނަވަސްކަމުގެ މައްޗަށް ނިޝާނަށް ބާރެއް ނުފޯރުވެއެވެ.\nކޮންމެ ގޮތެއްވިޔަސް އޭނަ ގެއިން ނިކުތްތާ5ވަރަކަށް މިނެޓް ތެރޭގައި ނިޝާން ލަޔާންގެ ސްކޫލާއި ހަމައަށް ފޯރިއެވެ. ސްކޫލްގެ ކައިރީގައި ކާރު ޕާކްކުރުމަށްފަހު ނިޝާން ކާރުން ފޭބިއިރު ވެސް ބައެއް ބެލެނިވެރިން ފުޓުބޯޅައިގައި ބައިވެރިވާ ކުދިން ގޮވައިގެން ސްކޫލުން ދަމުން ދިޔަ މަންޒަރު ފެންނަމުން ދިޔައެވެ. ނިޝާން އެމީހުންނަށް ބަލަމުން ބަލަމުން ސްކޫލްގެ ގޭޓުން ވަދެގެން ދިޔައެވެ. އެއަށްފަހު މަޑުކުރުމެއްނެތި ސްކޫލްގެ ކަނާތްފަރާތުން ފެންނަން އޮތް ގްރައުންޑާއި ދިމާލަށް މިޞްރާބުޖެހީ ލަޔާންމެން ޢާއްމު ގޮތެއްގައި ކުޅެ އުޅޭ ތަނަކީ އެއީ ކަމަށްވެފައި އެދިމާލުން ލަޔާންމެންގެ ކޯޗުވެސް ފެނިގެން ދިޔުމުންނެވެ. ދުރުން އެ މަންޒަރު ފެންނަމުން ދިޔައިރު ކޯޗުގެ ކައިރިން ދެ ތިން ކުދިންވެސް ފެންނަމުން ދިޔައީތީ އެތާނގައި ލަޔާން ހުރެދާނެކަމަށް ނިޝާނަށް ހީކުރެވުނެވެ. އެހެނަސް އެމީހުންނާއި ގާތްވީއިރު ވެސް އެތަނުން ލަޔާން ނުފެނުމުން ނިޝާނަށް ވާހަކަ ދެކެވުނެވެ.\n"ލަޔާން ކޮބައިތަ؟" ނިޝާން ކޯޗު ކައިރިން އެ ސުވާލުކޮށްލީ ނުތަނަވަސްވެފައިވާ ޙާލުގައި ކަމަށްވިޔަސް އޭނަ ހިނިތުންވެވޭތޯ ބެލިއެވެ. އެ ހިތްހެޔޮ ކޯޗަށް އޭނަ ކުރާ އިތުބާރާއި އެކީ އެ ޙާލަތުގައި ހެޔޮކޮށް ވިސްނުމަށްވެސްމެއެވެ. އެހެނަސް.....\n"ލަޔާން ގޮވައިގެން ގޮއްސިއެއްނު؟" ކޯޗު އެހެން ބުނެލީ ދެބުމަ ކައިރިކޮށްލަމުން ނިޝާނަށް ނޭނގޭތީ ޙައިރާންކަމެއް ވެރިވެފައިވި މޫނަކާއެކީ ގައެވެ.\n"ކީކޭ؟ ކާކު ގެންދިޔައީ؟!" މޭގަނޑު އަތަށް އައިހެން ހީވި ވަގުތުކޮޅަކަށްފަހު ނިޝާނަށް އެހެން އަހާލެވުނީ އަވަސްއަވަހަށެވެ.\n"ލަޔާންގެ މަންމަ ގެންދިޔައީ." ކޯޗު ބުނެލި އެ ވާހަކަ ނިޝާންގެ ސިކުނޑިއަށް ނެގިގެން ދިޔަ ވަގުތު އޭނަ ހުއްޓުން އެރިއެވެ.


Arsenal Champions League Aa Gaathah – adduLIVE\nއާސެނަލް ޗެމްޕިއަންސް ލީގާ ގާތަށް\nMay 08, 2022, 20:15 ހަސަން ރަޝީދު\nއިނގިރޭސި ޕްރިމިއާ ލީގުގައި މިރޭ ލީޑްސް ޔުނައިޓެޑް 2-1 އިން ބަލިކޮށް އަންނަ ސީޒަނުގެ ޗެމްޕިއަންސް ލީގުން ޖާގައެއް ހޯދުމާ ގާތަށް އާސެނަލް އިން ޖެހިލައިފި އެވެ.\nޕްރިމިއާ ލީގުން ޗެމްޕިއަންސް ލީގުން ޖާގަ މިހާތަނަށް ކަށަވަރުކޮށްފައިވަނީ މެންޗެސްޓާ ސިޓީ އާއި ލިވަޕޫލް އެވެ. އަނެއް ދެ ޖާގައަށް ވާދަކުރަނީ ޗެލްސީ އާއި އާސެނަލް އަދި ޓޮޓެންހަމް އެވެ. މި މޮޅާއެކު އާސެނަލް އޮތީ 35 މެޗުން ލިބުނު 66 ޕޮއިންޓާ އެކު ލީގުގެ ހަތަރުވަނައިގަ އެވެ. ޓޮޓެންހަމް އޮތީ 35 މެޗުން ލިބުނު 62 ޕޮއިންޓާ އެކު ލީގުގެ ފަސްވަނައިގައި އޮތްއިރު ޗެލްސީ އޮތީ 35 މެޗުން ލިބުނު 67 ޕޮއިންޓާ އެކު ލީގުގެ ތިންވަނައިގަ އެވެ.\nލީގުގައި ބާކީ ކޮންމެ ޓީމަކަށް ވެސް އޮތީ ތިން މެޗު ކަމަށްވާއިރު ޗެމްޕިއަންސް ލީގުގެ ޖާގައެއް ކަށަވަރުކުރަން އާސެނަލް އަށް މިހާރު ބޭނުންވަނީ އެންމެ މޮޅެކެވެ. ލީގުގައި އާސެނަލް ދެން ބައްދަލުކުރާނީ ޓޮޓެންހަމްއާ އެވެ.\nއާސެނަލްގެ ދަނޑުގައި މިއަދު ކުޅުނު މި މެޗުގެ ފުރަތަމަ 10 މިނެޓްތެރޭ އާސެނަލް އިން ވަނީ ދެ ގޯލު ކާމިޔާބުކޮށްފަ އެވެ. މި ދެ ގޯލު ވެސް އާސެނަލް އަށް ކާމިޔާބުކޮށްދިނީ އެޓީމުގެ ޒުވާން ފޯވާޑް އެޑީ އެންކެޓިއާ އެވެ.\nމި މެޗުގެ 27 ވަނަ މިނެޓްގައި ލީޑްސްގެ ޑިފެންޑަރު ލޫކް އަޔަލިން އަށް ދެއްކި ރަތްކާޑާއެކު އެޓީމުން މެޗުގެ ބޮޑުބައި ފުރިހަމަ ކުރީ 10 ކުޅުންތެރިންނާއެކު އެވެ. އޭނާ އަށް ރަތްކާޑު ދެއްކީ އާސެނަލްގެ މާޓިނެއްލީ އަށް ކުރި ފައުލަކާ ގުޅިގެންނެވެ.\nފުރަތަމަ ހާފްގައި އާސެނަލް އަށް ލީޑު ފުޅާކުރަން އިތުރު ފުރުސަތުތަކެއް ލިބުނުއިރު މި މެޗުގައި ލީޑްސް އިން ކާމިޔާބުކުރި ހަމައެކަނި ގޯލު މެޗުގެ 66 ވަނަ މިނެޓްގައި ކާމިޔާބުކޮށްދިނީ ޑިއޯގޯ ލޮރެންޓޭ އެވެ.\nމި މެޗުން ބަލިވުމުން ލީޑްސް މިހާރު ވަނީ ރެލިގޭޝަން ޒޯނަށް ވެއްޓިފަ އެވެ. އެގޮތުން ލީޑްސް މިހާރު އޮތީ 35 މެޗުން ލިބުނު 34 ޕޮއިންޓާ އެކު ލީގުގެ 18 ވަނައިގަ އެވެ.\nލީގުގައި ލީޑްސް ދެން ބައްދަލުކުރާނީ ޗެލްސީއާ އެވެ.


Quarantine ge amuraa hilaafu vejje nama 5,000 rufiyaa in joorimanaa kuranee | Mihaaru\nކޮވިޑަށް ޕޮޒިޓިވްވާ ބިދޭސީންނަށް ހުޅުމާލޭގައި ހާއްސަކޮށްފައިވާ އިމާރާތެއް. -- ފޮޓޯ: މިހާރު\nކަރަންޓީން އަމުރާ ހިލާފުވެއްޖެ ނަމަ 5،000ރ. އިން ޖޫރިމަނާ ކުރަނީ\n30 އޯގަސްޓް 2020 - 21:42 21 comments\nގައިންގަޔަށް އަރާ ބަލިތަކާ ގުޅިގެން ކަރަންޓީނުކުރާ މީހުން ކަރަންޓީނު އަމުރާ ހިލާފުވެއްޖެ ނަމަ 5،000ރ. އިން ޖޫރިމަނާ ކުރެވޭ ގޮތަށް "އެކަހެރި ކުރުމުގެ މަރުކަޒުތަކާއި ކަރަންޓީނުކުރުމުގެ މަރުކަޒުތަކާ ބެހޭ ގަވާއިދު" އަށް މިއަދު އިސްލާހު ގެނެސްފި އެވެ.\nއިސްލާހުކޮށް ގެޒެޓްކޮށްފައިވާ އާ ގަވައިދުގައި ބުނެފައިވަނީ ކަރަންޓީނު ކުރުމުގެ މަރުކަޒުތަކާއި އެކަހެރިކޮށް ބެހެއްޓުމުގެ މަރުކަޒުތައް ކަނޑައެޅުމުން، ނުވަތަ އެކަހެރިކޮށްފައި ބަހައްޓައިގެން ފަރުވާދިނުމަށް ހަމަޖެހިފައިވާ އުސޫލުން އެކަން ކުރަން ފެށުމުން، އެ ކަމަށް އިހުތިރާމްކޮށް އާންމު ސިއްހަތުގެ ނުރައްކާ ކޮންޓްރޯލު ކުރުމަށް ނުވަތަ ގައިން ގަޔަށް އަރާ ބަލި ކޮންޓްރޯލް ކުރުމުގެ މަސައްކަތަށް ކޮންމެ މީހަކު ވެސް އެއްބާރުލުން ދޭންވާނެ ކަމަށެވެ. އެކަމާ ހިލާފުވެއްޖެ ނަމަ އެއީ ކުށެއް ކަމަށް ގަވައިދުގައި ވަނީ ކަނޑައަޅައިފަ އެވެ.\nގަވައިދުގައި ބުނެފައިވަނީ އެކަހެރިވުމަށް އަންގައިފައިވާ މީހަކު، އޭނާއަށް އަންގައިފައިވާ އަމުރާ ހިލާފުވެއްޖެ ނަމަ، 5،000ރ. ރުފިޔާއިން ޖޫރިމަނާ ކުރެވޭނެ ކަމަށެވެ.\nމީހަކު ނުވަތަ ބަޔަކު ކަރަންޓީނުކުރުމަށް އެއްބާރުލުން ނުދިނުމާއި އެކަހެރިކޮށްގެން ފަރުވާ ދިނުމަށް ހުރަސްއަޅައިފި ނަމަ އެކަން ކުރި މީހަކު އަމުރާ ހިލާފުވާ ފުރަތަމަ ފަހަރު 2,500ރ. އިން ޖޫރިމަނާކުރެވޭނެ އެވެ. އަދި އަމުރާ ހިލާފުވާ ދެވަނަ ފަހަރު 3,500ރ. ޖޫރިމަނާކޮށް އަދި އޭގެ ފަހުން އަމުރާ ހިލާފުވާ ކޮންމެ ފަހަރަކު 5،000ރ. އިން ޖޫރިމަނާކުރާނެ އެވެ.\nމިއަދުން ފެށިގެން އެ ގަވައިދަށް އަމަލު ކުރަން ފަށާފައިވާއިރު އަޅަންޖެހޭ އެންމެހައި ފިޔަވަޅުތައް އަޅައި، އެ ފިޔަވަޅުތައް ތަންފީޒު ކުރުމުގެ ކަންކަން ކުރިޔަށް ގެންދާނީ، ފުލުހުންނެވެ. އަދި ފުލުހުންގެ ހިދުމަތް ގާއިމުވެފައި ނުވާ ރަށްރަށުގައި ފިޔަވަޅުތައް އަޅަމުން ގެންދާނީ ލޯކަލް ކައުންސިލްތަކުންނެވެ.\nކޮވިޑް-19 އަށް ރާއްޖޭން ޕޮޒިޓިވްވާ މީހުންގެ އަދަދު މިހާރު ވަނީ ވަރަށް ބޮޑަށް އިތުރުވެފަ އެވެ. އެއާއެކު ކަރަންޓީން ފެސިލިޓީތަކަށް ގެންދާ މީހުންނާއި ގޭގައި ކަރަންޓީނުކުރާ މީހުން ވެސް ވަނީ ވަރަށް ބޮޑަށް އިތުރުވެފަ އެވެ.\nއިއްޔެގެ ހަވީރު 6:00 އާ ހަމަ އަށް ރާއްޖޭން 7,578 މީހަކު ވަނީ ކޮވިޑަށް ޕޮޒިޓިވް ވެފަ އެވެ. މީގެ ތެރެއިން 4،653 އަކީ ދިވެހިންނެވެ.\nއިތުރު ލިޔުންތައް ސިއްހަތު ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ ބަލިތައް\nގަމާއި ވިލިނގިލީގެ ކޮވިޑް ފެސިލިޓީ ހުޅުވައިފި


Vaahaka: Un'dhoali - Vaguthu\nއަހަރެން ދިރިއުޅެނީ ލަންކާގެ ކޮލަންބޯގައެވެ. މީގެ ތިން އަހަރުކުރިން އަހަރެންނާއި އަހަރެންގެ ފިރިމީހާ ލަންކާއަށް ދިރިއުޅުން ބަދަލުކުރީ ފިރިމީހާއަށް ލަންކާއިން ވަޒީފާ ހަމަޖެހުނީމައެވެ. އޭރު އަހަރެން އިނީ އާޔާއަށް ބަލިވެއެވެ. ލަންކާއަށް ބަދަލުވީ ވިހަން ކައިރިކޮށްފައެވެ. އާޔާ ލިބުމުން އަހަރެމެން ދެމަފިރިންގެ ދިރިއުޅުން ކުރިއަށްވުރެ އުފާވެރިވެ ދިރުން ލިބިގެންދިޔައެވެ. އާޔާވީ ވަރަށް އަވަހަށް ބަސްތައް ކިޔައި ވާހަކަދައްކަން ފެށި ކުއްޖަކަށެވެ. މިހާރު އުމުރުން ތިން އަހަރުވެގެންދިޔަ އިރު ހުރިހާ ވާހަކައެއްހެން އެކުއްޖާއަށް ދައްކަން އެނގެއެވެ. އަހަރެން ކޮންމެ ހުކުރު ދުވަހަކު އާޔާ ގޮވައިގެން ގެއާ މާދުރުނޫން ހިސާބެއްގައި ހުންނަ ޕާކަކަށް ދަމެވެ. ފިރިމީހާ ސިއާދު އަވަހަށް އޮފީހުން ނިމިއްޖިއްޔާ އޭނަވެސް އަހަރެމެން ދެމައިންނާއެކު ވަގުތު ހޭދަކުރުމަށް އެތަނަށް ދެއެވެ.\nއެއްދުވަހެއްގެ ހަވީރެވެ. އަހަރެން އަތްމަތި އަވަސްކޮށްލަމުން އެރެއަށް ކައްކައި ހުރިހާ ކަމެއް ނިންމަން އުޅުނީ އެދުވަހު ސިއާދުއަށްވެސް އަވަހަށް ގެއަށް އާދެވޭނެކަމަށް ބުނެފައި އޮތުމުން ހަވީރު ސިއާދު އައުމުން ޕާކަށް ގޮސްލަން ވެގެންނެވެ. ހަވީރޭ ބުންޏަސް އަހަރެމެންނަށް ގިނަދުވަހު ދެވެނީ ފަހެއްޖަހައި ބޮޑުވާ ފަހުންނެވެ. އެދުވަހު އަހަރެން އާޔާ ތައްޔާރުކޮށްގެން އެތަށް އިރެއް ވަންދެން ހުންނަން ޖެހުނެވެ. އެންމެ ފަހުން ލަސްވެގެން ސިއާދަށް ގުޅުމުން ބުނީ ކުއްލިއަކަށް މީޓިންގ އަކަށް ވަންނަން ޖެހިގެން އޮފީހުގައި ތާށިވީކަމަށެވެ. އަހަރެން ވީ ފޫހިން ކިތަންމެ ލަސްވެފައި ހުއްޓަސް ގެއިން ނުކުތީ ދެން ޕާކަށް ނުގޮސް ހުންނަން ވުމުން އާޔާވެސް ބޮޑާހާކަން ފެށީމައެވެ.\nގަޑިން ހައެއް ޖަހައިފިއެވެ. އަހަރެން އާޔާގެ އަތުގައި ހިފާލައިގެން ޕާކަށް ވަތްއިރު އެތަނުގަ ތިބީ ވަރަށް މަދު ކުދިންނެވެ. ގިނަ ކުދިން އެކުދިންގެ މައިންބަފައިންނާއި އެކު އޭރު ގެއަށް ދަމުންދިޔައެވެ. އާޔާ އަބަދުވެސް ކަންތައްކުރާގޮތަށް ޕާކަށް ވަދެވުމުން އަހަރެންގެ އަތުން ވީއްލިގެން ދުއްވައިގަތެވެ. އަހަރެންވެސް އާޔާއަށް ކުޅެން ފުރުޞަތު ދެމުން އެތާ ކައިރީއި ހުރި ކުޑަ ބެންޗެއްގައި އިށީނދެ ހަމަޖެހިލީމެވެ. އާޔާއަށް އަބަދުވެސް އެންމެ ކަމުދާނީ އެޕާކުގައި ހުންނަ ރަތް ކުލައިގެ ސީސޯއެވެ. އެނޫން އެއްޗަކާއި އާޔާ ކައިރިނުވާކަން އެއީ ނަޞީބެކޭ އެރޭ އަހަރެންގެ ހިތަށް އެރިއެވެ.\nއަހަރެމެން ޕާކަށް ދިޔަތާ މާގިނަ އިރެއްނުވަނީސް އެތަނުގައި އުޅުނު އެންމެން އެކި ދިމަ ދިމާލަށް ގޮސް އަހަރެންނާއި އާޔާ އެކަނި ވިއެވެ. އާޔާއަށް މިނިވަންކަމާއެކު އުޅެވޭނެއޭ ހިތަށް އެރުމުން އަހަރެން އިނީ ވަރަށް ހިތްހަމަ ޖެހިފައެވެ. ހަމަ އެ ސީސޯއަށް އަރާފައި ފައިބާފައި އަނެއްކާވެސް އެއަށް އަރާފައި މަޖާވެގެން އެކުޑަކުއްޖާ އުޅޭގޮތް ބަލަން އަހަރެންނަށް އިނދެވުނީ ހިނިތުންވެލައިގެންނެވެ. މުޅި އެޕާކުގެ ބިން ހުންނަނީ ވަރަށް މަޑު ވެއްޔަކުން ފުރާލާފައެވެ. ޕާކު ސާފުކުރާ މީހާ އިލޮށިފައްޗެއް ކަހަލަ ގޮތަކަށް އޮންނަ އެއްޗެއް ހިފައިގެން އައިސް އެތަން ސާފުކޮށްލުމުން ބިންގަނޑު އޮތީ އެއްކޮށް އޮމާންވެފައެވެ. ކުދިންގެ ފިޔަވަޅުތައް މިހާރު އެއްވެސް ވަރަކަށް ފެންނަން ނެތްއިރު ފިޔަވަޅުތައް ފެންނަނީ އާޔާ ދުވާ ހިސާބުގައި އެކަންޏެވެ. އަހަރެން އެހެން އިންދާ އެތަން ސާފުކުރާ ދައްތަ އަހަރެން ކައިރިއަށް އައިސް ހިނިތުންވެލުމަށްފަހު ޕާކުން ނުކުމެގެން ދިޔައެވެ.\nއޭރު ގަޑިން ހަތެއްޖަހައި ބޮޑުވެދާނެކަން ޔަޤީނެވެ. އާޔާ ކުޅެ އުޅުނު ސީސޯގެ ކަނާތުން ފަހަތަށްވާގޮތަށް ހުރި ކުޑަ އުނދޯއްޔެއް ހެއްލޭތަން އަހަރެންނަށް ކުއްލިއަކަށް ފެނުނެވެ. އެއީ ވައިރޯޅިއަކުން ހެއްލޭ ހެއްލުމެއް ނޫންކަން އެނގުނީ އެއްވެސް ވަރަކަށް ވައިކޮޅެއް ނުޖެހޭއިރު އެ އުނދޯލި ކައިރީގައި ހުރި އަނެއް އުނދޯލި އެއްވެސް ވަރަކަށް ނުހެއްލޭތީއެވެ. އުނދޯލި ހެއްލި ހެއްލިހުރިއިރު ހީވަނީ ކޮންމެވެސް މީހަކު އެއުދޯލީގައި އިނދެ ހެއްލާހެންނެވެ. އެކަމަކު އާޔާއާއި އަހަރެން ނޫން އިތުރު އެއްވެސް މީހެއް އެޕާކުގައި ނޫޅޭކަން އަހަރެންނަށް ޔަޤީންވާތީ އަހަރެން ބިރުގަންނަން ފެށިއެވެ.\n"އާޔާ، ހިނގާ ދާން" އަހަރެން އާޔާއަށް ގޮވާލަމުން ބުނެލީމެވެ.\n"އުނހު މަންމީ.. އަދި ނުވޭ ދާކަށް"\n"ނޫން. ހަމަ މިހާރު އާދޭ" އަހަރެން ތަންކޮޅެއް ބާރަށް ބުނެލީވެސް އަހަރެން ބިރުގަނެފައި ހުރިވަރުންނެވެ. މިހެން ހުއްޓާ އިތުރަށް ބިރުގަތީ އަހަރެން ހަޅޭއްލެވުމުން އެއުދޯލީގެ ހެއްލުންވެސް ހަމަ ކުއްލިއަކަށް ހުއްޓުމަކަށް އައުމުންނެވެ. އެހެންވާންވީ ކީއްވެގެން ހެއްޔެވެ؟ ގައިމުވެސް އެއުނދޯލީގައި އަހަރެމެންގެ ލޮލަށް ނުފެންނަ ކޮންމެވެސް މީހެއް ނޫނީ އެއްޗެއް އިނީއެވެ. އަހަރެން އެދިމާލަށް ބަލަން ހުއްޓާ ދެން އަހަރެންގެ ލޮލުގައި އަޅައިގަތީ އެއަށްވުރެ އާދަޔާ ޚިލާފު ކަމެކެވެ. އޮމާންކޮށް އޮތް ބިންމަތީގެ ވެލިގަނޑުގައި މީހެއްގެ ފިޔަވަޅު ފެވެމުން އައީ އެ އުނދޯއްޔާ ހިސާބުންނެވެ. އެހިސާބުގައި ހުރެފައި ކޮންމެވެސް މީހަކު އަހަރެމެން ތިބި ދިމާލަށް އަންނަތައް ފެނުނީ ފެވެމުން ދިޔަ ފިޔަވަޅުތަކުންނެވެ. އެކަމަކު ލޮލަށް ފެންނާކަށް އެއްވެސް މީހެއް ނެތެވެ.\nއަހަރެން ބަލާކަށް ނުހުރެ ބާރަށް ދުވެފައި ގޮސް އާޔާ އުރާލުމަށްފަހު ފަހަތަށް އެނބުރި ދުއްވައިގަތީމެވެ. އާޔާ އޮތީ އަހަރެންގެ ކޮނޑުމަތީގައި ފަހަތް ފެންނަގޮތަށެވެ. އެހެން އޮވުމަށްފަހު އާޔާ ބިރުން ތެޅި ފޮޅެން ފަށައިފިއެވެ.\n"މަންމީ. ބިރުގަނޭ. ބިރުގަނޭ. ބާރަށް ދުވޭ" އާޔާއަށް ކޮންމެވެސް އެއްޗެއް ފެނިގެން ބިރުން އުޅެނީކަން އެނގުނީ އާޔާ ތަކުރާރުކޮށް ކިޔަމުންދިޔަ އެއްޗެހިންނެވެ. އަހަރެން ފަހަތަށް ބަލާކަށް ބޭނުމެއްވެސް ނުވިއެވެ. ބާރުބާރަށް ހިނގާފައި ގޮސް ގެއާ އަރާ ހަމަކުރި އިރު އަހަރެންގެ ފިރިމީހާ އޭރު ކާރުން ފައިބައިގެން ގޭގެ ދޮރާ ދިމާލަށް ދާތަން ފެނުނެވެ. މީހެއްގެ ހިލަން ވެގެން ސިއާދުވެސް ފަހަތަށް ބަލާލިއެވެ. ހަމަ ބަލާލުމާއެކު ސިއާދުވެސް ހުއްޓުން އެރިކަން އަހަރެންނަށް ފާހަނގަވިއެވެ. ސިއާދުވެސް ހުރީ އަހަރެންގެ ފަހަތަށް ބަލަހައްޓައިގެންނެވެ. އަހަރެންނަށް ސިއާދު ކައިރިއަށް އާދެވުމުން ސިއާދުވެސް ވަރަށް އަވަސް ހަރަކާތަކާއެކު އަހަރެންގެ ކޮނޑުގައި ހިފައި އޭނަޔާ ގާތްކޮށްލިއެވެ. ބިސްމި ކިޔާފައި ގެއަށް ވަނުމަށް އަހަރެންނަށް ހަނދާންކޮށްދެމުން، އަހަރެންނާއި އާޔާ ގޮވައިގެން ގޭތެރެއަށްވަދެ ސިއާދު ދޮރު ލައްޕައި ތަޅުލިއެވެ.\nއިތުރަށް އެއްޗެއް ބުނަން އެކަކުވެސް ބޭނުމެއް ނުވިއެވެ. ނަމަވެސް އާޔާ ފެށީ ރޯށެވެ.\n"ބައްޕާ، ބިރުގަނޭ" އާޔާ ސިއާދާ ދިމާލަށް އަތް ދިއްކޮށްލަމުން ބުނެލިއެވެ.\n"ޑޯންޓް ބީ" މިހެން ބުނެ ސިއާދު އާޔާ އުރާލުމަށްފަހު ސިޓިންގްރޫމްގައި ހުރި ޓީވީ ހުޅުވުމަށްފަހު ޔޫޓިއުބްއަށްވަދެ ޤްރްޢާން ޖަހާލިއެވެ. ޓީވީގެ އަޑުގަދަކޮށްލުމުން އަހަރެންނަށްވެސް ހިތްހަމަޖެހުމުގެ ނޭވާއެއް ލެވުނެވެ. އާޔާގެ ރުއިން ހުއްޓާލުމުން އަހަރެން އާޔާއަށް ކާންދީ ނިމިގެން ސިއާދާއެކު ރޭގަނޑު ކެއީމެވެ. އޭރުވެސް އޮފީހުން އައިގޮތަށް ހެދުންވެސް ބަދަލުނުކޮށް ސިއާދު އިނީ އަހަރެންނާއި އާޔާ އެކަނިކޮށްލުމަށްފަހު އެއްވެސް ތަނަކަށް ނުދިޔުމަށެވެ. ކައިގެން ކޮޓަރިއަށް ވަނުމުން ދެން އެއްޗެހި ބަދަލުކޮށްލައިގެން ސިއާދު އައެވެ. އަދި އޭނަގެ ފޯނުން ޖަހާފައިވާ ޤްރްޢާންގެ އަޑު ކުޑަކޮށް ބާރުކޮށްލަމުން ނިދާފައި އޮތް އާޔާގެ ބާލިސް ކައިރީގައި ފޯނު ބޭއްވުމަށްފަހު އަހަރެން ކައިރީގައި އިށީނދެ ސިއާދު ވާހަކަ ދައްކަން ފެށިއެވެ.\n"ކިހިނެއްވީ އަސްލު؟" ސިއާދު ސުވާލުކުރިއެވެ.\nއަހަރެން ސިއާދަށް އަޑުއިވޭވަރަށް މަޑުމަޑުން ސިއާދާއި ވާހަކަ ދެއްކީމެވެ. އަދި ޕާކަށް ވަނީއްސުރެން ވިހުރިހާ ކަމެއް ކިޔައިދިނީމެވެ.\n"ހުމްމްމް. ނަސީބެއްނު އެއެއްޗެއް ގެއަށް ނުވަތްކަން"\n"އެއީ ކޯއްޗެއްތަ. އަހަރެންނަކަށް ނުކެރުނު ބަލާކަށްވެސް. އާޔާވެސް އުޅުނީ ބިރުން"\n"ނަސީބެއް ނުބެލިކަން. އެހެންނޫންނަމަ އަހަރެންނަށް ޔަޤީން ގެއާ ހަމައަށްވެސް އުލާއަށް ނާދެވޭނެކަން"\n"އުލާއަށް އިނގޭތަ. އުލާގެ ފަހަތުގައި ތަންކޮޅެއް ދުރުން އައީ ކުޑަ އަންހެން ކުއްޖެއް. އައީ ހިނގާފައެއްނޫން ގައިމުވެސް. ވައިގަ އަންނަހެން ހީވީ. ހުރި ވައްތަރުން އަހަރެންނަށް ޔަޤީންވި އިންސާނެއްނޫންކަން. ބޯހުރީ މޫނުމައްޗަށް އަޅާފައި. ވަރަށް ކްރީޕީ.. އަހަރެން މިހުންނަނީ އަހަރެންނާ ހަމައަށް އާޔާއާއި އުލާއަށް އާދެވުނީމަ ޝުކުރު އަދާކުރާނެ ގޮތެއްވެސް ނޭނގިފަ. އަލްޙަމްދުލިﷲ" އަތް ކުޑަކޮށް މައްޗަށް އުފުލާލަމުން ސިއާދު ބުންޏެވެ.\nއެއީ ވަރަށް ބިރުގަތް ރެއެކެވެ. ސިއާދުވެސް އެހާ ހާސްވެ ބިރުންއުޅުނު ދުވަހެއް އަހަރެން ހަނދާނަކަށް ނާދެއެވެ. އެދުވަހު އެކަމެއްވި ފަހުން އަހަރެން އާޔާ ގޮވައިގެން ދުވަހަކުވެސް ހަޔެއްގެ ފަހުން ބޭރަށް ނުކުމެ ނޫޅެމެވެ. އަބަދުވެސް ހައެއް ޖެހުމުގެ ކުރިން ގެއަށް ވަންނަމެވެ. އެކަމުން އަހަރެންނަށް ވަނީ ހިތުން ނުފިލާވަރުގެ ފިލާވަޅެއް ލިބިފައެވެ. އެރޭ އަހަރެންގެ ފަހަތުން ގެއާ ހަމައަށް އައި އެކުއްޖާ ގެއަށް ނުވަނީ ކީއްވެގެން ކަމެއް އަހަރެމެންނަކަށް ނޭނގެއެވެ.\nގެއަށް ނުވަނީ ބިސްމި ކިޔާފަ ވަނީމަ. ނޫންނަމަ ވަދެވޭނެ. ޕާކުގަ ހުރެފަ އަންނާށޭ ކިޔާފަ ގޮވީމަ އައީ ކަމަށް ލަފާ ކުރެވެނީ..6ގެ ފަހުން ބޭރަށް ނިކުތަސް ހެނދުނާ ހަވީރުގެ ޒިކުރުތަށް ކިޔައިގެން ނިކުންނަ ނަމަ އެކަހަލަ ކަންތަކުން ސަލާމަތްވާނެ އިރާދަ ކުރެއްވިއްޔާ..\nޖޫން 2, 2018 19:23\nއުހުނ. އެގަޑީގަ ކުޑަކުދިން ބޭރަށް ނުނެރެން އޮންނަނީ. އެހެންވީމަ ޛިކުރު ކިޔަސް ނުކިޔަސް އެގޮތަށް އެކަން އޮންނަންވާނީ. ހަމަގައިމު ގިނަ ކުޑަކުދިން ޛިކުރެއް ނުވެސް ކިޔާދޯ؟ ޛިކުރު ކުރާއިރު ޛިކުރު ކުރަނީ މަންމަ ނުވަތަ ބައްޕަ ނުވަތަ ބޮޑުމީހެއްތާ


BREAKING| China aa Dhekolhah Male' Ga Muzaaharaa Kuranee - Vaguthu\nޗައިނާއާ ދެކޮޅަށް މާލޭގައި މުޒާހަރާކޮށްފި ކުރި މުޒާހަރާ - ފޮޓޯ: މީސް މީޑިއާ\nޗައިނާއާ ދެކޮޅަށް މާލޭގައި މުޒާހަރާކޮށްފިއެވެ.\nޗައިނާ އެމްބަސީ ކައިރީގައި އެ ގައުމާ ދެކޮޅަށް މުޒާހަރާ ކުރީ ތިރީހަކަށް ޒުވާނުންނެވެ. އެ ޒުވާނުން ތިބީ ޗައިނާއާ ދެކޮޅު ތަފާތު ޝުއޫރުތައް ލިޔެފައިވާ ބޯޑުތައް ހިފައިގެންނެވެ.\nއެމީހުން ހިފަހައްޓައިގެން ތިބި ބައެއް ބޯޑުތަކުގައި ޖަހާފައި ވަނީ "ޗައިނާ އައުޓް"، "ސްޓޮޕް ޗައިނާ"، "ލޯން ޗާކް"، "ޗައިނާ އިން މުޅި ދުނިޔެއަށް ދޮގު ހަދާ" މިފަދަ އެކިއެކި ޝުއޫރުތަކެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި ހިންގި ބޮޑެތި މަޝްރޫއުތަކަށް ޗައިނާ އިން ނެގި ލޯނުތަކަށް ދަރަނީގެ ގޮތުގައި ރާއްޖެ އިން 3.4 ބިލިއަން ޑޮލަރު ދައްކަން ޖެހިފައިވާ ކަމަށް ރައްޔިތުންގެ މަޖިލިހުގެ ރައީސް މުހައްމަދު ނަޝީދު ވަނީ ވިދާޅުވެފައެވެ.\nނަމަވެސް އެ އަދަދު ޗައިނާ އިން ކުރިން ވަނީ ދޮގުކޮށްފައެވެ.\nޗައިނާއިން ރާއްޖެއަށް ކަނޑައެޅުއްވި ކުރީގެ ސަފީރު ންގްލީ ޖޮންގް ވިދާޅުވީ ރާއްޖެ އިން ދަރަނީގެ ގޮތުގައި އެކި ގައުމުތަކަށް ދައްކަން ޖެހޭ 3.21 ބިލިއަން ޑޮލަރުގެ ތެރެއިން ޗައިނާ އަށް ދައްކަން ޖެހޭނީ 1.53 ބިލިއަން ޑޮލަރު ކަމަށެވެ.\nއިންޑިއާގެ "ވިއޯން" ނޫހަށް މިދިޔަ އަންގާރަ ދުވަހު ދެއްވި އިންޓަވިއުއެއްގައި ނަޝީދު ވިދާޅުވީ ޔާމީންގެ ވެރިކަމުގައި ޗައިނާއިން ނަގާފައިވާ ލޯނުތަކަށް އަދިވެސް ލުޔެއް ދީފައިނުވާ ކަމަށެވެ.\nނަޝީދު ވިދާޅުވީ، ޗައިނާގެ ނުފޫޒު ރާއްޖެއަށް ރާއްޖެއަށް ކުޑަކުރުމަށް އެންމެ ފުރަތަމަވެސް ކުރި ކަމަކީ ޗަައިނާއަށް ދަރާފައިވާ މިންވަރު އިތުރަށް ބެލުން ކަމަށެވެ. އެ މަސައްކަތުގެ ތެރެއިން ޗައިނާގެ ކުންފުނިތަކާއި ބޭންކުތަކުގެ އިތުރުން އެ ގައުމުގެ ސަރުކާރަށް ދަރާފައިވާ އަދަދު ބަލަން މަޖިލީހުން ބުރަ މަސައްކަތްތަކެއް ކުރައްވާފައިވާނެ ކަމަށް ވިދާޅުވިއެވެ.\nމީގެ ކުރިން ނަޝީދު ވިދާޅުވި ގޮތުގައި ޗައިނާއިން ނަގާފައިވާ ލޯނުތަކަކީ "ދަރަނި ދަންތުރަ" އެކެވެ. އެ މައްސަލާ ގައި ރާއްޖޭގައި ހުންނަވާ ޗައިނާގެ ކުރީގެ ސަފީރާ ނަޝީދާ ދެމެދު ބަހުގެ ހޫނު ހަމަލާތައް ރައްދުކުރެއެވެ. ނަޝީދު އަބަދުވެސް ވިދާޅުވާ ގޮތުގައި ޗައިނާގެ ނުފޫޒުން ރާއްޖެ ސަލަމާތްވާން ޖެހެއެވެ. އަދި ގާތް ގުޅުމެއް ބާއްވަން ޖެހެނީ އިންޑިއާއެެވެ.\nޗައިނާއިން ފަހަތުގައި އޮތް މަޝްރޫއުތަކަށް ލަންކާގެ އިހުމާލު ވެސް ބޮޑު!\nޗައިނާ ސިޓީއެއްގެ އުޑުމަތިން ރަތް ކުލަ\nޗައިނާގެ ކޮވިޑް އުސޫލުތަކާ ހެދި އިންފްލޭޝަން އަރައިގެންދާނެ ކަމުގެ ބިރު\nޖުލައި 23, 2021 14:17\nޖުލައި 23, 2021 14:54\n500 މީހުން ނުކުމެ އިންޑިޔާ އެންބަސީ ކައިރީ އިންޑިޔާ އައުޓް ގޮވާ އިނޑިޔާ މުދާ ގަތުންހުއްޓާލާއިނޑިޔާއަށް ދަތުރުކުރުމާ އިނޑިޔާ ޓީޗަރުންނާ ނަަރުހުންނާ ޑރ ބޭރުކުރުމަށް މަޖުބޫރު ކުރުވަންވީ!\nޖުލައި 23, 2021 18:12\nޢިންޑިއާމުދާ ގަތުން ހުއްޓާލީމަ ކޮންބަޔަކައްބާ ދެރަވާނީ. ޥަގުންގެ ބަނޑަށް ވައިއަރައިގެން ދަޢްކާކަހަހަހަލަ ވާ ހަކަ ތި ހުންނަނީ. މި ހާރުވެސް ކިނބިއްސެއްއެޅޭއިރަށްވެސް ތިދުވަނީ އިންޑިއާ ބޭސްގުޅައެއް ހޯދަން.\nޖުލައި 23, 2021 18:48\nއިންޑިޔާ ފިޔާކިލޯޔަކައް ނުވިކިބަލަ އިންޑިޔާ ކައްޕަޅިމާރޯ ގައުމައް ކެންސަރުބަލީގަ ފަރުވާ ހޯދަން އިބޫގެ ކޮއްކޮނުދިޔައީ ޑުބާއީ ރަނގަޅުވީމަ ވިސްނާލަބަލަ އިންޑިޔާ އެއީކޯޗެއް އެގައުމުގެ އާބާދީޔައް 24 ގަޑިއިރު ކަރަންޓްނުދެވެ\nޖުލައި 23, 2021 15:18\nއިންޑިޔާއައުޓް## ހަމަ ގަދަޔަށް ޖައްސަންވީ!! މިދަންނަވާހެން އިނގިރޭސިން ފޮތިގަނޑުތަކުގައި ލިޔެގެން އަވަހަށް ނިކުންނަންވީ!! އިންޑިިޔާ ސިފައިން މިގައުމުން ބާލާ!! އިންޑިޔާ ހެލިކޮޕްޓަރު މިގައުމުން ބާލާ! އިންޑިޔާއިން މިގައުމުގެ ދާޚިލީ ކަންކަމުގެތެރެއަތް އަތްބޭނުން ހުއްޓާލާ!! އިންޑިޔާގެ ދަރަނި ދަންތުރައިން މިގައުމު ސަލާމަތްކުރޭ!! މިސަރުކާރުން މިހާތަނަށް އިންޑިޔާއިން އެއް ބިލިއަން ޑޮލަރު ލޯނު އެކިއެކި މަޝްރޫޢުތަކަށް ވަނީ ނަގާފަ!! އިންޑިޔާއައުޓް!! ޗައިނާގެ ސިފައިން މިގައުމުގައި ނެތް!! ޗައިނާއިން މިގައުމުގެ ދާޚިލީ ކަންކަމާ ނުބެހޭ! ޗައިނާ ސިފައިން ބޭނުންކުރާ ހެލިކޮޕްޓަރު މިގައުމުގައި ނެތް!! ޗައިނާ އެންބަސީން މިގައުމުގެ ހިންގާ މަޝްރޫއު އިއުލާންނުކުރޭ ސަރުކާރުން އިއުލާންކުރުމުގެ ކުރިން!! އިންޑިޔާ ބުނެގެން އެމީހުންގެ ޕަޕެޓުން ލައްވާ ޗައިނާ އެންބަސީ ކައިރީ މުޒާހަރާ ކިރީމާ ހަމަ އޮރިޔާންވަނީ އިންޑިޔާ!! އިންޑިޔާއައުޓް## ދިވެހިރައްޔިތުންނޭ އިންޑިޔާއައުޓު ބާރަށް ގޮވަންވީ!!\nޖުލައި 23, 2021 15:24\nޖުލައި 23, 2021 14:25\nމިދިޔަ ހަފުތާގެތެރޭގައި ޗައިނާގެ ރައީސާއި ރާއްޖޭގެ ލޮބުވެތި ރައީސުލްޖުމްހޫރިއްޔާ ގުޅުއްވި ޚަބަރު ލިބުމާއެކު ހަރުކަށި ޚުދުމުޚުތާރު ކަލޭގެއަށް ކެތްނުވެގެން ދުލަށް އައިހައި އެއްޗެއް ގޮވީމާވެސް ލޮބުވެތި ރައީސުލްޖުމްހިއްޔާ އަޅުއްވައެއް ނުލައްވައި ޗުއްޓީ ހައްދަވައި ލަންކާގެ ރައީސާ ބައްދަލުކުރައްވައި މަޝްވަރާވެސް ކުރެއްވުމަށްފަހު ކާމިޔާބުކަމާއެކު ރާއްޖެއަށް ވަޑައިގަތުމުން މިތަން ބަލަން ހަރުކަށި ޚުދުމުޚުތާރު ކަލޭގެއަށް ކެތްނުވެގެން އައުވާނުން ނެރެގެން އަނެއްކާ އަނެއް ގޮތަކަށް ކުޅިވަރެއް ކުޅެންފެށީ. އިންޑިއާ އައުޓް ގޮވުމެއް ނުހުއްޓޭނެ. އިންޑިޔާ އައުޓް. ހަރުއަޑުން އިންޑިއާ އައުޓް. ބާރަށް އިންޑިޔާ އައުޓް.\nޖުލައި 23, 2021 14:31\nވަރަށް ދެރަ ކަންކަން..\nގުއި ތަފާތަ ދަނޑިން ތަޅަންވީނު!\nޖުލައި 23, 2021 14:33\nއިންޑިއާ ސިފައިން މިޤައުމުން ފައިބާ!!\nޖުލައި 23, 2021 14:38\nއިންޑިއާ އާއި ދިވެހި ސަރުކާރު ރާވައިގެން ޗައިނާ އާއި ދެކޮޅަށް މުޒާހަރާ ކުރަނީ.\nޖުލައި 23, 2021 14:42\nފަސް މިނެޓް ވީ އެކުދިން ގެ ަަ..އަގު ހަމަ ވެގެން ފިލައިފި\nކަރުދާސް ތައް އުކާލާފައި...އެއީ ޕީކޭ ސަރަހައްދުގާ އުޅޭ\nބަލި ކުދިން ކޮޅެއް...ހެ ހެ.\nޖުލައި 23, 2021 14:44\nމަސްތުވާ ތަކެތީގެ ވިޔަފާރި ކުރާ ކުދިބައެއް ލައްވާ\nޢަދުން ހުސެން ކުރުވި ކަމެކޭ ބުނަނީ...ޕީކޭ ސަރަހައްފު ކުދިން\nޖުލައި 23, 2021 14:45\nނަޝީދު ދެކެ އިޝްޤީ ލޯބި ވާ ޒުވާނުން.. ޗައިނާ ދެކެ ރުޅި އަންނާނެ.. އެއީ ޗައިނާއިން ބިޔަ ބޮޑު ޕްރޮޖެކްޓްތައް އަވަސް މުއްދަތެއްގައި ނިންމާތީ.. ނަޝީދަށް ކަމަކު ނުދާނެ އޭނާ ނޫން މީ ހަކު ވެރިކަމުގައި ހުންނާކަށްވެސް، އަދި އެހ ހެންމީ ހެއްގެ ވެރިކަމުގައި އަވަސް ތަރައްޤީ އަންނާކަށްވެސް..ނަޝީދު ގެ ބޯއީސް މުޒާ ހަރާ ކުރަނީ..\nޖުލައި 23, 2021 14:52\nމިކަން ނިންމާނީ އިންޑިޔާ ސިފައިން މިގައުމުން ބޭރުކޮށްފައި. އިންށާﷲ#އިންޑިޔާއައުޓް\nޖުލައި 23, 2021 15:00\nމިއީ ބޮޑު ޤައުމަކުން ފައިސާ ނަގައިގެން ތިބި ފަރާތްތަކުން ޙަރަދު ކޮށްގެން ކުރާކަމެއް ނޫންބާ!!!\nޖުލައި 23, 2021 15:01\nނަޝީދުގެ ނުބައި ރޭވުން! އެމްބަސީ ކުރިމަތީގައި މުޒާހަރާ ކުރެވޭ ދޯ! އިންޑިޔާ އެމްބަސީ ކުރިމަތީގައި މުޒާހަރާކުރީމަ ވާގޮތް ބަލަމާ!\nކޮވިޑް ވެސް ނެތް ދޯ\nޖުލައި 23, 2021 15:13\nތިވީގޮތުން އިންޑިޔާ އައުޓްގެ ފޯރި ހަދަވާނީ. ނަޝީދުވެސް އައުޓްވީ.\nޖަރުމަނުގަ އޮވެގެން ރައްޔިތުންނައް ކުރާ ނޮހޮރޮއްޕާނެއްތަ\nޖުލައި 23, 2021 15:16\nމި ޤައުމުގައި އިންޑިޔާ އިން ބޭނުންހާ ސަކަރާތެއް ނުޖެހޭނެ. އަހަރުމެން ނިކުތީމަ މާކަ ރީއްޗެއް ނުވާނެ. ﷲގެ އިރާދަ ފުޅުން ރީނދޫ ބައިގަނޑު އަމިއްލަ އަށް ބޭޒާރުވެ، ފަޞީހަތްވަނީ. އަހަރުމެން ތިބޭނަން ބަލަން\nކައޭމެން ނަޝީދު ދައްކާވާހަކަ ތި ގަބޫލު ކުރަނީ، އޭނައެއްނު ބުނީ ޗައިނާއަށް 12 ރަށް ވިއްކިވާހަކަވެސް. އެއިން ރަށެއްވީ ތަނެއް އިނގޭތަ؟ ދޮގުހަދާ ނަޝީދު\nޖުލައި 23, 2021 15:31\nފާޑެއްގެ ޚާއިނަކު އަޑީގަ ހުރެގެން ގައުމު ހަލާކު ކޮށްލަނީ. އިންޑިއާ އައުޓު ގޮވަނީ ރާއްޖޭގެ މިނިވަންކަން ގެއްލިދާތީ. އިންޑިއާ ސިފައިން ރާއްޖޭގަ ތިބޭތީ. ދޮގު ހަދާ ރާއްޖޭގެ ކަންކަމުގެ ތެރެއަށް އަތްބާނާތީ. ރާއްޖެ އަޅުވެތި ކުރަން މަސައްކަތް ކުރާތީ. ރާއްޖޭގެ މިނިވަންކަން ނިގުޅާއިގަންނަން އުޅޭތީ. އިންޑިއާ އައުޓް ގޮވުމަކީ ކޮންމެ ދިވެސްސަކަށް ވާޖިބެއް. ޟާހިދު، އަންނި ކަހަލަ ކޮރައްޕްޓް ޕޮލިޓިށަނުން ގަނެގެން ގައުމު ހަލާކު ކުރަމުންދާތީ.\nޖުލައި 23, 2021 15:41\nމިގައުމުގެ ވެރިން ގެ ވާޖިބެއް މިގަުމަށްނުރައްކާ ވާކަންކް ކުރުން.އިންޑިޔާ އާ ޗައިނާ ހަމަހަމަ ކަމާޢެކު ގެން ގުޅެން ޖެހޭނެ އެހެން ނޫނީ އެކުރެވެނީ ވަރަށް ބޮޑު ގޯސް ކަމެއް.ދިވެހި ޖީލަށް ވަރަށް ބޮޑު ގެއްލުން މުސްތަގު ބަލުގަ ވެދާނެ ކަމެއް.\nޖުލައި 23, 2021 15:44\nދުވާލަކަށް ފަހަރަކު އަންނި ބުނެގެން ޑްރާމާކުޅުނަސް ފްލެޓްތަކުގެ ޙައްޤުވެރިން ފްލެޓްމަތިން ހަނދާން ނުނެތޭނެ. ބްރިޖްމަތިން ދުއްވާފަ ދާއިރު ހަނދާންވާނީވެސް ހަމަ ޗައިނާމަތިން. ކެނެރީބޭ މަތިން ހަނދާންކުރާނީ މޯދީ.\nޖުލައި 23, 2021 15:49\nޝާހިދޫ ވަރަށް އަސަރުކޮށްފިދޯ..... ކަލޭމެން ބޭނުންހާއެއްޗެއް ކިޔާފަ ތިޔައިހެން ކައިލައިގެން ނުތިބެވޭނެ. އަންނިކައިރި ބުނެބަލަ ސައިބިލު ކެނޑޭވަރު ނެތިއްޔާ ސައި މޭޒަށް ނާރާށޭ.... ދަރަނި ދެއްކޭނެގޮތެއް ނެތިއްޔާ ވެރިކަމަށް ނާރާށޭ މިބުނީ..... ވަރަށް މޭ ގުޑައިފިދޯ ޗައިނާއިން ދަޢުވަތު ނުދިނީމަ.... ދައުވަތު ދިން ނަމަވެސް ބުނީހޭ ދަރަނި ދަންތޫރައަށް ދައުވަތު ދިނިއްޔޭ.... ތި ބައިގަނޑަށް ހެޔޮ އެއްގޮތެއްވެސް ނޯންނާނެ.... ޕަކާސް\nޖުލައި 23, 2021 15:56\nޗައިނާމީ ހުން "މާސް"ގަ ވަޒަންވެރިވެ އިންޑިއާމީ ހުންގެބޮލަށް ކުޑަކަމުދާންފެށީމަ އުސްފަރުބަދަތައްމައްޗަށްއަރާތިބެގެން އިންޑިއާސިފައިން "މާސް"އާ ދިމާއަށް ކަޅު ހިލަކޮޅުއުކާދުވަސް ފެނުންދާދިގާތް!!\nޖުލައި 23, 2021 16:17\nލަދުހަޔާތް ނުގަންނާތީ ކުރި މުޒާހަރާޔެއް. 3.21 ބިލިޔަން ނެގީމަ 1.53 ރާއްޖޭން ދައްކަން ޖެހުން އެއީ ކިހާ ބޮޑު ލުޔެއް ތައް. އިންޑިޔާ އިން ނެގިލޯން ގެ ހަޤީގަތް ބަލާބަލަ. ލަދުހަޔާ ނުގަންނަ ޕާޓީ ގެ 14 ވަރަކަށް ކެނައިން ތީ.\nޖުލައި 23, 2021 16:25\nދެން ބުރިޖަށް ނާރާތި،\nޖުލައި 23, 2021 16:30\nބަލަގަ ޗައިނާ ސިފައިން މިތާކު ނެތޭ.އަހަރަމެން މިކިޔަނީ އިންޑިއާ ސިފައިން އައުޓް\nޖުލައި 23, 2021 17:28\nމާލޭގަ އުޅޭ ޕާޓޭކުދިންކޮޅު ލައްވާ ކެނެރީގޭ ނަޝީދު ހާވާ ހަޑި ތިފެންނަނީ. ތި ޕާޓޭ ކުދިންކޮޅައް ނޭގޭނެ ދުނިޔޭގެ ޗާޓުގަ ޗައިނާ އޮންނަނީ ކޮއްތާކުކަންވެސް. ހެހެހެހެހެ.... މަސްތުވާތަކެއްޗާ މާރާމާރީއާ ނުލާ އެމްޑީޕީއެއް ނޯންނާނެ.\nޖުލައި 23, 2021 17:53\nމީ އެއްކަލަ ނަޝީދު ތަޅާލަން ގެންގުޅޭ ކުދިންކޮޅު ދޯ..\nޖުލައި 23, 2021 18:13\nގަމާރު ގުރޫޕެއްތީ އަހަރެމެން މިތިބީ އަދި ހަނުން އިންޑިޔާ ދެކޮޅައް ނުކުން ނަން ޖެހިދާނެ އެއިރުނަ ސަރުކާރުވެސް ވެއްޓިދާނެ ހމަޑުން ގޭގަ ތިބޭ ގެރިޔައް ވުރެން މުސްލިމުންގެ އަގު ދެރަކޮއްގެން މުސްލިމުން މަރަނީ އިންޑިޔާ މީ ހުން ހޭބަލިވެގެން ނޫޅޭ ކަލޭމެން\nދޮގާއި، މަކަރާއި، ހީލަތާއި އޮޅުވާލައިގެން ސަރުކާރު ހޯދުމުން ކަންނޭނގެ މުސީބާތަކަށްފަހު މުސީބާތެއް މިސަރުކާރަށް ކުރިމަތި މިވަނީ. އަދިވެސް ﷲ އަށް ބިރުވެތި ވުމުގެ ބަދަލުގައި ނުލަފާކަން އިސްކުރާތަން ފެނިގެން މިދަނީ.\nމުޅަތަކެތިކާ ޗައިނާމީހުން އައުޓް.\nޖުލައި 23, 2021 18:16\nއިންޑިޔާ އައުޓް، އިންޑިޔާ އައުޓް، އިންޑިޔާ އައުޓް، އިންޑިޔާ އައުޓް، އިންޑިޔާ އައުޓް،\nޖުލައި 23, 2021 18:47\nތިޔަ ފޮޓޯއިން ތިޔަ ފެންނަނީ މިވަގުތު ކެނެރީގޭ ނަސީދު ގެ ސައިޒު. ޙަ ކެނަ.\nޖުލައި 23, 2021 19:14\nއިންޑިއާ އައުޓް، އިންޑިއާ އައުޓް، އިންޑިއާ އައުޓް، އިންޑިއާ އައުޓް، އިންޑިއާ އައުޓް، އިންޑިއާ އައުޓް،\nޖުލައި 23, 2021 19:16\nކެއްކެއް. ތިއޮތީ ސައިޒް ދައްކާފަ. ލަދު ހަޔާތް ކޮބާ\nޖުލައި 23, 2021 19:18\nމިގައުމުގައި ފިޔަޔާއި އަލުވި ހައްދާ ފައި އިންޑިޔާ އައުޓް ގޮވަންވީ ކަރުން ނާރު ފުއްޕާފައި.\nޖުލައި 23, 2021 19:21\nހާދަ ގިނަބައެކޭ ދެލޯ އަވަރުކޮށްގެން ތިޔަމުޒާހަރާއަށް ބަލައިފިނަމަ 60 މީހުން އިތުރުވާނެ ތިޔައީ މީހަކުބުނެގެން އިންޑިއާއިން ލާރިކޮޅަކަށް ކުރިކަމެއް އަހޜުންބަލާނަން ތިޔަޒުވާނުންގެ 60 މީހުން ބުރިޖަށް ނާރަތިބެވޭތޯ ހަމަޔަގީން އަރާނެ ހިތަށްވެސް އަރާނެ ބުރިޖުވާ ސަޅިއޭ މިގަރުނުގަ މިވަރުކަމެއް ނުދެކެމޭ.\nޖުލައި 23, 2021 19:23\nޖުލައި 23, 2021 19:47\n30 މީހުންނައް އަންނި ލާރިކޮޅެއް އެޅި ކަމައްވޭ...\nއިންޑިޔާ އައުޓް ގޮވީޔާ މާތާހިރެއްނު\nޖުލައި 23, 2021 20:15\nހަހަހަަަަަަަަަ. ވަކަރުގޭ މޮޔަ ރޭވުން\nޖުލައި 23, 2021 20:18\nމިމީހުން ހުއްޓުވަން ޕޮލިހުން ކޮބައިތަ\nޖުލައި 23, 2021 20:56\nއިންޑިއާ އިން ކުރަނީ ކީއްކަންވެސް ނޭނގޭ ބުއްޅަބޭގެ ޒުވާނުން ނިކުމެ ކީއްތިކުރީ ؟\nޖުލައި 23, 2021 21:00\nރާއްޖެ ޖެ ހެނީ 4ފައިކަށިމައްޗައް ތެދުވަން، ދަަސްކުރަން، ޗައިނާއިން ވެސްކަންތައްކޮށްދެނީ ހިލޭނޫން،،ސަލާން ޖެ ހުން ދޫކޮށް ، ޒުވާނުން މަގުމަތިން ނަގާ ދެކޮޅު ޖެ ހޭ މުސާރަޢެއް ދީ، ޓެކުސްނަގައިގެން، .ގައުމުން ބިދޭސިންމަދުކޮށް،ގެން ،ގައުމަށް ވަންނަ ރުފިޔާ ކޮންމެ ދުވަ ހަކު ބިދޭސިންބޭރު ކުރޭ، ރާއްޖެ ދަނީ ފަ ހަތަށް ދުވަ ހުން ދުވަ ހަށް ،ގައުމު ހިންގަން ނޭގެންނާ އެގޭބަޔަކާ ހަވާލު ކުރޭ ،\nޖުލައި 23, 2021 21:12\nއިންޑިއާ އައުޓް. އިންޑިއާ ސިފައިން އައުޓް\nއިންޑިއާ އައުޓް އަންނި އައުޓް ސާހިދު އައުޓް!!!\nޖުލައި 23, 2021 21:13\nމާތާހިރުވާނެ އެންބަޔަކާއި ދެކޮޅަށް ތެދުވުމަށްވުރެ ރާއްޖޭގެ އެކިތަންތަނުގައި ކޮންމެ ރެއަކާއި ދުވާލެއްގައި މީހުންމެރުމާއި މާރާމާރީ ހިންގުމާއި ބޮޑެތި ޖަރީމާ ހިންގާމީހުންނާއި ލާދީނީ މީހުންނާއި ދެކޮޅަށްތެދުވެ އެކަންއިސްލާހުކުރިއްޔާ\nޖުލައި 23, 2021 21:31\nޗައިނާ ހިތަކައްނާރާނެ އެކައްޗެކޭވެސް އުފެއްދުންތެރި މިހާރުވެސް ދުނިޔޭގެ އެންްމެ ކުރީގައި އޮއްގައުމެއް\nޖުލައި 23, 2021 21:32\nއިންޑިޔާ ބަޖާޖް އައުޓް.. އެމްޑީޕީ އައުޓް.. ނަޝީދު އައުޓް... ލާފީނީ އެޖެންޓުސް އައުޓް..\nﷲއަށްބިރުވެތިވޭ އަނިޔާވެރިންނާ ދުރަށްދޭ\nޖުލައި 23, 2021 21:58\nއިންޑިއާ ބޭރުކޮށް ފައްސާނަގާ ލާ އެމްޑީޕީވެސް ފައްސާނަގާ ލާ\nޖުލައި 24, 2021 08:39\n9 ގަޑިއިރު ކުރިން ( ޖުލައި 23, 2021 )\nފުލުހުންނާ ސިފައިން ކޮބާތަ؟ ނިދާފަތަ؟ މީގެން އެނގެނީ ސަރުކާރު އަޑީގަ އޮތްކަން.


Covid-19 Ge Usooluthakaai Khilaafuvumun Arbaz Aai Sohail Ge Massala Fuluhah - Vaguthu\nކޮވިޑް-19ގެ އުސޫލުތަކާއި ޚިލާފުވުމުން އަރުބާޒްއާއި ސުހައިލްގެ މައްސަލަ ފުލުހަށް\nސަލްމާން ޚާންގެ ކޮއްކޮ އަރުބާޒު ޚާނާއި ސުހައިލް ޚާނާއި އޭނާގެ ދަރިފުޅު ނިރުވާން ޚާން ކޮވިޑް-10ގެ އުސޫލުތަކާއި ޚިލާފުވުމުން އެ މައްސަލަ ފުލުހަށް ހުށަހަޅައިފިއެވެ.\nޑިސެމްބަރ 25 ވަނަ ދުވަހު ދުބާއީއިން އެނބުރި މުމްބާއީއަށް އައި އަރުބާޒު، ސުހެއިލް އަދި ނިރުވާން، ހޮޓެލެއްގައި ކަރަންޓީނުވުމަށް ބްރިހަންމުމްބާއި މުނިސިޕަލް ކޯޕަރޭޝަން (ބީއެމްސީ) އިން އެންގުމުން އެ ދެ ތިން މީހުން ވަނީ ކަރަންޓީނު ނުވެ އަމިއްލަ ގެއަށް ގޮސްފައެވެ.\nމި ތިން މީހުން ވެސް ކޯވިޑުގެ އުސޫލުތަކާއި ޚިލާފުވެފައިވާ މައްސަލަ ބީއެމްސީ އިން ވަނީ ފުލުހަށް ހުށަހަޅައި އެފްއައިއާރް ރެޖިސްޓަރ ކޮށްފައިކަމަށް އޭޝިއަން ނިއުސް އިންޓަނެޝަނަލް (އޭއެންއައި) އިން ކުރި ޓްވީޓެއްގައިވެއެވެ.\nއަރުބާޒު، ސުހައިލް އަދި ނިރުވާން ވެސް ތާޖު ލޭންޑް އެންޑްސްގައި ކަރަންޓީނުވުމަށް ރޫމް ބުކް ކޮށްފައިވާނެ ކަމަށް ފުލުހުން ގާތު ބުނި ކަމަށާއި ނަމަވެސް ކަރަންޓީނު ނުވެ އެ ތިން މީހުން ގެއަށް ގޮސްފައިވާ ކަމަށް ރިޕޯޓްތަކުގައިވެއެވެ.\nމެދުއިރުމަތީގެ ގައުމަކުން އެނބުރި އިންޑިޔާއަށް އަންނަ ކޮންމެ ފަރާތަކުން ވެސް7ދުވަހުގެ ކަރަންޓީނުގެ މުއްދަތެއް ހޭދަކުރަން ޖެހޭނެ ކަމަށް އިންޑިޔާ ސަރުކާރުން ވަނީ އަންގާފައެވެ.\nސުހައިލް ޚާނާއި އަރުބާޒު ޚާނަކީ ފިލުމު އިންޑަސްޓްރީއާއި ފުރަތަމަ ގުޅުނު ދުވަސްވަރު ފިލުމުތަކުން ފެނިފައިވާ ފަންނާނުންނެވެ. ނަމަވެސް މި ދެ ފަންނާނުން މިހާރު މަސައްކަތް ކުރަމުންދަނީ ކެމެރާގެ ފުރަގަހުންނެވެ.\nކޯވިޑުގެ އާއްމު އުސޫލުތަކާއި ޚިލާފުވުމުން ވަރަށް ފަހުން ރިތިކްގެ ކުރީގެ އަންހެނުން ސުސޭންއާއި ލަވަކިޔުންތެރިޔާ ގުރޫ ރަންދަވާ ވެސް ފުލުހުން ހައްޔަރު ކުރިއެވެ.


Kakkan nuvatha nidhan geyah nudhevifatha?\nކައްކަން ނުވަތަ ނިދަން ގެއަށް ނުދެވިފަތަ؟\nރޯދަ މަހަކީ މާ ގިނަ ބަޔަކު މާ ބުރަކޮށް އުޅެން ބޭނުންވާ މަހެއް ނޫނެވެ. ގިނަ ދިވެހިން ތިބޭނީ މުޅި ރޭގަނޑު ހޭލާ ތިބެފައި އިރު އަރައިގެން ގޮސް އިރު އޮއްސެން ދެން ނިދާފަ އެވެ. ރޯދަ ވީއްލަން ވެސް ބައެއް މީހުން ތެދުވާނީ ގޭގެ ބަދިގޭގައި އޮންނަ މީހާ ގޮސް ހަޅޭފަޅޭ ޖަހައިގަންނަ ހިސާބުންނެވެ.\nއެހެންވީމަ އެކި މީހުންނަށް ރޯދަ މަސް އަންނަ ގޮތް ނުވަތަ އެކި މީހުން މި މާތް މައްސަރުގެ ބޭނުން ހިފާ ގޮތް އެތައް ގޮތަކުން ތަފާތު އެބަވެ އެވެ. ބައެއް މީހުންނަކީ ފަތިސް ނަމާދަށް މިސްކިތަށް އަރާ ގޮތަށް މިސްކިތުން ނުފައިބައި އަޅުކަމުގައި މުޅި ދުވަސް ހޭދަކޮށްލާ މީހުންވެ. ޔަގީނަށް ވެސް އެއީ ބޮޑުވެގެންވާ ނަސީބުވެރިކަން ޔަގީނެވެ.\nކޮންމެ ކޮންމެ މީހަކަށް އެގޮތަށް މުޅި ދުވަހު އަޅުކަމުގައި ނޫޅެވިދާނެ އެވެ. ބައެއް މީހުންނަކީ ހެނދުނު އޮފީހަށް ދާން ޖެހޭ މީހުންނެވެ. އަނެއް ބައި މީހުންނަކީ ބަދިގެ އަށް ބޭނުންވާ ތަކެތި ހޯދަން ބާޒާރަށް ދާން ޖެހޭ މީހުންނެވެ. ދެން މި ތިބެނީ ރޯދަ ވީއްލުމަށް ސުފުރާމަތީގެ ރަހަހެޔޮވަރުކުރުމަށް ވަކި ގަޑިއެއްގައި ބަދިގެ އަށް ވަންނަން ޖެހޭ މީހުންނެވެ.\nނަމަވެސް ރޯދަ މަހު ދިވެހިންގެ މެދުގައި އެންމެ ޑިމާންޑް ބޮޑީ ދެ ކަމަކަށެވެ. އެއީ ކެއްކުމާއި ނިދުމެވެ.\nއޮފީހަށް ދާ މީހާ ވެސް މި ހުންނަނީ ކުރުކޮށްފައި އޮންނަ އޮފީސް ގަޑި ވެސް ދުވަހަކަށް ވުރެ ދިގުވެގެން މޫނުކުނިކޮށްލައިގެންނެވެ. ބައެއް މީހުން ބޭނުންވަނީ ކައްކަން އަވަހަށް ބަދިގެ އަށް ވަންނާށެވެ. އަނެއް ބަޔަކު ތިބެނީ ވާތާވެގެން އޮފީހުގެ ގޮނޑި އަށް ނުވަތަ މޭޒު މައްޗަށް ދެމިފަ އެވެ. މިއީ އޮފީސް ނިންމާލާފައި އަވަހަށް ގެއަށް ގޮސް ފެން އެއްޗެއް ބޮލަށް އަޅައިގެން ނިދާލުމަށް ކެތްމަދުވެފައި ތިބޭ މީހުންނެވެ.\n"މި ރޯދަ މަހު އަހަންނަކަށް ހަމަ އޮފީހަކަށް ދެވޭ ވަރެއް ނޫން އަސްލު ވެސް. ރޯދަ މަހު މިގޮތަށް ހެނދުނު ހޭލައިގެން އޮފީހަށް އައުމަކީ ވަރަށް ފޫހި ކަމެއް. ހުރެވެނީ އަބަދުވެސް ގަޑި ގުނާލަ ގުނާލަ،" މިއީ އޮފީހެއްގައި ރޯދަ މަހުގެ ގިނަ ވަގުތު ހޭދަން ކުރަން ޖެހި އެކަމަށް ފޫހިވެ، ރުޅިގަދަވެފައިވާ ޒުވާން އަންހެން ކުއްޖަކު ބުނި ވާހަކަ އެކެވެ.\n"ބައެއް ދުވަސް ދުވަހު ގެއަށް ގޮސް ކައްކާލުމުގައި ބައިވެރިވެލަން. އެކަމަކު މިއަދަކު ނުވާނެ. މިއީ ވަރަށް ވަރުބަލި ދުވަހެއް،" އެ ކުއްޖާ ބުންޏެވެ.\nމިގޮތަށް ވަރަށް ގިނަ މީހުންނަށް ރޯދައާ އެކު ވާތާވެގެން އޮފީހަށް ދެމިފައި ތިބޭ މީހުންނެވެ.\n"އަހަރެން ހިތަށް އަރާ މުޅި ރޯދަ މަހު އެކުގައި ނިދާލެވޭނެ ނަމައޭ. އެކަމަކު ރޯދަ މަހަކީ ހަގީގަތުގައި އަޅުކަމެއްތާ. އެކަމަކު ވެސް ހަމަ ބުނެވޭނީ އަޅުކަމުގައި އުޅެވޭ ވަރަށް ވުރެ ނިދުމުގައި ހޭދަކުރެވޭ ވަގުތު ގިނައޭ،" އޮފީހެއްގައި މަސައްކަތްކުރާ ޒުވާން ފިރިހެން ކުއްޖަކު އެއްބަސްވީ މިހެންނެވެ.\n"ރޯދަ މަހު ވާ ގޮތަކީ ހަމަ އެއްގޮތަކަށް ވެސް މަސައްކަތްކުރާ މޫޑް ނާންނަނީ. ހާއްސަކޮށް ރޯދަ އަށް ހުންނަ ގަޑީގައި މަސައްކަތެއް ކުރަން ޖެހުމަކީ ފޫހިވާ ކަމެއް،" ސަރުކާރުގެ އޮފީހެއްގައި މަސައްކަތްކުރާ އެހެން މީހަކު ބުނީ މިހެންނެވެ.\nރޯދަ މަހު މަސައްކަތަށް ފަރުވާ ކުޑަކުރުމާއި މަސައްކަތްކުރާ ހިތްނުވުމަކީ ވަރަށް ގިނަ އޮފީސްތަކުގައި ވެސް މައްސަލައަކަށް ވެފައި އޮންނަ ކަމެކެވެ. އަދި ރޯދަ އަށް ތިބެ މަސައްކަތުގެ މާހައުލުގައި ނުވަތަ ހިދުމަތުގެ މުއާމަލާތްތަކުގައި ހެދޭ ގޯސްތައް ވެސް އެހެން މަސް މަހަށް ވުރެ ގިނަ ކަމަށް ފާހަގަކޮށްލެވެ އެވެ.\nއެގޮތުން ފިހާރަތަކާއި ފެރީ ޓާމިނަލް ފަދަ ތަންތަނުގައި ކޭޝިއަރުންނަށް ތިބޭ ފަރާތްތަކަށް އެމީހުންގެ ދުވަހުގެ މުއާމަލާތްތަކުގައި ގޯސް ހެދޭ ފަހަރުތައް އަންނަކަން ފާހަގަކޮށްލެވެ އެވެ. ނަމަވެސް އެއީ ރޯދަ އަށް ހުރުމުގެ ސަބަބުން ހެދޭ ގޯހެއް ކަމަށް ގަބޫލުކޮށް "ތިޔަ ހުރީ މާ ގަދަ އަށް ރޯދަ ހިފައިގެންނޭ" ކިޔާފައި އެ މައްސަލައެއް އެންމެން ވެސް ނިންމާލަނީ އެވެ.\nކޮންމެއަކަސް މިހުރިހައި މައްސަލަތަކެއްގެ ތެރެއިން ރޯދަ މަހު ހުރިހައި އެންމެންގެ ހިތް ވެސް އެދިގޮވަނީ މަސައްކަތުން ސަލާމަތްވާނެ އިރަކަށާއި އަރާމު ނިންޖަކަށް ވެއްޓިގަނެވޭނެ އިރަކަށެވެ.\n"އަހަރެން ހުންނަނީ ހަމަ އޮފީސް ނުނިމިގެން. ނިމޭ އިރަށް ގެއަށް ގޮސް ފެން ތަޅާލައިގެން އެނދަށް އަރައި ނިދަނީ،" މި ޒުވާނާ ކިޔައިދިން ފަދައިން މިއީ މި ރޯދަ މަހު ވަރަށް ގިނަ މީހުންގެ ހާލެވެ.


Liverpool kibain badhalu hifumuge rooheh neiy: Wenger | Mihaaru\nއާސެނަލާއި ލިވަޕޫލް ކުޅުނު މެޗުގެ ތެރެއިން.-- ފޮޓޯ: އޭއެފްޕީ\nލިވަޕޫލްގެ ކިބައިން ބަދަލު ހިފުމުގެ ރޫހެއް ނެތް: ވެންގާ\n22 ޑިސެމްބަރ 2017 - 05:05\nލަންޑަން (ޑިސެމްބަރު 22) - އިނގިރޭސި ޕްރިމިއާ ލީގުގައި މިރޭ އަމިއްލަ ދަނޑުގަައި ވާދަވެރި ލިވަޕޫލާ ދެކޮޅަށް ކުޅޭ މެޗަށް ނުކުންނައިރު ސީޒަނު ކުރީކޮޅުގައި އެ ޓީމު އަތުންވި ބަލީގެ ބަދަލު ހިފުމުގެ ރޫހެއް ނެތް ކަމަށް އާސެނަލްގެ ކޯޗު އާސެން ވެންގާ ބުނެފި އެވެ.\nމިރޭގެ މެޗަކީ ލީގުގެ ހަތަރު ވަނަ މަގާމަށް އަރަން މި ދެ ޓީމަށް ވެސް މުހިއްމު މެޗެކެވެ. ލީގުގެ ހަތަރު ވަނައިގައި ލިވަޕޫލް އޮތީ 18 މެޗުން 34 ޕޮއިންޓާ އެކު އެވެ. އާސެނަލް އޮތީ 18 މެޗުން 33 ޕޮއިންޓާ އެކު ލީގުގެ ފަސް ވަނައިގަ އެވެ. އާސެނަލަށް ހަތަރަކަށް އެރެން އޮތީ އަމިއްލަ ދަނޑުގައި ލިވަޕޫލް އަތުން މޮޅުވެގެންނެވެ.\nލީގުގައި ލިވަޕޫލާ ދެކޮޅަށް އެންމެ ފަހުން ކުޅުނު ތިން މެޗުން ވެސް އާސެނަލް ވަނީ ބަލިވެފަ އެވެ. ލީގުގައި ޖެހިޖެހިގެން ހަތަރު މެޗުން އާސެނަލް ލިވަޕޫލް އަތުން އެންމެ ފަހުން ބަލިވީ 1998 ވަނަ އަހަރު އެވެ. މި ދެ ޓީމު އެންމެ ފަހުން ކުޅުނު މެޗުން މި ސީޒަނުގައި ލިވަޕޫލް ދަނޑުގައި އެ ޓީމު މޮޅުވީ 4-0 އިންނެވެ.\nމިރޭ މެޗުގެ ކުރިން ވެންގާ ބުނީ އެންމެ ފަހުން ކުޅުނު މެޗުގެ ހަނދާންތައް ހުރި ނަމަވެސް އެކަމުން ބަދަލުހިފަން ނުވިސްނާނެ ކަމަށެވެ.\n"އަހަރެން ކަހަލަ ކޯޗިންގައި ދިގު ކެރިއަރެއް އޮތް މީހަކަށް ކެރިއަރުގައި ހުންނާނެ ހަނދާނުން ނުފިލާވަރުގެ ބޮޑެތި ބަލިތަކެއް ވެފައި. އޭގެ މާނަ އަކީ އޭގެ އިން އަރައިގަންނަން ބަދަލުހިފުމުގެ ރޫހެއް އިސްކުރާށެކޭ ނޫން. އަމިއްލަ ޓީމުގައި ހުރި މައްސަލަތައް ރަނގަޅުކޮށް މެޗު ކާމިޔާބުކުރަން ވިސްނަންވީ،" ވެންގާ ބުންޏެވެ.\nމި ސީޒަނުގައި ލިވަޕޫލްގެ އެޓޭކް ވަރުގަދަކޮށް އޮތް ނަމަވެސް އެ ޓީމުގެ މައްސަލަ އަކަށް ވެފައިވަނީ ޑިފެންސެވެ. މިރޭގެ މެޗުގެ ކުރިން ވެންގާ ވެސް ވަނީ އެކަން ފާހަގަކޮށްފަ އެވެ.\n"ލިވަޕޫލްގެ އެޓޭކް ވަރަށް ވަރުގަދަ އެއީ ދެބަސްވެވޭނެ ކަމެއް ނޫން. އެކަމަކު އެ ޓީމުގެ ޑިފެންސުގައި އެބަހުރި މައްސަލަތަކެއް. އެއްވެސް ޓީމަކަށް ނަތީޖާ ނުނެރެވޭނެ ރަނގަޅަށް ޑިފެންސްނުކޮށެއް،" ވެންގާ ބުންޏެވެ.\nލިވަޕޫލް އެންމެ ފަހުން ރަށުންބޭރުގައި ކުޅުނު މެޗުތަކުން ވަނީ ތަފާތު ބޮޑު ނަތީޖާތަކަކުން މޮޅުވެފަ އެވެ. އަދި ފަހަކަށް އައިސް އެ ޓީމުގެ ފޯމު ވެސް ވަނީ ރަނގަޅުވެފަ އެވެ.\nލިވަޕޫލްގެ ކޯޗު ޔާގެން ކްލޮޕް ބުނީ މި މެޗުގައި ގިނަ ލަނޑުތަކެއް ފެންނާނެ ކަމުގެ ޔަގީންކަން ދެވެން ނެތް ނަމަވެސް އެހެން މެޗުތަކެކޭ އެއްގޮތަށް މި މެޗުގައި ވެސް ވަރުގަދަ އެޓޭކިން ގޭމެއް ފެނިގެންދާނެ ކަމަށެވެ.\n"އާސެނަލަކީ ފުރިހަމަ ފުޓްބޯޅަ ޓީމެއް. އަހަންނަށް ޔަގީންކަމެއް ނުދެވޭނެ ކޮންމެ މެޗަކުން ތަފާތު ބޮޑުކޮށް މޮޅުވެވޭނެ ކަމުގެ. އެކަމަކު ކުރިން މެޗެކޭ އެއްވަރަށް އަހަރެމެން މި މެޗުގައި ވެސް ރަނގަޅަށް ކުޅޭނަން،" ކްލޮޕް ބުންޏެވެ.\nމި މެޗު އެންމެ ހާއްސަވާނެ އެއް ކުޅުންތެރިޔަކީ މި ސީޒަނުގައި އާސެނަލް ދޫކޮށް ލިވަޕޫލަށް ބަދަލުވި އިނގިރޭސި މިޑްފީލްޑަރު އަލެކްސް އޮކްސްލޭޑް ޗަމްބަލެއިން އަށެވެ. އޭނާ އަކީ ލިވަޕޫލް އެންމެ ފަހުން ބޯންމައުތު ބަލިކުރި މެޗުގެ މޮޅު ކުޅުންތެރިޔާ އެވެ. ކްލޮޕް ބުނީ އާސެނަލަށް ޗަމްބަލެއިންގެ ބޭނުން އެންމެ ރަނގަޅަށް ހިފަން ނޭނގުނު ކަމަށެވެ.\nމި މެޗަށް ނުކުންނައިރު ލިވަޕޫލަށް އޮތް އެންމެ ބޮޑު ހިތްހަމަޖެހުމަކީ ކާޑު ހަމަވުމުގެ ސަބަބުން އެންމެ ފަހުން ކުޅުނު މެޗު ގެއްލުނު ޖަރުމަނުގެ މިޑްފީލްޑަރު އެމްރޭ ޗާން އަށް ކުޅެވުމެވެ. އެހެން ނަމަވެސް ޖޮއެލް މަޓިޕާއި ޑެނިއަލް ސްޓަރިޖް އަދި އެއްކޮށް ފިޓެއް ނޫނެވެ.\nއާސެނަލްގެ އޮލިވިއޭ ޖިރޫ އަށް އަނިޔާވުމުގެ ސަބަބުން އަންނަ އަހަރުގެ ކުރިން އޭނާ އަށް ކުޅުމަށް އެނބުރި އާދެވޭނެ ކަމަށް ނުބެލެވެ އެވެ. އެހެން ނަމަވެސް މިރޭގެ މެޗަށް އެ ޓީމަށް ކުޅޭ ޖާމަނީގެ ޑިފެންޑަރު ޝޮކްރްޑަން މުސްތާފީ ވަނީ ފިޓްވެފަ އެވެ.\nލިވަޕޫލާއި އާސެނަލް ކުޅޭ މެޗު ފަށާނީ މިރޭ ރާއްޖެ ގަޑިން 00:45 ގަ އެވެ.\nއިތުރު ލިޔުންތައް އާސެނަލް އިންގްލިޝް ޕްރިމިއާ ލީގް ލިވަޕޫލް އާސެން ވެންގާ ޔާގެން ކްލޮޕް


މީރާއަށް މިދިޔަމަހު 1.71 ބިލިއަން ރުފިޔާ މީރާއަށް މިދިޔަމަހު 1.71 ބިލިއަން ރުފިޔާ\nމީރާއަށް މިދިޔަމަހު 1.71 ބިލިއަން ރުފިޔާ\nމޯލްޑިވްސް އިންލަންޑް ރެވެނިއު އޮތޯރިޓީ، މީރާއަށް މިދިޔަމަހު 1.71 ބިލިއަން ރުފިޔާ ބަލައިގެންފައިވާކަމަށް އެ އޮތޯރިޓީން ވިދާޅުވެއްޖެއެވެ.\nމީރާއަށް މިދިޔަ އޮގަސްޓްމަހު 1.71 ބިލިއަން ރުފިޔާ ބަލައިގެންފައިވާއިރު، މިއީ މިދިޔަ އަހަރުގެ އޮގަސްޓްމަހު މީރާއިން ބަލައިގަތް 862.9 މިލިއަން ރުފިޔާގެ އާމްދަނީއާ އަޅާބަލާއިރު 97.6 އިންސައްތަ އިތުރު އަދަދެއްކަމަށް މީރާއިން ބުނެއެވެ. މީރާއިން ބުނީ މިދިޔަ އޮގަސްޓްމަހު ލިބުނު އާމްދަނީ މިދިޔަ އަހަރުގެ އެ މުއްދަތާ އަޅާބަލާއިރު އިތުރުވެފައިވަނީ ގިނަ ޓެކްސްތަކެއްގެ ސުންގަޑި އޮގަސްޓްމަހަށް ލަސްކުރުމުންކަމަށެވެ. އޭގެ ތެރޭގައި ބެންކް ޕްރޮފިޓް ޓެކްސް، ދެވަނަ ކުއާޓަރުގެ ޖީއެސްޓީ ހިމެނެއެވެ.\nމީރާއަށް މިދިޔަމަހު 1.71 ބިލިއަން ރުފިޔާގެ އާމްދަނީއެއް ލިބުނުއިރު، އޭގެ ތެރޭގައި ހިމެނެނީ ޓެކްސްގެ ގޮތުގައި ލިބުނު 1.5 ބިލިއަން ރުފިޔާއާއި ޓެކްސް ނޫން އާމްދަނީގެ ގޮތުގައި ލިބުނު 142.7 މިލިއަން ރުފިޔާއެވެ. އަދި ޑޮލަރުން ބަލައިގަތް އާމްދަނީ އުޅެނީ 21.67 މިލިއަން ޑޮލަރުގައިކަމަށްވެސް މީރާގެ ތަފާސް ހިސާބުތަކުން ދައްކައެވެ.\nމިދިޔަމަހު މީރާއިން ބަލައިގަތް އާމްދަނީގެ ތެރެއިން އެންމެ ބޮޑު ބައެއް ހިއްސާކުރަނީ އާމްދަނީން ނަގާ ޓެކްސްއެވެ. އާމްދަނީން ނަގާ ޓެކްސްގެ ގޮތުގައި މިދިޔަމަހު 783 މިލިއަން ރުފިޔާ ލިބިފައިވާއިރު، މިއީ ޓެކްސްގެ ގޮތުގައި މީރާއަށް ލިބުނު އާމްދަނީގެ 46 އިންސައްތައެވެ. އަދި ބީޕީޓީގެ ގޮތުގައި 474 މިލިއަން ރުފިޔާ ލިބިފައިވާއިރު، މިއީ ޓެކްސް އާމްދަނީގެ 27.8 އިންސައްތައެވެ. ޖީއެސްޓީގެ ގޮތުގައި 293 މިލިއަން ރުފިޔާ ލިބިފައިވާއިރު މިއީ އާމްދަނީގެ 17.2 އިންސައްތައެވެ.\nކޯވިޑްއާ ގުޅިގެން މީރާއިން ދަނީ ވިޔަފާރިވެރިންނާއި ޓެކްސް ދައްކާ ފަރާތްތަކަށް ލުއި ފަސޭޙަ އިންތިޒާމްތަކެއް ހަމަޖައްސަމުންނެވެ. އެގޮތުން މީރާއިން ބަލައިގަންނަ ހުރިހާ ޓެކުހާއި ފައިސާ އޮންލައިންކޮށް ދެއްކޭނެ އިންތިޒާމް ވަނީ ހަމަޖައްސާފައެވެ. ޓެކުހުގެ އިތުރުން މީރާއަށް ބަލައިގަންނަމުންދާ އެހެނިހެން ފައިސާގެ ތެރެއިން އޮންލައިންކޮށް ބަލައިގަތުމުގެ އިންތިޒާމް ހަމަޖެހިފައިނުވާ ފައިސާވެސް މިހާރު އޮންލައިންކޮށް ދެއްކޭނެ އިންތިޒާމްވެސް ވަނީ ހަމަޖައްސާފައެވެ. މިފަދަ ފައިސާ ބަލައިގަތުމަށް ހަމަޖެހިފައިވަނީ ޓެކްސް ފިޔަވައި އެހެނިހެން ފައިސާ ބަލައިގަތުމަށް ޙާއްސަކޮށްފައިވާ މީރާގެ "ވާރުޕޭ" މެދުވެރިކޮށެވެ.


SunOnline: Column: Covid 19 aa behey baeh vaahakathah\nކޮވިޑް ނަވާރަޔާ ބެހޭ ބައެއް ވާހަކަތައް\nއަޙުމަދު މާޖިދު 11 Mar 2020, 09:35\nމެލޭޝިއާ ރައްޔިތުންތަކެއް މާސްކު އަޅައިގެން ---\nސުރުޚީގައި އެ އޮތީ މުޅި ދުނިޔެއަށް ފެތުރެމުންދާ ނުރައްކައުތެރި ބަލިމަޑުކަމަށް ކިޔާ ނަން އޮންނާން ވީ ގޮތަށް ނޫން ކަމުގައި ވެދާނެއެވެ. ނަމަވެސް އެއީ މި ވަގުތަށް މައްސަލަޔަކަށް ނުހަދައި، މުހިއްމު ނުކުތާތަކަށް ސަމާލުކަން ދެމާ ހިންގަވާށެވެ.\nޗައިނާގެ ވޫހާން ފަރުވިންސުން ފައުޅު ވެގެން މިހާރު ގާތްގަނޑަކަށް މުޅި ދުނިޔޭގެ ހުރިހައި ހިސާބަކަށް ފެތުރިފައިވާ ކޮރޯނާ ވައިރަސް ނުވަތަ ކޮވިޑް19 އަކީ ނުރައްކައުތެރި ބައްޔެކެވެ. ބައްޔެއް ނުރައްކައުތެރި ވަނީ ހަމައެކަނި އެ ބަލީގެ ސަބަބުން މަރު ވާ މީހުން އާދަޔާ ޚިލާފަށް ގިނަ ވެގެން ކަމުގައި ނުވެދާނެއެވެ. އެ ބައްޔަކަށް ވެކްސިނެއް ނެތް، ވަކި ފަރުވާއެއް ނެތް، އަދި ބަލި ޖެހޭ މީހާގެ ފުރާނަޔަށް ގެއްލުން ދީފާނެ ކޮންމެ ބައްޔަކީ ނުރައްކައުތެރި ބައްޔެކެވެ. އެހެންކަމުން، އެފަދަ ބައްޔެއް ދުނިޔޭގައި ފެތުރެމުން ދާ ނަމަ، ރައްކައުތެރިކަމުގެ ފިޔަވަޅުތައް ވަރުގަދަޔަށް އެޅުމަކީ ކޮންމެ ގައުމެއްގައި ވެސް ކުރާން ޖެހޭނެ ކަމެކެވެ.\nދިވެހިރާއްޖޭގައި މި ހާލަތާ ގުޅިގެން އަޅާން ޖެހޭ ފިޔަވަޅުތައް އެޅިފައި ވަނީ ނަމަ، ރަނގަޅެވެ. އެ ޒިންމާޔާ ހަވާލު ވެގެން ތިބި ފަރާތްތަކަށް ޝުކުރެވެ. ނަމަވެސް އަޅާން ޖެހޭ ފިޔަވަޅުތައް އެޅިފައި ނުވާ ނަމަ، އެ ފަރާތްތައް މިހާރުން މިހާރަށް ޒިންމާގެ މަގާމުތަކުން ދުރު ވާން ވީއެވެ. އިތުރަށް އެ ބަޔަކު ދައްކާނޭ ވާހަކައެއް، ކުރާނޭ ކަމެއް ނޯންނާނެއެވެ. ފިޔަވަޅުތައް ހުރީ އެޅިފައިތޯ ނުވަތަ ނޫންތޯ، މި ސުވާލާ މެދު ނިޔާ ކަނޑައަޅާކަށް އަޅުގަނޑު ގަސްދެއް ނުކުރަމެވެ.\nއެކަމަކު ވަރަށް ބޮލަށް އުނދަގޫ ވާ އެއް ކަމެއް އެބަ ހިނގައެވެ. އެ ކަމަކީ ތަނެއްދޮރެއް ނުދަންނަ، ޚަސީލަތް ނުބައި، އަދި ގިޔާދަތު ނުވަތަ ލީޑަރޝިޕްގެ އެއްވެސް ހުނަރެއް، އެއްވެސް އުރައްޕެއް ނެތް މީހުން ގައުމުގެ ބޮޑެތި ގޮނޑިތަކުގައި ތިބެގެން މިކަމާ ގުޅިގެން އިރުއިރުކޮޅާ ދައްކަމުންދާ ބޭކާރު ވާހަކައެވެ. ބަލި ރާއްޖެޔަށް އަންނާނެޔޭ، ފަރުވާ ދޭނީ އެވަނި ތަނެއްގައޭ ނުވަތަ މިވަނި ތަނެއްގައޭ، ބުނެ ދައްކަމުން ގެންދާ ވާހަކަތަކެވެ.\nމި ހާލަތުގައި ބަސް ބުނާން ޖެހޭ ބަޔަކީ ކަމާގުޅޭ ޓެކްނޯކްރޭޓުންނެވެ. ބޭސްވެރިކަމާއި އެޕިޑެމިޔޮލޮޖީ ފަދަ ދާއިރާތަކުން ކިޔަވައިގެން ތިބި މީހުންނެވެ. އެ ދާއިރާތަކުން ގައުމުގެ ކަންކަން އިންތިޒާމު ކޮށް ބެލެހެއްޓުމުގެ މަސްއޫލިއްޔަތާ ހަވާލު ވެގެން ތިބި މީހުންނެވެ. އެފަދަ މީސްމީހުން ބުނާ ބަހަކީ، މި ކަމުގައި ސަރުކާރުން އަމަލު ކުރާން ޖެހޭ ގޮތެވެ. އެފަދަ މީހުން ބަސް ބުނީމާ، ދެން ސަރުކާރުން ވިޔަސް އަދި އެހެން ފަރާތަކުން ވިޔަސް، އެކަމަށް ސީރިޔަސް ނުވުމަކީ ވަރަށް ޒިންމާދާރުކަން ކުޑަ ގޮތެކެވެ.\nމިސާލަކަށް، ޑރ. ޢަބްދުﷲ ނިޔާފް ވަނީ މި ހާލަތުގައި ބުއްދިވެރި ގޮތަކީ މަދަރުސާތައް ބަންދު ކުރުން ކަމުގައި ވިދާޅުވެފައެވެ. ނަމަވެސް އަދި އެފަދަ ފިޔަވަޅެއް އަޅާން އުޅޭކަމުގެ ނިޝާނެއް ނުފެނެއެވެ. ޑރ. ނިޔާފު ހަމަ ވިދާޅުވާ އިރަށް މަދަރުސާތައް ބަންދު ކުރުމަކީ އަމަލު ކުރާން ޖެހޭ ގޮތް ކަމުގައި ނުވެދާނެއެވެ. އެހެން ނަމަވެސް ބޭސްވެރިކަމުގެ ދާއިރާގެ އެފަދަ އިސް ބެއިފުޅަކު އެހެން ވިދާޅުވުމުން، އޭނާ އާއި އަދި އެހެން ޑޮކްޓަރުންނާއި އެޕިޑެމިޔޮލޮޖީގެ ތަޖުރިބާކާރުންނާ ވަގުތުން އިތުރަށް މަޝްވަރާ ކުރުމަކީ ސަރުކާރުގެ ޒިންމާއެކެވެ. އުއްމީދު ކުރެވެނީ ސަރުކާރުން މި ޒިންމާ އަދާ ކުރައްވާނެ ކަމަށެވެ.\nދެން އޮތީ ބަލި ޖެހިފައި ހުރި ފަތުރުވެރިޔަކު "ފޮރުވައިގެން" ގެންގުޅުނު ކަމަށް ބުނެ ތުންތުންމަތީން ދެކެވެމުންދާ ވާހަކައެވެ. އެއީ ކިހައިވަރެއްގެ ހަގީގަތެއް އޮތް ވާހަކައެއް ކަމެއް ނޭނގެއެވެ. އެޔެއް އެނގޭނީ ތަހުގީގު ކޮށް ބެލީމައެވެ. ތަހުގީގެއް މިހާރު ދަނީ ކުރެވެމުންނެވެ. އެ ތަހުގީގުން ހަގީގަތް އެނގޭނެކަމުގެ އުއްމީދު އެބައޮތެވެ. ހަމައެހެންމެ، އެ ކަމުގައި އެއްވެސް ފަރާތެއްގެ އިހުމާލެއް ނުވަތަ ގޯހެއް ނެތް ނަމަ، ވަރަށް ވެސް ރަނގަޅެވެ. ނަމަވެސް މި ކަމުގައި ރިސޯޓުން އެއްވެސް ކަހަލަ މަކަރެއް، ހީލަތެއް ހަދައި، ބަލިމީހާ ފޮރުވައިގެން ގެންގުޅެ، އޭނާގެ ގައިން ކޮރޯނާ ވައިރަހުގެ އަސަރު ފެނުނުކަން ސިއްރު ކޮށްގެން އުޅެފައި ވަނީ ނަމަ، ދޭން ވާނީ އެންމެ ހަރުކަށި އަދަބެވެ. ކުޅޭކުޅޭ ނުވަތަ ސަމާސާ ގޮތެއްގައި މިކަން ފަސްދީ ދިޔަދީގެން ނުވާނެއެވެ. އިންސާނުންގެ ފުރާނަޔާއި ރައްކައުތެރިކަމަށް ވުރެ، ތިމާމެންގެ ވިޔަފާރީގެ މަސްލަހަތުތައް އިސް ކުރާ ބަޔަކަށް މުޖުތަމައެއްގައި އާއްމު ދިރިއުޅުމެއްގައި އުޅުމުގެ އެއްވެސް ހައްގެއް އޮންނާނޭ ކަމަކަށް ގަބޫލެއް ނުކުރެވެއެވެ.\nކޮންމެއަކަސް މި ވަގުތަކީ ގައުމަށް ކުރިމަތި ވެފައިވާ ޚުތޫރަތްތެރި ވަގުތެކެވެ. ރައްޔިތުންގެ ފުރާނަޔަށް ވެސް ގެއްލުން ލިބިދާނޭ ހާލަތެއް މެދުވެރި ވެފައި އޮތް ވަގުތެކެވެ. މި ވަގުތު ބިރުވެރިކަމާއި ހާސްކަމަށް ދީލައިލައި، ތެޅިފޮޅިގަތުމަކީ ވެސް ގޯހެކެވެ. ހަމަ އެހެންމެ "ކޮރޯނާ ވައިރަސްކަން ޔަގީން ނުވާ އިރު ސްކޫލްތައް ބަންދު ކުރާކަށް ނުޖެހޭ" ފަދަ ދޯހަޅި ވިސްނުންތަކަށް ޖާގަ ދީގެން، ހުން އައިސް ވެއްޓި ހެއި ނެތުމުން ނޫނީ ރަޖާ ނުލާން ތިބުމަކީ ވެސް ގޯހެކެވެ. މި ވަގުތަކީ އެންމެން ގުޅިގެން، ގައުމާއި ރައްޔިތުންގެ ހައްގުގައި ބުއްދިވެރިކަމާއި ހިކުމަތްތެރިކަމާ އެކު އަމަލު ކުރާން ވީ ވަގުތެކެވެ. އެންމެ މުހިއްމު ކަމަކަށް، މި ވަގުތަކީ މާތްރަސްކަލާނގެ ރަޙުމަތްޕުޅުގެ ދޮރުކޮޅުތައް ހުޅުވޭނެ ގޮތަށް ގައުމުގެ ހާލަތު ބަދަލު ކޮށް ދެމެހެއްޓުމާ މެދުގައި ވެސް އިހުނަށް ވުރެ ފުންކޮށް ވިސްނާން ވީ ވަގުތެކެވެ.


Raees yammenge khulaasaa bayaan negun avaskohfi\n2 ހަފްތާ,3ދުވަސް, 23 ގަޑި,6މިނެޓް, 24 ސިކުންތު ކުރިން 460ފާތިމަތު ރިފާއަތު\nރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް އުފުލާފައިވާ މަނީ ލޯންޑްރިން މައްސަލާގެ ޝަރީއަތުގައި ހުލާސާ ބަޔާން އިއްވުން އަވަސްކޮށްފިއެވެ.\nމި މައްސަލާގައި އެންމެ ފަހުން ބޭއްވި އަޑުއެހުމުގައި ހެއްކާ ގުޅޭ ގޮތުން ވާހަކަ ދައްކާ ވަނީ ނިންމާފައެވެ. އެހެންކަމުން މައްސަލަ ބައްލަވާ އިސް ގާޒީ އަހުމަދު ހައިލަމް ނިންމެވީ އަންނަ މަހުގެ 10 ވަނަ ދުވަހު ހުލާސާ ބަޔާން އިއްވުމަށް އަޑުއެހުމެއް ބޭއްވުމަށެވެ. ނަމަވެސް އެނގިފައިވާ ގޮތުގައި އެ ތާރީހު މިހާރު ވަނީ ކޯޓުން ބަދަލުކޮށް އަންނަ މަހުގެ ނުވަ ވަނަ ދުވަހަށް ބަދަލުކޮށްފައެވެ.\nއަޑުއެހުން ތާވަލުކޮށްފައިވަނީ އެ ދުވަހުގެ މެންދުރުފަހު 1:00 އަށް ކަމަށް މައުލޫމާތުލިބެއެވެ. ޓީވީއިން ލައިވްކޮށްގެން ކުރިއަށް ގެންދާ މި ޝަރީއަތް ނިމުމާ ގާތްވެފައިވާއިރު ހުލާސާ ބަޔާން އިއްވުމަށްފަހު ހުކުމް އިއްވުމަށް އަޑުއެހުމެއް ބާއްވާނެއެވެ. ކުށް ސާބިތުވާނަމަ، އަދަބާ ގުޅޭ ގޮތުން ވާހަކަ ދެއްކުމަށް ވަކި އަޑުއެހުމެއް ބާއްވަން ޖެހޭނެއެވެ.\nރައީސް ޔާމީންގެ މައްޗަށް މަނީ ލޯންޑްރިންގެ ދައުވާ ކުރަނީ އެސްއޯއެފް ކުންފުނީގެ އެކައުންޓުން ދެ ޗެކަކުން އެއް މިލިއަން ޑޮލަރު އިސްލާމިކް ބޭންކްގައި އޮންނަ އެކައުންޓަށް ޖަމާކުރި މައްސަލާގައެވެ.\nމި ަމއްސަލާގައި4އަޑުއެހުމެއް ބާވާފައިވާއިރު އެންމެ ފަހުން ބޭއްވި އަޑުއެހުމުގައި އެމަނިކުފާނު ވަނީ އެމްއެމްޕީއާރްސީ އިން ދިން ޗެކެއް އެސްއޯއެފް މެދުވެރިކޮށް އެމަނިކުފާނުގެ އެކައުންޓަށް ޖަމާކުރި ކަމަށް ބުނެ ދައުލަތުން އުފުލާފައިވާ މަނީ ލޯންޑްރިން ދައުވާ އަކީ ސަރުކާރުން ބޭނުން ވެގެން ކުރާ ދައުވާއެއްކަމަށް ވިދާޅުވެފައެވެ.\nއެގޮތުން ރައީސް ޔާމީން ވިދާޅުވީ އެމަނިކުފާނުގެ މައްޗަށް ދައުވާ އުފުލުމުގެ މަޤުޞަދުގައި އެސްޓީއެފްތަކެއް ވަރަށް ފަހުން ނެރުއްވާފައިވާ ކަމަށެވެ. އެސްޓީއެފް އަކީ އެމްއެމްއޭ އިން އަންގާ އެންގުމެއް ކަމަށް ވީނަމަވެސް ޔާމީން ތުހުމަތު ކުރެއްވީ އެއީ ސަރުކާރުން ބޭނުން ވެގެން އެމްއެމްއޭ އިން ކުރެއްވި ކަމެއްގެ ގޮތުގައެވެ.\nޔާމީން ވިދާޅުވީ ކުށެއް ކުރުމުގެ ނިޔަތެއް ވެސް އެމަނިކުފާނުގެ ނެތް ކަމަށާއި ކުރެއްވި ކޮންމެ ކަމެއް ކުރައްވާފައި އޮންނާނީ ހެޔޮ ނިޔަތުގައި ކަމަށެވެ. މަނީ ލޯންޑްރިންގައި ދެ އެލިމެންޓެއް އެބައޮތް ކަމަށް ވިދާޅުވެ ރައީސް ޔާމީން ވިދާޅުވީ އެއް އެލިމެންޓަކީ ފައިސާއެއް އޮޅުވާލުމަށް މަސައްކަތް ކުރުން ކަމަށާއި އެސްއޯއެފް އިން ދިން ފައިސާ އެމަނިކުފާނު އެކައުންޓުން އެހެން މީހެއްގެ އެކައުންޓަކަށް ނުދޭ ކަމަށާއި އެމަނިކުފާނުގެ އެކައުންޓަށް ޖަމާކުރި ފައިސާ ފޮރުވާކަށް އެއްވެސް މަސައްކަތެއް އެމަނިކުފާނު ނުކުރައްވާ ކަމަށެވެ.\nއަދި މިއަދުވެސް އެފައިސާ އެހެރީ އެފައިސާ ވަން ބޭންކްގައި ހުރި އެމަނިކުފާނުގެ އެކައުންޓެއްގައި ކަމަށް ރައީސް ޔާމީން ވަނީ ވިދާޅުވެފައެވެ. އެކްސްކްރޯ އެކައުންޓަށް އެފައިސާ ޖަމާނުކުރީ އޭރުން މަނީ ލޯންޑްރިންގައި ބައިވެރިވި ކަމަށް ބެލެވޭނެތީ ކަމަށާއި އަދި އޭސީސީ އިން ބޭނުންވީ ބީއެމްއެލްގައި އެކައުންޓެއް ހުޅުވަން ކަމަށްވެސް ރައީސް ޔާމީން ވިދާޅުވިއެވެ.\nއަދި އެފައިސާ އަކީ ދައުލަތުގެ ފައިސާއަށް ފަހަރެއްގައި ވެސް ވެދާނެ ކަމަށް ލަފާކުރެވިގެން އެކްސްކްރޯ އެކައުންޓަށް ޖަމާކުރަން އިސްނެގީ ޙުދު އެމަނިކުފާނު ކަމަށްވެސް ރައީސް ޔާމީން ވަނީ ތަކުރާރުކޮށް އެކި ޝަރީޢަތުގެ މަޖިލިހުގައި ވިދާޅުވެފައެވެ.\nއެމްއެއައިބީގައި ހުރި ފައިސާ ބީއެމްއެލްގެ އެކްސްކްރޯ އެކައުންޓަށް ޖަމާނުކުރެވުނު އަނެއް ސަބަބަކީ އޭސީސީ އިން އެމަނިކުފާނަށް އެނގި އެފައިސާގައި އަތް ނުލާންވެގެން ކަމަށާއި އަދި އެސްއޯއެފް އިން ޖަމާކުރި ފައިސާ އަކީ ޤާނޫނާއި ހިލާފު ފައިސާތަކެއް ކަމެއް ނިންމޭނެ ހެކިތަކެއް ނެތް ކަމަށާއި އެސްއޯއެފް އާއި އެމްއެމްޕީއާރްސީގެ މުއާމަލާތްތަކަކީ ޤާނޫނާއި ހިލާފު މުއާމަލާތްތަކެއް ކަން އެއްވެސް ފަރާތަކުން ނިންމާފައެއް ވެސް ނެތް ކަމަށް ޔާމީން ވަނީ ވިދާޅުވެފައެވެ.\nކްރިމިނަލް ކޯޓުގައި ރައީސް ޔާމީންގެ ޝަރީޢަތް ކުރިއަށްދާ މި ދަނޑިވަޅުގައި ރާއްޖޭގެ ފުންނާބުއުސް ގާނޫނީ ވަކީލުންވެސް އަންނަނީ ފާޑު ވިދާޅުވަމުންނެވެ. އެގޮތުން އެއް އަހަރު ފަހުން ރައީސް ޔާމީންގެ މައްސަލައިގެ ދައުވާއާއި ގެން އުޅޭ އުޅުމަކީ އޭގައި ވަރަށް ބޮޑަށް ސިޔާސީ ކަންތައްތަކެއް އެކުލެވިގެންވާ މައްސަލައެއް ކަމަށް ގިނަ ވަކީލުން ދެކިވަޑައިގަންނަވައެވެ.\nއެގޮތުން ޒިންމާދާރު މަގާމުތަކުގައި ތިއްބެވި ފަރާތްތަކުން އެ ދައުވާ ނުއުފުއްލާ ތިއްބެވީ ކީއްވެގެންތޯ މި އީ އުފެދޭ ވަރަށް ބޮޑު ސުވާލެއްކަމަށާއި އަދި ރައީސް ޔާމީންގެ މައްސަލަ ބެލުމަށްޓަކައި އެ ބޭފުޅުން މިހާރު މަސައްކަތް ކުރައްވަނީ ސަރުކާރުން ކަންތައްތަކެއްގެ މައްސަލަތަކެއް ބެލުމުގެ މަސައްކަތް މި ވަގުތު ކުރިއަށްދާތީ އެކަމާ ޖެހިލުންވެގެން އުޅުއްވާތީ ކަމަށް ލަފާ ކުރޭވޭ ކަމަށްވެސް ސިޔާސީ އެކި ބޭފުޅުން ވިދާޅުވެއެވެ.\nމި މައްސަލާގައި ރައީސް ޔާމީންއާ ދެކޮޅަށް އެމަނިކުފާނުގެ ދެ ޓޫރިޒަމް މިނިސްޓަރުން ކަމަށް އަހުމަދު އަދީބާއި މޫސާ ޒަމީރު ވަނީ ހެކި ބަސް ދީފައެވެ.\nމީގެއިތުރުން އެމްއެމްޕީއާރްސީގެ ކުރީގެ އެމްޑީ އަބްދުﷲ ޒިޔަތާއި އޭސީސީގެ ކުރީގެ ރައީސް މުއައްވިޒު ރަޝީދު ވެސް ވަނީ ހެކި ބަސް ދީފައެވެ. ދައުލަތުގެ ހެކިންގެ ތެރެއިން އޭސީސީގެ ކުރީގެ ރައީސް ހަސަން ލުތުފީ ވަނީ ހެކި ބަސް ދެއްވަން ދެކޮޅު ހައްދަވާފައެވެ.\nމީގެއިތުރުން ރައީސް ޔާމީންގެ ހެއްކެއްގެ ގޮތުގައި ހުށަހެޅުއްވި ކުރީގެ ގަވަރުނަރު އަޒީމާ އާދަމް ވެސް ވަނީ ހެކި ބަސް ދެއްވަން އުޒުރުވެރިވެފައެވެ.\nރައީސްޔާމީން ޝަރީޢަތް ޚުލާސާ ބަޔާން މަނީ ލޯންޑަރިންގ


ސަންޖޭ ދަތު / އަޖޭ ދޭވްގަން\nއިންޑިއާގެ ސިނަމާތައް ބަންދުކޮށްފައިވާތީ ޑިޖިޓަލްކޮށް ރިލީޒްކުރަން ނިންމި ފިލްމުތަކެއްގެ ޕޯސްޓަރުތަކެއް ދައްކާލައފި އެވެ.\nއަންނަ މަހު ރިލީޒްކުރާ، ރާނީ މުކަރްޖީގެ އާ ފިލްމު "މަރުދާނީ 2" ގެ ޓްރެއިލާ ދައްކާލައިފި އެވެ.\nއަޖޭ ތަމަޅަ ފިލްމެއްގެ ރިމެކެއް ހަދަނީ\nއިންޑިއާގެ ސައުތު ފިލްމު އިންޑަސްޓްރީގެ ވަރުގަދަކަން ދައްކުވައިދޭ އެއް ކަމަކީ ބޮލީވުޑުން ސައުތުގެ ފިލްމުތަކެއްގެ ރިމެކްތައް ހަދަމުން ދިއުމެވެ. މި ޓްރެންޑް ކުރިއަށް ވުރެ މިހާރު މާ ގަދަ އެވެ. އެހެން ނުވާންވީ ސަބަބެއް ވެސް ނެތެވެ. ކޮންޓެންޓްގެ ގޮތުން ސައުތުގެ ފިލްމުތައް ހަގީގަތުގައި މާ މުއްސަންޖެވެ. އަނެއްކޮޅުން ޓެކްނިކަލް ގޮތުން...\nސަންޖޭ އާއި ވަރުން ވެސް ރާޖަމޯލީގެ "އާރްއާރްއާރް" އަށް\n"ބާހްބަލީ" ގެ ޑައިރެކްޓަރު އެސްއެސް ރާޖަމޯލީގެ "އާރްއާރްއާރް" ގެ ނަމުގައި މިހާރު ހަދަމުން އަންނަ ތާރީހީ ފިލްމަށް އަނެއްކާ ވެސް ބޮލީވުޑްގެ ތަރިންތަކެއް ސޮއިކޮށްފައިވާ ކަމަށް ރިޕޯޓްތައް ބުނެފި އެވެ.


Ashmalee Aai Eku Hayyaru Kuri Meehunge Thereygai Nufoozu Gadha Siyaasee Faraaiythakeh Himeney - Vaguthu\nސްރީ ލަންކާގެ މައުންޓް ލެވީނިއާ ސަރަހައްދުގައި ކުޑަ އަންހެން ކުއްޖަކު ލައްވާ އެތައް ދުވަހެއް ވަންދެން ހަށި ވިއްކުވި މައްސަލައެއްގައި ހައްޔަރު ކުރި ފިނޭންސް މިނިސްޓްރީގެ ކުރީގެ ސްޓޭޓް މިނިސްޓަރު މުހައްމަދު އަޝްމަލީ އާއި އެކު ސްރީލަންކާގެ ވެރިކަންކުރާ ޕާޓީގެ ނުފޫޒުގަދަ ސިޔާސީ ބޭފުޅުން ހައްޔަރު ކޮށްފައިވާ ކަމަށް ކޮލަމްބޯގެ ފުލުހުން ބުނެފިއެވެ.\nމި މައްސަލައިގައި ލަންކާގެ ނުފޫޒުގަދަ ސިޔާސީ ފަރާތްތަކެއް ހައްޔަރުކުރި ކަމަށް ބުނި ކަމުގައި ވިޔަސް އެމީހުންގެ މައުލޫމާތު ހިއްސާ ކޮށްފައެއް ނުވެއެވެ.\nލަންކާ ފުލުހުން ބުނީ ކުޑަކުދިން ލައްވާ ހަށިވިއްކުވަމުން ދިޔަ ދެ ވެބްސައިޓެއް ހޯދިފައިވާ ކަމަށެވެ. އަދި ފޯން ރިކޯޑުތަކުގެ ތެރެއިން 15 އަހަރުގެ ކުއްޖަކު ލައްވައި ހަށިވިއްކުވަމުން ދާކަން ފަޅާއަރާފައިވެއެވެ. މި މައްސަލައިގައި 32 މީހަކު ހައްޔަރު ކޮށްފައިވާއިރު މިހާތަނަށް ލިބުނު މައުލޫމާތައް ބަލާއިރު އަޝްމަލީ ފިޔަވައި އިތުރު ދިވެއްސަކު މިމައްސަލައިގައި ހައްޔަރު ކޮށްފައެއް ނުވެއެވެ.\n18 އަހަރުން ދަށުގެ ކުއްޖަކާ ބަދުއަހުލާގީ އަމަލެއް ހިންގައިފިނަމަ އެގައުމުގެ ގާނޫނު ބުނާގޮތުން އެއީ ރޭޕްއެވެ. އެހެން ކަމުން ރޭޕްގެ މައްސަލައަކަށް ބަަލައި އެފަދަ އަމަލެއް ހިންގާ މީހެއްގެ މައްޗަށް ގިނަ ވެގެން 20 އަހަރު ދުވަހުގެ ޖަލު ހުކުމެއް ކުރެއެވެ.\nމިހާތަނަށް މައްސަލައިގައި 32 މީހަކު ހައްޔަރު ކޮށްފައިވާއިރު، އޭގެ ތެރެއިން 22 މީހަކީ ކުއްޖާއާއި އެކު ޖިންސީ އަމަލު ހިންގާފައިވާ މީހުން ކަމަށް ލަންކާ ފުލުހުން މައުލޫމާތުދެއެވެ.\nއިއްޔެގެ ވަގުތެއްގައި އަޝްމަލީ ވަނީ ސްރީލަންކާގެ ކޯޓަކަށް ހާޒިރު ކޮށްފައެވެ. އަދި މި މައްސަލައާއި ގުޅިގެން ޖުލައި މަހުގެ 16 ވަނަ ދުވަހާއި ހިސާބަށް އޭނާ ބަންދުގައި ބެހެއްޓުމަށް ކޯޓުން ވަނީ ނިންމާފައެވެ. ކޯޓުގައި އަޝްމަލީ ބުނީ އޮންލައިންކޮށް "އޮއިލް" މަސާޖެއް 20،000 ސްރީލަންކާ ރުޕީސް ދައްކާފައި ބުކް ކުރި ކަމަށާއި އޭގެ ފަހުން ކޮލޮމްބޯގައި ހުންނަ މަރީނޯ ބީޗު ހޮޓަލުން ކޮޓަރިއެއް ހިފައިގެން އެ ކުއްޖާއާއެކު ދިޔަކަމަށެވެ.\nނަމަވެސް، އެ މަސާޖު ކަމުނުދިޔަ ކަމަށާއި އެ ކުއްޖާއާއެކު ޖިންސީ އަމަލެއް ނުހިންގާ ކަމަށާއި އަދި އެއީ ކުޑަކުއްޖެއްކަން އަޝްމަލީއަށް ނޭންގޭ ކަމަށް އަޝްމަލީއާއި ހަވާލާދީ އޭނާގެ ވަކީލު ބުނެފައިވެއެވެ.\nޖިންސީ އަމަލު ހިންގި ފަރާތްތަކަށް ކުއްޖާ ވިއްކި މައްސަލަ ލަންކާ ފުލުހުން ތަހްގީގު ކުރަމުން ގެންދަނީ ވަރަށް ސީރިއަސް މައްސަލައެއްގެ ގޮތުގައި ބަލައިގެންނެވެ.\nއޮޅުކޮށްގެން ގެންގުޅޭ ޖަނަވާރު މަރުވުމުން މުސާރަލިބޭގޮތަށް ޗުއްޓީ ދެނީ\nޔޮހާނީ އިންޑިއާގަައި ލަވަ ކިޔަނީ\nޖުލައި 6, 2021 12:04\nތިކަލޭގެ ލަންކާ ޖަލުގަ ހުކުމް ތަންފީޒުކު ރުވާ\nޖުލައި 6, 2021 13:05\nދިވެހި ރާއްޖޭގައި ނަމަ އަޝްމަލީ ތަހުގީގަށްވެސް ހައްޔަ ރު ނުކުރެވޭނެ. ތިޔައޮތީ ބަނޑިބަވިފަ. ދިވެހިވދައުލަތުން ފިޔަވަޅުއަޅާނަމަ ބޭ ރު ގައުމުތަކުގައި މިފަދަ އަދަބު ލިބޭމީހުން މަދުވާނެ. ރާއްޖޭގައި ކު ރާކުއްތަކަށް އަދަބު ނުލިބި ފަ ރިތަވެ ކަށީގަހިފައިގެންގޮސް ބޭ ރު ޤައުމުތަކުގައިވެސް ކުއްކުރަނީ\nޖުލައި 6, 2021 16:19\nމިފަހަރު، މީނާއަށް މަސާޖުކަމުދިޔަތޯ ނުދިޔަތޯ ނިންމާނީ ލަންކާ ކޯޓުން !\nމިބައިގަނޑު ކޯޓު ފަޓުލޫނު ލައިގެންތިބެ މިކަހަލަ ހުރިހައި ނުބައި ނުލަފާކަމަކަށް ކޮށްކޮށް ހުންނަނީ ކަށީގައި ހިފައި ހަރުލާފައި. ހެވާއި ނުބައި ވަކިނުވާ ހިސާބަށްގޮސް ޢާފިލްވެފައި.\nރާއްޖޭގައި ހިނަގައިދިޔަ ކަމެއްނަމަ މިކަހަލަ ރޯޔަލް ރޭޕް ކޭސްތަކުގައި "ތުހުމަތު" ކުރެވުނީ އިންސިއަކަށް ކަމެއް ޖިންނިއަކަށް ކަމެއްވެސް "ކަށަވަރު"ވެސް ނުކުރެވޭނެ.\nމިފަހަރު ތިއޮތީ ގާނޫނުއަރައި ހަމަކޮށްފައި.!\nޖުލައި 6, 2021 16:57\nލަދުގެ ކަންފުޅެއްވެސް ނެއް މީހެއް. މީ އަނެއްކާ އެކަނިވެރި ބަފައެއްތަ؟


Nasa ge Ingenuity helikoptaru Mars gai udhuhigenfi\nނާސާގެ އިންޖެނުއިޓީ ހެލިކޮޕްޓަރު މާސްގައި އުދުހިގެންފި\nފޮޓޯއިން ދައްކައި ދެނީ އިންޖިނުއިޓީ ހެލިކޮޕްޓަރުގެ ހިޔަނި މާސްގެ ބިމަށް އެޅިފައި ހުންނަ މަންޒަރު\nއެމެރިކާގެ ޖައްވީ އިދާރާ ނާސާއިން މާސްގައި ހެލިކޮޕްޓު، އިންޖެނުއިޓީ އުދުއްސައި ތާރީހު ޖަހައިފި އެވެ. މިއީ ދުނިޔެއިން ބޭރު ޕްލަނެޓެއްގައި އިންޖީނު އެޅި އުޅަނދެއް އުދުހިގަތް ފުރަތަމަ ފަހަރެވެ.\nމާސްއަށް އިންޖެނުއިޓީ އުފުލާފައި ވަނީ މައި އުޅަނދު ޕާސިވިއަރެންސްގެ ބަނޑުދަށުގަ އެވެ. ހެލިކޮޕްޓަރު އުދުއްސަން ފުރަތަމަ ހަމަޖައްސާފައި އޮތީ މި އޭޕްރީލް އަށްވަނަ ދުވަހު އެވެ. އެހެން ނަމަވެސް ޖެޓް ޕްރޮޕަލްޝަން ލެބޯޓަރީން ތާރީހު އޭޕްރީލް 11 އަށް ފަސްކޮށް ވަނީ އެއީ ބޮޑުޗދުވަހަކަށް ހަދާފަ އެވެ.\nނާސާއިން އާންމުކުރި ކުރު ވީޑިއޯކޮޅަކުން ފެންނަނީ ޕާސިވިއަރެންސް އުދުހި ފުންމައިގެން ދާތަނެވެ. މިއީ ދުނިޔެއަށް ވީޑިއޯ ސިގްނަލް ލިބުނު ގޮތުން މަންޒަރު ސިފަވި ގޮތެވެ. އުންމީދަކީ ނާސާއިން ސާފު ވީޑިއޯ ކްލިޕެއް އަދި އާންމު ކުރުމެވެ.\nޖެޓް ޕްރޮޕަލްޝަން ލެބޯޓަރީގައި އިންޖިނޭރަކު ބުނީ ހެލިކޮޕްޓަރު މާސްގެ ބިމުން އުދުހި އެރިކަން އުސްމިން ބަލާ މީޓަރުން ކަށަވަރު ކުރެވޭ ކަމަށެވެ. މިކަށް ބޮޑަށް ޔަގީން ކުރެވެނީ ހެލިކޮޕްޓަރުގެ ބަނޑުދަށު ކެމެރާއިން ބިމަށް ފޮނުވި ފޮޓޯއިންނެވެ. މި ފޮޓޯއިން ދައްކައިދެނީ ހެލިކޮޕްޓަރުގައ ހިޔަނި މާސްގެ ބިމަށް އެޅިފައި ހުންނަ މަންޒަރެވެ.\nދުނިޔެ ފިޔަވައި އިރުގެ ނިޒާމުގައި ހިމެނޭ އެހެން އެއްވެސް ޕްލެނެޓެއްގައި ހެލިކޮޕްޓަރެއް އަދި އުދުއްސާފައި ނުވެ އެވެ. މިއީ މިޒާތަށް ނިޒާމުން ބޭރު ސަރަހައްދެއްގައި ހެލިކޮޕްޓަރެއް އުދުއްސަން އިންސާނުން މަސައްކަތްކުރި ވެސް ފުރަތަމަ ފަހަރެވެ.\nއިންޖިނުއިޓީއަށް މާސްގައި ކިތަންމެ ކުޑަ ތަންކޮޅަކަށް އުދުހިފައި ދެވުނު ނަމަވެސް އެވަރުން ފުދޭނެ އެވެ. އަދި އެއީ ބޮޑު ކާމިޔާބީ އެކެވެ. ނަސާއިން ކުރިއަށް ރާވާފައި ހުރި ޕްރޮޖެކްޓްތަކުގައި އިންޖިނުއިޓީން ލިބޭ ތަޖުރިބާގެ ބޭނުން ހިފާނެ އެވެ.\nނާސާ އެމެރިކާ މާސް


vnews - Fithuru zakaaiy bahan maadhamaa fashanee\nފިތުރު ޒަކާތް ބަހަން މާދަމާ ފަށަނީ\nޒަކާތް ދެއްކުމަށް ބަޔަކު ކިޔޫގައި -- ވީފައިލް ފޮޓޯ\nމިއަހަރު ފިތުރުޒަކާތަށް ލިބިފައިވާ ފައިސާއާއި ގޮވާމުގެ ބާވަތްތައް މާދަމާ ބަހަން ފަށާނެ ކަމަށް އިސްލާމިކް މިނިސްޓްރީން ބުނެފިއެވެ.\nއިސްލާމިކް މިނިސްޓްރީން ބުނީ ޒަކާތުގެ ފައިސާ ބެހުމަށް ހަމަޖެހިފައިވަނީ އިސްލާމީ މަރުކަޒުގައި ކަމަށެވެ. އަދި ގޮވާމުގެ ބާވަތްތައް ބަހާނީ އަރަބިއްޔާ ސްކޫލް ހޯލުގައި ކަމަށެވެ.\nޒަކާތުގެ ފައިސާއާއި ގޮވާމުގެ ބާވަތްތައް ބެހުމަށް ހަމަޖައްސާފައިވަނީ މާދަމާ ހެނދުނު 10:30 އިން 12:00 އަށް، މެންދުރު 12:45 އިން ހަވީރު 3:30 އަށް، އަދި ރޭގަނޑު 9:00 އިން 11:00 އަށް ކަމަށް މިނިސްޓްރީން ބުނެއެވެ.\nއިސްލާމިކް މިނިސްޓްރީން ބުނީ ޖޫން 11 ގެ ނިޔަލަށް ފިތުރުޒަކާތުގެ ގޮތުގައި ޖުމްލަ 4051748 (ހަތަރުމިލިއަން ފަންސާސްއެއްހާސް ހަތްސަތޭކަ ސާޅީސްއަށެއް) ރުފިޔާ ލިބިފައިވާ ކަމަށެވެ. އަދި މިއީ 106،357 (އެއްލައްކަ ހަހާސްތިންސަތޭކަ ފަންސާސްހަތެއް) މީހުން ދައްކާފައިވާ ފައިސާ ކަމަށެވެ.\nއިއްޔެގެ ނިޔަލަށް ފިތުރުޒަކާތުގެ ގޮތުގައި ހަތަރު މިލިއަން ދައްކާފައިވާއިރު މިއީ އިސްލާމިކް މިނިސްޓްރީއަށާއި، ވިލިމާލެއާއި، ހުޅުމާލެއިން ދެއްކި މީހުންނާއި އަދި ބީއެމްއެލް، އިސްލާމިކް ބޭންކް، އުރީދޫ، ދިރާގު މެދުވެރިކޮށް ފިތުރުޒަކާތް ދެއްކި މީހުންނާއި ލިބުނު ފައިސާގެ ޖުމްލައެވެ.\nމިއަހަރުގެ ފިތުރުޒަކާތް ބަލައިގަންނަން ހަމަޖެހިފައިވާ އެންމެ ފަހު ދުވަހަކީ ވެސް މާދަމައެވެ. އެގޮތުން މާދަމާ މެންދުރު 1:00 ގެ ނިޔަލަށް ޒަކާތް ބަލައިގަންނާނެ ކަމުގައި އިސްލާމިކް މިނިސްޓްރީން ވަނީ ބުނެފައެވެ.\nފިތުރުޒަކާތުގެ މިންވަރަކީ މީހަކަށް 2.4 ކިލޯ ހަނޑުލުގެ މިންވަރެވެ. ޒަކާތް ނެރެންވާނީ އެބަޔަކު އަހަރުތެރޭގައި އާއްމުކޮށް ކައިއުޅުނު ހަނޑުލުގެ ބާވަތަކުން 2.4 ކިލޯ ހަނޑުލުގެ އަގަށްވާ މިންވަރު ކަމުގައި އިސްލާމިކް މިނިސްޓްރީ ބުނެއެވެ.\nމިގޮތުން މާލެ ސަރަހައްދުން ފިތުރު ޒަކާތުގެ ގޮތުގައި ދައްކަން ޖެހެނީ އާދައިގެ ހަނޑުލުންނަމަ މީހަކަށް 13 ރުފިޔާ، ތައިލެންޑު ހަނޑުލުންނަމަ މީހަކަށް 43 ރުފިޔާ އަދި ބާސްމަތީ ހަނޑުލުންނަމަ މީހަކަށް 81 ރުފިޔާއެވެ.


BML Ge Eheegai Kelaa School Ah Fini Park Eh – adduLIVE\nބީއެމްއެލްގެ އެހީގައި ކެލާ ސްކޫލަށް ފިނި ޕާކެއް\nSep 05, 2020, 14:07 ހަސަން ރަޝީދު\nބީއެމްއެލް ކޮމިޔުނިޓީ ފަންޑުގެ ދަށުން ހއ. ކެލާ ސްކޫލް ކުރިމަތީގައި ބެލެނިވެރިން މަޑުކޮށްލައިގެން ތިބޭނެ ހިތް ފަސޭހަ މައިޒާނަކާއި ބައިސްކަލްތައް ޕާކު ކުރުމަށް ހާއްސަ ޖާގައެއް ހަދައިފިއެވެ.\nކެލާގެ އައިޑިއާސް ޖަމްއިއްޔާ އިން ބޭންކުގެ އެހީތެރިކަމާއެކު ނިންމި މި މައިޒާނާށް އެ ޖަމިއްޔާއިން ދީފައިވާ ނަމަކީ 'ކެލާ ސްކޫލް ފިނި ޕާކް' އެވެ.\nސްކޫލް ކުރިމަތީގައި ހުރި ހިޔާ ބޮޑު ގަސްތަކުގެ ބޭނުން ހިފައި މިވަނީ ބެލެނިވެރިން އިށީނދެގެން ތިބުމަށް ބެންޗުތަކެއް ބަހައްޓާފައެވެ. އަދި ސްކޫލްއަށް އަންނަ ދަރިވަރުން ބައިސްކަލް ޕާކުކޮށްފައި ބެހެއްޓުމަށް ވަކި ހާއްސަ ޒޯނެއް ކަނޑައަޅައި އެ ސަރަހައްދުވަނީ ހިޔާކޮށް، ތަރުތީބުން ބައިސްކަލް ޕާކުކުރެވޭނެ ގޮތްވެސް ހަމަޖައްސާފައެވެ.\nމި ޕްރޮޖެކްޓް ކާމިޔާބު ކުރި އައިޑިއާސް ޖަމިއްޔާ އިން ބުނީ ބައިސްކަލްގައި ކުދިން ސްކޫލަށް ގޮވައިގެންދާ ބެލެނިވެރިންވެސް އަދި ސްކޫލް ދަރިވަރުންވެސް ސްކޫލަށް ވަނުމުގެ ކުރިން ތިބެންޖެހެނީ ކޮޅަށް ކަމަށާއި އަދި ބައިސްކަލް ޕާކް ކުރުމަށް ވަކި ސަރަހައްދެއް ނެތުމުން އެކި ދިމަދިމާލުގައި ބައިސްކަލް ޕާކްކޮށްފައި ބަހައްޓާ ކަމަށެވެ.\n"އަޅުގަނޑުމެން ވިސްނީ މިފަދަ ޕްރޮޖެކްޓަކުން ދޭ މާލީ އެހީއަށް ބަލާއިރު މިއީ ރަށަށް މިވަގުތަށް އެންމެ ބޭނުންވާ އެއް ކަމެއްގެ ގޮތުގަ. އެ ގޮތުން ސްކޫލު ސަރަހައްދުގައި ހުރި ގަސްތަކުގެ ބޭނުން ހިފައި ބެލެނިވެރިންނަށް ހިޔާ ވެވޭނެ ބެންޗުތަކެއް ބަހައްޓަައި އަދި ބައިސްކަލްތައް ބެހެއްޓުމަށް ހާއްސަ ޕާކިންގެ އޭރިއާއެއް ހަދަން ނިންމީ އަޅުގަނޑުމެންގެ ތެރޭކުރެވުނު މަޝްވަރާތަކަށްފަހު. މި ޕްރޮޖެކްޓަށް ރަށުގެ ރައްޔިތުންނާއި ޖަމިއްޔާގެ ގިނަ މެންބަރުންގެ އެހީތެރިކަން ލިބިގެން ދިޔަ" އައިޑިއާސްގެ އޮފިޝަލަކު ވިދާޅުވިއެވެ.\nއަހަރެންގެ ބޭންކް ކޮމިއުނިޓީ ފަންޑަށް ހުށަހަޅާ ޕްރޮޕޯސަލްތަކަކީ ހިލޭ ސާބަހަށް ކުރާ މަސައްކަތްތަކަށާއި، ތަޢުލީމާއި، ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށްގެން ހުށަހެޅޭ ޕްރޮޕޯސަލްތަކެކެވެ.\nކޮމިއުނިޓީ ފަންޑަށް ޕްރޮޕޯސަލް ހުށަހެޅުމުގެ ފުރުސަތު މި މަހުގެ9ވަނަ ދުވަހާ ހަމަޔަށް ވަނީ ހުޅުވާލެވިފައެވެ. މި ފިޔަވަހީގެ ދަށުން5ޕްރޮޕޯސަލް ހޮވައި، ކޮންމެ ޕްރޮޕޯސަލް އެއްގައި ހިމެނޭ ހަރަކާތް ހިންގުމަށްޓަކައި 50,000 ރުފިޔާ ދިނުމަށްވަނީ ހަމަޖެހިފައެވެ.